
Στην Αθήνα, σήμερα, 22 Φεβρουαρίου 2024, ημέρα Πέμπτη και ώρα 10.15΄, στην Αίθουσα Γερουσίας τoυ Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου της, κ. Απόστολου Βεσυρόπουλου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εθνικής Οικονομίας και Οικονομικών: «Όροι αξιοποίησης της δημόσιας περιουσίας στις παραθαλάσσιες περιοχές και άλλες διατάξεις». (3η συνεδρίαση).
Στη συνεδρίαση παρέστησαν ο Υπουργός Εθνικής Οικονομίας και Οικονομικών, κ. Κωνσταντίνος Χατζηδάκης, ο Υφυπουργός Εθνικής Οικονομίας και Οικονομικών, κ. Θεοχάρης (Χάρης) Θεοχάρης, ο Υφυπουργός Εθνικής Οικονομίας και Οικονομικών, κ. Αθανάσιος Πετραλιάς, καθώς και αρμόδιοι υπηρεσιακοί παράγοντες.
Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.
Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ζεμπίλης Αθανάσιος, Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καραγκούνης Κωνσταντίνος (Κώστας), Καραμανλή Άννα, Καράογλου Θεόδωρος, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιούτας Αθανάσιος, Μαρκόπουλος Δημήτριος, Μπαραλιάκος Ξενοφών (Φώντας), Πασχαλίδης Ιωάννης, Πέτσας Στυλιανός (Στέλιος), Σαλμάς Μάριος, Σκόνδρα Ασημίνα, Τσιάρας Κωνσταντίνος, Γεροβασίλη Όλγα, Γιαννούλης Χρήστος, Κόκκαλης Βασίλειος, Κοντοτόλη Μαρίνα, Μάλαμα Κυριακή, Μαμουλάκης Χαράλαμπος (Χάρης), Ζαμπάρας Ιωάννης, Αποστολάκη Ελένη-Μαρία (Μιλένα), Βατσινά Ελένη, Κατρίνης Μιχαήλ, Κουκουλόπουλος Παρασκευάς (Πάρις), Σταρακά Χριστίνα, Μανωλάκου Διαμάντω, Βιλιάρδος Βασίλειος, Φωτόπουλος Στυλιανός, Κόντης Ιωάννης, Χαλκιάς Αθανάσιος, Αχτσιόγλου Ευτυχία (Έφη), Πέρκα Θεοπίστη, Βορύλλας Ανδρέας, Καζαμίας Αλέξανδρος.

ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Κυρίες και κύριοι συνάδελφοι, καλημέρα.
Αρχίζει η συνεδρίαση της Διαρκούς Επιτροπής Οικονομικών Υποθέσεων, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εθνικής Οικονομίας και Οικονομικών «Όροι αξιοποίησης της δημόσιας περιουσίας στις παραθαλάσσιες περιοχές και άλλες διατάξεις».
Στην Επιτροπή παρίσταται ο Υφυπουργός Εθνικής Οικονομίας και Οικονομικών, κ. Αθανάσιος Πετραλιάς.
Πριν προχωρήσουμε στη συζήτηση επί των άρθρων, καλούνται οι Εισηγητές και οι Ειδικοί Αγορητές να ψηφίσουν επί της αρχής του νομοσχεδίου.
Τον λόγο έχει ο Εισηγητής της Πλειοψηφίας, κ. Στυλιανός (Στέλιος ) Πέτσας.
ΣΤΥΛΙΑΝΟΣ (ΣΤΕΛΙΟΣ ) ΠΕΤΣΑΣ (Εισηγητής της Πλειοψηφίας): Υπέρ.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): O Εισηγητής της Μειοψηφίας, κ. Μιλτιάδης (Μίλτος) Ζαμπάρας.
ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ (Εισηγητής της Μειοψηφίας): Επιφύλαξη.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): O Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ», κ. Παρασκευάς (Πάρις) Κουκουλόπουλος.
ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»): Επιφύλαξη.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): H Ειδική Αγορήτρια της Κ.Ο. «Κ.Κ.Ε.», κυρία Διαμάντω Μανωλάκου.
ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια της Κ.Ο. «Κ.Κ.Ε.»): Κατά. 
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): O Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», κ. Στυλιανός Φωτόπουλος.
ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»): Επιφύλαξη.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): H Ειδική Αγορήτρια της Κ.Ο. «ΝΕΑ ΑΡΙΣΤΕΡΑ», κυρία Θεοπίστη (Πέτη) Πέρκα.
ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»): Κατά.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): O Ειδικός Αγορητής της Κ.Ο. «ΣΠΑΡΤΙΑΤΕΣ», κ. Αθανάσιος Χαλκιάς.
ΑΘΑΝΑΣΙΟΣ ΧΑΛΚΙΑΣ (Ειδικός Αγορητής της Κ.Ο. «ΣΠΑΡΤΙΑΤΕΣ»): «Επιφύλαξη».
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): O Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ“ΝΙΚΗ”», κ. Ανδρέας Βορύλλας.
ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ“ΝΙΚΗ”»): Επιφύλαξη.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): O Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ», κ. Αλέξανδρος Καζαμίας.
ΚΑΖΑΜΙΑΣ ΑΛΕΞΑΝΔΡΟΣ (Εισηγητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): Επιφύλαξη.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Συνεπώς, το σχέδιο νόμου του Υπουργείου Εθνικής Οικονομίας και Οικονομικών «Όροι αξιοποίησης της δημόσιας περιουσίας στις παραθαλάσσιες περιοχές και άλλες διατάξεις», γίνεται δεκτό, επί της αρχής, κατά πλειοψηφία.
Κυρίες και κύριοι συνάδελφοι , εισερχόμαστε στη συζήτηση, επί των άρθρων. 
Το λόγο έχει ο Εισηγητής της Πλειοψηφίας, κ. Στυλιανός (Στέλιος ) Πέτσας.
ΣΤΥΛΙΑΝΟΣ (ΣΤΕΛΙΟΣ ) ΠΕΤΣΑΣ (Εισηγητής της Πλειοψηφίας): Κύριε Πρόεδρε, κυρίες και κύριοι συνάδελφοι, εχθές είχαμε μια πολύ εποικοδομητική και χρήσιμη ακρόαση φορέων, επί του νομοσχεδίου. Αφού τους ευχαριστήσω ακόμα μια φορά για τη συνεργασία τους και τον σχολιασμό τους. Θα προσπαθήσω στη σημερινή μου ομιλία να ενσωματώσω και κάποια από τα σχόλιά τους στα οικεία άρθρα και επειδή, κύριε Πρόεδρε, το παρών νομοσχέδιο είναι πολύ πυκνό και ακουμπά πολλές πτυχές της οικονομικής δραστηριότητας και της καθημερινότητας των συμπολιτών μας, παρακαλώ για την ανοχή σας, ως προς το χρόνο.
Κυρίες και κύριοι συνάδελφοι, στα άρθρα 1 και 2 που αποτελούν το ΜΕΡΟΣ Α΄ του σχεδίου νόμου ορίζονται ο σκοπός και το αντικείμενο του σχεδίου νόμου.
Στο άρθρο 3 με το οποίο εκκινεί το ΜΕΡΟΣ Β΄ προβλέπονται οι ορισμοί βασικών εννοιών του σχεδίου νόμου. Οι όροι «Αιγιαλός», «Παραλία» και «Παλαιός αιγιαλός» διατηρούν την έννοια που είχαν και στην ισχύουσα νομοθεσία. 
Ειδικά, όμως, ως προς την «Παραλία» καταργείται πρόβλεψη για ελάχιστο πλάτος 30 μέτρων, καθώς αυτό, σε πολλές περιπτώσεις δεν επιφέρει κάποιο προστατευτικό αποτέλεσμα, ιδίως με δεδομένη την ποικιλομορφία του παραλιακού μετώπου της χώρας, όπως εκτέθηκε άλλωστε και από τον κ. Υπουργό την Τρίτη. 
Στο άρθρο 4 εισάγεται διαβάθμιση στην προστασία των αιγιαλών και των παραλιών που περιλαμβάνονται σε περιοχές «Natura 2000» για το χρονικό διάστημα μέχρι την έκδοση των διαταγμάτων που προβλέπονται στο άρθρο 21 του ν. 1650/1986. 
Ειδικότερα παρέχεται δυνατότητα απόλυτης προστασίας σε αιγιαλούς και παραλίες με τη μεγαλύτερη οικολογική σημασία, μέσω έκδοσης Κοινής Υπουργικής Απόφασης που τις χαρακτηρίζει ως «Απάτητες παραλίες». 
Στο άρθρο 5 ορίζονται τα όργανα που υιοθετούν σε πρώτο και δεύτερο βαθμό τον «Αιγιαλό», την «Παραλία» και τον «Παλαιό αιγιαλό».
 Σημειώνεται ότι εισάγονται ειδικές ρυθμίσεις σχετικά με την αναγκαστική ή ρυμοτομική απαλλοτρίωση υφιστάμενων ιδιωτικών δικαιωμάτων, μετά τον καθορισμό των ορίων «Αιγιαλού», «Παραλίας» και «Παλαιού αιγιαλού» και προβλέπεται ότι ο καθορισμός ή επανακαθορισμός «Παλαιού αιγιαλού» δεν θίγει κτηθέντα εμπράγματα δικαιώματα ιδιωτών ή την κυριότητα και νομή ακινήτων που έχουν μεταβιβαστεί στην ΕΤΑΔ Α.Ε..
 Με το άρθρο 6 διασφαλίζονται ο δημόσιος χαρακτήρας και το ιδιοκτησιακό καθεστώς των εν θέματι περιοχών. Με τη ρύθμιση αυτή επαναφέρεται το καθεστώς κυριότητας του «Παλαιού αιγιαλού» που ίσχυε διαχρονικά υπό τον ν. 2971/2001 μέχρι την τροποποίησή του με το ν. 4607/2019.
 Εντούτοις προβλέπεται ρητά η κοινοχρησία του «Παλαιού αιγιαλού» σε τμήματα του «Παλαιού αιγιαλού» που συνορεύουν με «Απάτητες παραλίες». 
Η ρύθμιση αυτή συμπορεύεται με τις νέες διατάξεις, ιδίως με το άρθρο 4.
 Στην παράγραφο 6 προβλέπεται υποχρέωση του κυρίου επικαρπωτή και νομέα ιδιωτικού ακινήτου που παρεμβάλλεται μεταξύ «Αιγιαλού» και δημόσιας οδού, κατά την έννοια των άρθρων 2, 3 και 4 του ν. 3155/1955 και του άρθρου 1 του Προεδρικού Διατάγματος 347/1993 να παράσχει ελεύθερη δίοδο για την ακώλυτη και ασφαλή πρόσβαση στον «Αιγιαλό», από την δημόσια οδό. Σύμφωνα με την πολεοδομική νομοθεσία.

Στο άρθρο 7 προβλέπεται ότι οι αρμόδιοι φορείς για την παραχώρηση είναι το Δημόσιο και η ΕΤΑΛ. Διατηρείται ωστόσο προς όφελος των Δήμων η ρύθμιση του ν. 2971/2001, σύμφωνα με την οποία οι Δήμοι λάμβαναν το 60% επί του ανταλλάγματος της παραχώρησης απλής χρήσης. Διευκρινίζεται, όμως, ότι συμψηφισμοί με το αντάλλαγμα της παραχώρησης που κάνει ο παραχωρησιούχος στις περιπτώσεις που εκπληρώνει υποχρεώσεις των Δήμων, καταλογίζοντάς το αντάλλαγμα που αποδίδεται στο Δήμο. 
Στο άρθρο 8 προβλέπονται οι γενικοί όροι και περιορισμοί στην περίπτωση παραχώρησης απλής χρήσης. Οι όροι αυτοί εφαρμόζονται συμπληρωματικά με αυτούς των άρθρων 10 και 11 για την παραχώρηση απλής χρήσης κατόπιν πλειοδοτικής δημοπρασίας και για την παραχώρηση απλής χρήσης σε όμορη επιχείρηση ή ναυταθλητικό σωματείο, αντιστοίχως. 
Σύμφωνα με το άρθρο 9 το αρμόδιο όργανο του Υπουργείου Εθνικής Οικονομίας και Οικονομικών με απόφασή του που λαμβάνεται μετά από γνώμη των οικείων Δήμων και εκδίδεται μέχρι τη 15η Ιανουαρίου κάθε έτους, καθορίζει ποιοι αιγιαλοί και παραλίες θα παραχωρηθούν προς απλή χρήση κατόπιν πλειοδοτικής διαδικασίας. Για την έκδοση της απόφασης αυτής λαμβάνονται υπόψη οι ενεργές κατά το χρόνο έκδοσής της παραχωρήσεις τόσο μέσω πλειοδοτικής δημοπρασίας όσο και σε όμορες επιχειρήσεις, ώστε να μην υπάρχουν αλληλοεπικαλύψεις και να τηρούνται τα όρια κάλυψης των αιγιαλών και οι αποστάσεις μεταξύ των παραχωρήσεων. 
Η 15η Ιανουαρίου τίθεται ως καταληκτική ημερομηνία για την έκδοση της απόφασης, ώστε να υπάρχει επαρκής χρόνος για να ολοκληρωθεί έγκαιρα η διαδικασία της παραχώρησης μέχρι την 31η Μαρτίου. Το ανώτατα εμβαδόν κάθε παραχώρησης είναι 500 τ.μ. και σε κάθε περίπτωση δεν επιτρέπεται να καταλαμβάνει άνω του 50% του εμβαδού ή του μήκους στο μετώπου του διακριτού τμήματος. Η απόφαση καθορισμού πρέπει να διασφαλίζει ελάχιστη απόσταση 6 μέτρων ανάμεσα στα τμήματα αιγιαλών και παραλίας που επιτρέπεται να παραχωρηθούν για απλή χρήση, ανεξαρτήτως του χρόνου ή της διαδικασίας που παραχωρούνται, ώστε να μπορεί να διασφαλίζεται η πρόσβαση του κοινού από και προς τον αιγιαλό. Δεν επιτρέπεται παραχώρηση αιγιαλού και παραλίας για απλή χρήση, όταν το μήκος ή πλάτος αυτών είναι μικρότερο των 4 μέτρων ή όταν το συνολικό εμβαδόν του διακριτού τμήματος αιγιαλού είναι μικρότερο των 150 τ.μ.. 
Με το άρθρο 10 επιβάλλεται η ηλεκτρονική διαδικασία δημοπράτησης για όλες τις διαγωνιστικές διαδικασίες, για την παραχώρηση απλής χρήσης αιγιαλού και παραλίας ανεξαρτήτως του φορέα παραχώρησης. Βασικό στοιχείο της ηλεκτρονικής διαδικασίας είναι η αυτόματη εισαγωγή ή άντληση όλων των στοιχείων που είναι απαραίτητα για τη διακήρυξη και τη σύμβαση παραχώρησης από την ηλεκτρονική πλατφόρμα. Στα στοιχεία αυτά περιλαμβάνονται και οι αντικειμενικές αξίες των ακινήτων εγγύς των παραχωρήσεων αιγιαλού. Η τιμή πρώτης προσφοράς εξαιρείται αυτομάτως με την εφαρμογή του μαθηματικού τύπου που αναφέρεται στον νόμο και δύναται να εξειδικεύεται και να τροποποιείται με υπουργική απόφαση. 
Στο άρθρο 11 ρυθμίζεται το ζήτημα της παραχώρησης απλής χρήσης τμήματος αιγιαλού και παραλίας σε επιχείρηση ή ναυταθλητικά σωματεία που λειτουργούν νόμιμα σε χώρο όμορο του τμήματος αιγιαλού και παραλίας. 
Στο σημείο αυτό, κ. Υπουργέ, κατόπιν της ακρόασης των φορέων κατά τη χθεσινή συνεδρίαση της Επιτροπής μας, θα ήθελα να σταθώ στο εύλογο κατά τη γνώμη μου αίτημα των ή ναυταθλητικών σωματείων για τον καθορισμό ενός σταθερού συμβολικού τιμήματος για την παραχώρηση του χώρου που αναπτύσσουν τις δραστηριότητές τους τα 165 σωματεία της χώρας μας, λαμβανομένων υπόψη του χαρακτήρα της δραστηριοποίησής τους που δεν έχει σχέση με τις λοιπές επιχειρηματικές δραστηριότητες των φορέων που κάνουν χρήση του αιγιαλού και της παραλίας και, φυσικά, της συμβολής τους στην κοινωνική, αθλητική και πολιτισμική ανάπτυξη της χώρας. 
Επιπλέον, προς όφελος των σωματείων που λειτουργούν στα μικρά νησιά της πατρίδας μας, θεωρώ ότι αξίζει να δούμε με προσοχή το αίτημα για την προσθήκη εξαίρεσης από την απαγόρευση παραχώρησης αιγιαλού και παραλίας για απλή χρήση σε ναυταθλητικά σωματεία, όταν το μήκος ή πλάτος αυτού είναι μικρότερο των 4 μέτρων ή όταν το συνολικό εμβαδόν του αιγιαλού είναι μικρότερο των 150 τ.μ.. 
Τέλος, σε συνεννόηση με το Υπουργείο Περιβάλλοντος και Ενέργειας θα μπορούσαμε να δούμε και το ζήτημα της τακτοποίησης υφιστάμενων υποδομών μικρής κλίμακας που έχουν κατασκευαστεί στον αιγιαλό ήδη πριν την ημερομηνία ισχύος του ν. 2971/2001 για τη διευκόλυνση της δραστηριότητας των σωματείων αυτών. 
Επιπλέον, καλό θα ήταν, για να μην θέσουμε σε κίνδυνο την ομαλή και απρόσκοπτη λειτουργία των μικρών καταστημάτων υγειονομικού ενδιαφέροντος, να δούμε με προσοχή τα ζητήματα που τέθηκαν από τους εκπροσώπους τους, ενδεχομένως με διαβάθμιση των περιορισμών για την ανάπτυξη τραπεζοκαθισμάτων βάσει τοπικών χαρακτηριστικών και ιδιαιτεροτήτων. 
Με το άρθρο 12 βασική δυνατότητα παρέχεται στον παραχωρούντα φορέα σε περίπτωση σοβαρών παρεμβάσεων της σύμβασης παραχώρησης, είναι η καταγγελία της. Η προτεινόμενη ρύθμιση αναφέρει ενδεικτικές περιπτώσεις σοβαρών παραβάσεων, οι οποίες δικαιολογούν την άμεση καταγγελία της σύμβασης, ιδίως για παραβάσεις που συνιστούν επέμβαση με περιβαλλοντικό αντίκτυπο. Επίσης, προβλέπονται περιπτώσεις σοβαρών παραβάσεων που αποτελούν λόγο καταγγελίας της σύμβασης, οι οποίοι συνδέονται με την καθ’ υποτροπή του παραχωρησιούχου μη τήρησης των υποχρεώσεών του που απορρέουν από το μέρος Β` του αξιολογούμενου σχεδίου νόμου. 
Στο άρθρο 13 προσδιορίζονται οι υποχρεώσεις του παραχωρησιούχου κατά τη λήξη της παραχώρησης απλής χρήσης ή της περιόδου χρήσης τμήματος αιγιαλού και παραλίας, ώστε να αποκαθίσταται πλήρως η κοινοχρησία και η μορφή του χώρου στην κατάσταση που βρισκόταν πριν την έναρξη της παραχώρησης. 

	Στο άρθρο 14, προσδιορίζονται κατά τρόπο συγκεκριμένο και σαφή οι υποχρεώσεις των δήμων ως προς τους αιγιαλούς και τις παραλίες της χωρικής αρμοδιότητάς τους. Η απαρίθμηση των υποχρεώσεών τους αναδεικνύει το γεγονός ότι ο ρόλος τους είναι ιδιαίτερα σημαντικός. 
Στο άρθρο 15, προβλέπεται το βασικό τεχνολογικό εργαλείο το οποίο θα αξιοποιηθεί για να εκσυγχρονίσει τη διαδικασία, τόσο της δημοπράτησης για την παραχώρηση απλής χρήσης σε αιγιαλούς και παραλίες, όσο και της παρακολούθησης της συμμόρφωσης των παραχωρησιούχων με τους όρους της σύμβασης, καθώς θα διευκολύνει τον εντοπισμό αυθαίρετων καταλήψεων σε αιγιαλούς και παραλίες. 
Πρόκειται για το πληροφοριακό σύστημα μητρώου συμβάσεων παραχώρησης απλής χρήσης αιγιαλού και παραλίας, το οποίο αναπτύσσεται και υποστηρίζεται από τη Γενική Γραμματεία Πληροφοριακών Συστημάτων και Ψηφιακής Διακυβέρνησης του Υπουργείου Ψηφιακής Διακυβέρνησης, σε συνεργασία με τη Γενική Γραμματεία Δημόσιας Περιουσίας του Υπουργείου Εθνικής Οικονομίας και Οικονομικών. 
Στο σύστημα αυτό θα τηρούνται όλα τα δεδομένα που αφορούν στις δημοπρασίες, τις παραχωρήσεις της απλής χρήσης τμημάτων αιγιαλών και παραλιών, καθώς και δεδομένα σχετικά με αυτοψίες, καταγγελίες, αλλά και χρήσιμο για τη διενέργεια ελέγχων φωτογραφικό υλικό. 
Με την ευκαιρία, θεωρώ σκόπιμο κατά την υλοποίηση της πλατφόρμας να τεθούν κατάλληλες τεχνικές προδιαγραφές και να εμπλουτιστεί η παρεχόμενη πληροφορία, ώστε να είναι εφικτή η εξαγωγή στατιστικών στοιχείων ανά έτος. Για παράδειγμα, έκταση και όγκος των παραχωρούμενων χώρων, ώστε να διασφαλίζεται ότι επιτυγχάνεται η βέλτιστη αξιοποίηση της δημόσιας περιουσίας, από τη μια πλευρά και ισόρροπη ανάπτυξη της οικονομίας και προστασία του περιβάλλοντος σε τοπικό επίπεδο, από την άλλη.
Με το άρθρο 16 καθιερώνετε σύστημα ηλεκτρονικών καταγγελιών, το οποίο επιτρέπει σε κάθε ενδιαφερόμενο να έχει πρόσβαση στο κείμενο της σύμβασης παραχώρησης και το διάγραμμα του παραχωρούμενου χώρου. Αυτό γίνεται με σκοπό να μπορεί και το ενδιαφερόμενο κοινό να ελέγχει τη νομιμότητα των παραχωρήσεων στους αιγιαλούς και τις παραλίες. 
Η πρόσβαση στα στοιχεία αυτά γίνεται μέσω του κώδικα «QR Code» που αποτυπώνετε στην πινακίδα σήμανσης του αιγιαλού ή της παραλίας και αναρτάται στην ιστοσελίδα της Κτηματικής Υπηρεσίας και στην ιστοσελίδα του δήμου. 
Στο άρθρο 17, προβλέπεται ολοκληρωμένος ελεγκτικός μηχανισμός ο οποίος θα εξασφαλίζει το συστηματικό και αποτελεσματικό έλεγχο τήρησης της νομιμότητας στους αιγιαλούς και της παραλίες, τη διαπίστωση τυχόν παραβάσεων και την άμεση ενεργοποίηση της εφαρμογής των μέτρων προστασίας της κοινοχρησίας. 
Η ελεγκτική και διαπιστωτική αρμοδιότητα θα ασκούνται από ένα σύνολο φορέων (φορέας παραχώρησης, κτηματική Υπηρεσία, δήμος, μικτά κλιμάκια του άρθρου 271 του νόμου 5037/2023). Ενώ παράλληλα, οι ελεγκτικές υπηρεσίες της ΑΑΔΕ, της Οικονομικής Αστυνομίας και του Υπουργείου Εθνικής Οικονομίας και Οικονομικών, θα έχουν αρμοδιότητα για τον έλεγχο των φορολογικών παραβάσεων των προσώπων που δραστηριοποιούνται στους αιγιαλούς και τις παραλίες. Και οι εισαγγελικές αρχές θα ελέγχουν τον χώρο για τυχόν διάπραξη συναφών ποινικών αδικημάτων. Προκειμένου τα ανωτέρω όργανα να δρουν αποτελεσματικά, χωρίς να διακυβεύεται η ασφάλεια των ιδίων και των λουόμενων, θα συνεπικουρούνται από την Ελληνική Αστυνομία. 
Στο άρθρο 18, θεσπίζονται τα μέτρα προστασίας της κοινοχρησίας που εφαρμόζονται όσων έχουν καταλάβει αιγιαλούς και παραλίες χωρίς σύμβαση ή καθ’ υπέρβαση αυτής. 
Στο άρθρο 19, προβλέπονται οι διοικητικές κυρώσεις που επιβάλλονται από την Κτηματική Υπηρεσία όταν διαπιστώνονται παραβάσεις διατάξεων του σχεδίου νόμου και προσδιορίζονται οι περιπτώσεις στις οποίες, πέραν της επιβολής προστίμου, αναστέλλεται η λειτουργία της επιχείρησης και ο παραβάτης αποκλείεται από κάθε μελλοντική διαδικασία παραχώρησης απλής χρήσης αιγιαλού και παραλίας για 5 ή 10 έτη. 
Στο άρθρο 20, προβλέπεται η επιβολή ποινικών κυρώσεων σε βάρος οποιουδήποτε επιφέρει στον αιγιαλό ή την παραλία μεταβολή χωρίς άδεια ή καθ’0 υπέρβαση αυτής ή με άδεια που εκδόθηκε παράνομα, ανεξαρτήτως ζημίας ή βλάβη. Ιδιαίτερη απαξία αποδίδεται στις μεταβολές που προκαλούν περιβαλλοντική υποβάθμιση του εκάστοτε χώρου.
Στο άρθρο 21, προβλέπεται η αναλογική εφαρμογή των διατάξεων του παρόντος για χώρους ζώνης λιμένα, όχθες, παρόχθιες ζώνες, υδάτινο στοιχείο, πυθμένα και το υπέδαφος του βυθού της θάλασσας, λιμνοθάλασσας, λίμνης και κοίτης ποταμού. Αντίστοιχη αναλογική εφαρμογή των διατάξεων προβλεπόταν στο άρθρο 31 του νόμου 2971/2001.
Στα άρθρα 22 και 23, προβλέπονται οι εξουσιοδοτικές και μεταβατικές διατάξεις του μέρος Β΄. Ενώ στο άρθρο 24, με το οποίο ολοκληρώνεται μέρος Β΄ του σχεδίου νόμου, προβλέπονται καταργούμενες διατάξεις του νόμου 2971/2001, το ρυθμιστικό πεδίο των οποίων καταλαμβάνεται πλέον από τα άρθρα 1 έως 24 το σχέδιο νόμου.
Με το άρθρο 25, με το οποίο ανοίγει το μέρος Γ΄ του σχεδίου νόμου, στο οποίο όπως προεκτέθηκε, συμπεριλαμβάνονται συμπληρωματικές διατάξεις για τη βέλτιστη αξιοποίηση των περιουσιακών στοιχείων του δημοσίου, στο πλαίσιο της προωθούμενης ομοιόμορφης αντιμετώπισης της ΕΤΑΔ με την ΕΕΣΥΠ και τις άμεσες θυγατρικές της για την ταυτότητα του νομικού λόγου, η ευθύνη του Διοικητικού Συμβουλίου της ΕΤΑΔ ρυθμίζεται κατά τρόπο ενιαίο με το Διοικητικό Συμβούλιο της ΕΕΣΥΠ. 
Με το άρθρο 26, η Ελληνική Εταιρεία Συμμετοχών και Περιουσίας (ΕΕΣΥΠ) εντάσσεται στο ρυθμιστικό πεδίο του νόμου 4413/2016 και προβλέπεται ότι συμπληρωματικά εφαρμόζεται, εκτός από τον νόμο 3986/2011, και ο νόμος 4389/2016. Επίσης, προβλέπεται ότι η παράγραφος 6 του άρθρου 46, του νόμου 4413/2016 περί ματαίωσης της διαδικασίας ανάθεσης εφαρμόζεται και για την ΕΕΣΥΠ.Α.Ε.


Στο άρθρο 27, προβλέπεται η παραχώρηση του περιγραφόμενου στη διάταξη ακινήτου για εργοταξιακό χώρο του έργου Ζεύξη Ρίου – Αντιρρίου, στη Δημοτική Ενότητα Αντιρρίου, του Δήμου Ναυπακτίας, της Περιφερειακής Ενότητας Αιτωλοακαρνανίας της Περιφέρειας Δυτικής Ελλάδας με τα συστατικά και τα παραρτήματά του από το ΤΑΙΠΕΔ προς το Υπουργείο Υποδομών και Μεταφορών. Εντός του ακινήτου αυτού υπάρχει αποθήκη, η χρήση της οποίας ανήκει στον ανάδοχο της σύμβασης παραχώρησης του έργου της μελέτης, κατασκευής, χρηματοδότησης και εκμετάλλευσης της γέφυρας Ρίου - Αντιρρίου. Η αποθήκη αυτή συνιστά βάρος που εμποδίζει την ολοκλήρωση της διαδικασίας αγοραπωλησίας του ακινήτου. Η δε παραχώρηση αυτού στο Υπουργείο Υποδομών και Μεταφορών θα επιτρέψει την απομάκρυνση του βάρους και στην απόδοσή του ως ελεύθερου πλέον στον πλειοδότη που έχει αναδειχθεί από τη σχετική διαγωνιστική διαδικασία που έχει διενεργηθεί από το ΤΑΙΠΕΔ και άρα, την ολοκλήρωση της διαδικασίας αγοραπωλησίας.
Με το άρθρο 28, με το οποίο κλείνει το μέρος Γ του σχεδίου νόμου, εξασφαλίζεται η επικαιροποίηση του καθορισμού της θαλάσσιας ζώνης του λιμένα Αλεξανδρούπολης με φορέα διοίκησης και εκμετάλλευσης τον Οργανισμό Λιμένος Αλεξανδρούπολης Α.Ε
Στα άρθρα 29 έως 55, που αποτελούν το μέρος Δ’ του σχεδίου νόμου, περιλαμβάνονται ρυθμίσεις για την ενίσχυση της κοινωνικής, δημογραφικής και φορολογικής πολιτικής, της ενεργειακής επάρκειας των νησιών και λοιπές επείγουσες ρυθμίσεις.
Με τη ρύθμιση του άρθρου 29, αυξάνεται το χορηγούμενο, από τον Οργανισμό Προνοιακών Επιδομάτων και Κοινωνικής Αλληλεγγύης, επίδομα γέννησης. Το νέο αυξημένο ποσό διαβαθμίζεται ανάλογα με τον αριθμό των εξαρτώμενων τέκνων της κάθε οικογένειας, όπως αυτός διαμορφώνεται μετά τη γέννηση του τέκνου, με στόχο την ενθάρρυνση και τη στήριξη των οικογενειών. Πιο συγκεκριμένα, θεσπίζεται αύξηση της τάξης των 400 ευρώ για δικαιούχους χωρίς εξαρτώμενα τέκνα πριν από τη γέννηση, κλιμακούμενη για κάθε επόμενο τέκνο και φτάνοντας στο επιπλέον ποσό των 1.500 ευρώ για δικαιούχους με τρία ή περισσότερα εξαρτώμενα τέκνα πριν τη γέννηση.
Στο άρθρο 30, προβλέπεται η αναδιάρθρωση του ποσού των δόσεων του επιδόματος γέννησης ώστε να εναρμονίζονται με την αύξηση του επιδόματος γέννησης.
Στο άρθρο 31, προβλέπεται η αναδρομική εφαρμογή του αυξημένου επιδόματος γέννησης από 01.01.2023 μέχρι την έναρξη ισχύος της νέας ρύθμισης.
Στο άρθρο 32, προβλέπεται η δυνατότητα αναπροσαρμογής του ύψους του επιδόματος με κοινή απόφαση των Υπουργών Εθνικής Οικονομίας και Οικονομικών και Κοινωνικής Συνοχής και Οικογένειας, προκειμένου να εξασφαλιστεί η μεγαλύτερη δυνατή ευελιξία για την αναγκαία προσαρμογή του μέτρου σε τυχόν νέα δεδομένα.
Με το άρθρο 33, στο πρόγραμμα στεγαστικής πολιτικής «Ανακαινίζω – Νοικιάζω», προβλέπεται η δυνατότητα προκαταβολής μέρους της επιδότησης στους δικαιούχους του προγράμματος. Σκοπός της προσθήκης αυτής είναι η βελτίωση της ελκυστικότητας του προγράμματος και η βέλτιστη δυνατή προσέλκυση και εξυπηρέτηση των αναγκών των δικαιούχων.
Με το άρθρο 34, επικαιροποιείται η εξουσιοδοτική διάταξη ως προς τους αρμόδιους Υπουργούς και προστίθεται στο αντικείμενο της διάταξης και η ρύθμιση της προκαταβολής.
Στο άρθρο 35, προβλέπεται η χρηματοδότηση από τον τακτικό προϋπολογισμό του Υπουργείου Κοινωνικής Συνοχής και Οικογένειας, συμπληρωματικά, με τις λοιπές πηγές χρηματοδότησης παροχών που απευθύνονται σε δικαιούχους Ατόμων με Αναπηρία και αφορούν την πρόσβαση σε δομές Κέντρων Δημιουργικής Απασχόλησης Ατόμων με Αναπηρία, λόγω εξάντλησης των λοιπών πηγών χρηματοδότησης.
Στο άρθρο 36, προβλέπεται η αναπροσαρμογή της αποζημίωση των εφημεριών και του ανώτατου ορίου αποδοχών των ιατρών του ΕΣΥ, ενώ αυξάνεται το μηνιαίο ποσό που καταβάλλεται σε συγκεκριμένες κατηγορίες ιατρών αντί αποζημίωσης εφημεριών, όπως ανέφερα αναλυτικά στην εισαγωγική μου ομιλία κατά την πρώτη συνεδρίαση της Επιτροπής.
Με το άρθρο 37, στο τέλος της παραγράφου 1 του άρθρου 25, του νόμου 4940/2022, προστίθεται εδάφιο ώστε το κίνητρο που προβλέπεται σε αυτή να μπορεί να καταβάλλεται και στους υπαλλήλους που είναι αποσπασμένοι ή διατίθενται στις Γενικές Διευθύνσεις Οικονομικών Υπηρεσιών των Υπουργείων, στις οικονομικές υπηρεσίες της Προεδρίας της Δημοκρατίας και της Προεδρίας της Κυβέρνησης, στο Γενικό Λογιστήριο του Κράτους, καθώς και στις λοιπές υπηρεσίες και φορείς που εποπτεύονται ή υπάγονται στο Υπουργείο Οικονομικών ανεξαρτήτως των διατάξεων με τις οποίες αμείβονται, εξαιρουμένων πάντως των μετακλητών υπαλλήλων, όπως τόνισε και ο αρμόδιος Υφυπουργός στην πρώτη μας συνεδρίαση.
Στο άρθρο 38, προβλέπεται η αυτοδίκαια και αναδρομική διαγραφή των οφειλών, ληξιπρόθεσμων ή μη, κατά την 28η Φεβρουαρίου 2023 από δάνεια που έχει χορηγήσει το Ταμείο Παρακαταθηκών και Δανείων, είτε σε αποβιώσαντες στο σιδηροδρομικό δυστύχημα των Τεμπών το οποίο συνέβη την ως άνω ημερομηνία, είτε στα πρόσωπα που συνδέονται με τους αποβιώσαντες με στενή οικογενειακή σχέση, γονείς, σύζυγοι ή συμβίοι και τέκνα. Η ρύθμιση αυτή εντάσσεται στο πλέγμα των αντίστοιχων ρυθμίσεων με τις οποίες η πολιτεία αποδίδει ελάχιστο φόρο τιμής σε όσους έχασαν τη ζωή τους στη σιδηροδρομική τραγωδία των Τεμπών και ανταποκρίνεται έμπρακτα στο καθήκον κοινωνικής ευαισθησίας απέναντι στους στενούς συγγενείς τους με την άρση οικονομικών βαρών, τα οποία εντείνουν την οδύνη τους για την απώλεια των αγαπημένων τους προσώπων.
Με το άρθρο 40, ρυθμίζεται η επιστροφή του Ειδικού Φόρου Κατανάλωσης αγροτικού πετρελαίου εσωτερικής καύσης και για το έτος 2024. Η διάταξη προβλέπει τους όρους, τις προϋποθέσεις και τη διαδικασία της επιστροφής του Ειδικού Φόρου Κατανάλωσης για το αγροτικό πετρέλαιο, καθώς και τη δυνατότητα προκαταβολής ποσοστού επί των δικαιούμενου ποσού επιστροφής. Το ποσό επιστροφής του Ειδικού Φόρου Κατανάλωσης, 82 εκατομμύρια ευρώ για φέτος, που δικαιούνται οι αγρότες, είναι ανεκχώρητο και ακατάσχετο στα χέρια του δημοσίου ή τρίτων.
Η προτεινόμενη ρύθμιση του άρθρου 41 έχει ως αντικείμενο την εφαρμογή των διατάξεων περί απαλλαγής από τον ΦΠΑ, σε δωρεές που προορίζονται για την κάλυψη κόστους αγαθών και υπηρεσιών κατασκευής, ανακατασκευής, ανακαίνισης, επισκευής, επέκτασης χώρων που ανήκουν στο Οικουμενικό Πατριαρχείο ή που του έχουν παραχωρηθεί συμβατικά εντός Ελλάδας. 
Με τις διατάξεις των άρθρων 42 έως 45 υποχρεώνονται οι εισαγωγείς, κατασκευαστές και έμποροι ταμειακών μηχανών (φορολογικών ηλεκτρονικών μηχανισμών - ΦΗΜ) να διασφαλίζουν συμβατότητα των ταμειακών με τα τερματικά EFT/POS και προβλέπονται κυρώσεις και βαριά πρόστιμα για τις συγκεκριμένες επιχειρήσεις. Θα ήθελα να επισημάνω ότι από την ακρόαση των φορέων τέθηκαν συγκεκριμένα ζητήματα που συνδέονται με το χρονοδιάγραμμα υλοποίησης των απαιτούμενων ενεργειών. Στο πλαίσιο αυτό, θα παρακαλούσα για την εξέταση από το Υπουργείο των δυνατοτήτων εξάντλησης των διαθέσιμων περιθωρίων για τη χορήγηση παρατάσεων των ταχθεισών προθεσμιών μέχρι το χρονικό ορόσημο που αναφέρθηκε και χθες, δηλαδή την 30.6.2024.
Στα άρθρα 46 έως 49 επιδιώκεται η διασφάλιση του έγκαιρου και απρόσκοπτου ενεργειακού εφοδιασμού των προς διασύνδεση συστημάτων Μη Διασυνδεδεμένων Νησιών (Μ.Δ.Ν.) καθώς και της Κρήτης, κατά τη μεταβατική περίοδο που θα διαρκέσει μέχρι την ολοκλήρωση της διασύνδεσης με το ηπειρωτικό σύστημα.
Στο άρθρο 51 προβλέπεται η δυνατότητα μεταβίβασης τροχαίου υλικού και των παρελκόμενων αυτού (που έχουν αποκτηθεί από το Ελληνικό Δημόσιο) κατά πλήρη κυριότητα, χωρίς αντάλλαγμα, στις ανώνυμες εταιρείες του Δημοσίου «Οργανισμός Αστικών Συγκοινωνιών Αθηνών Ανώνυμη Εταιρεία» (Ο.Α.Σ.Α. Α.Ε.) και «Οργανισμός Συγκοινωνιακού Έργου Θεσσαλονίκης Ανώνυμη Εταιρία» (Ο.Σ.Ε.Θ. Α.Ε.), κατά περίπτωση, αποκλειστικά προς τον σκοπό της περαιτέρω διάθεσης αυτών στους φορείς παροχής συγκοινωνιακού έργου προς χρήση στο πλαίσιο παροχής του συγκοινωνιακού έργου εντός της γεωγραφικής περιοχής ευθύνης τους.
Στο άρθρο 52 προς τον σκοπό της βέλτιστης ρύθμισης του συγκοινωνιακού έργου στην Περιφερειακή Ενότητα Θεσσαλονίκης, προβλέπεται η δυνατότητα μεταβίβασης της κατοχής και παραχώρησης της χρήσης τροχαίου υλικού και των παρελκομένων του, κυριότητας του Ελληνικού Δημοσίου προς τον Οργανισμό Αστικών Συγκοινωνιών Θεσσαλονίκης (Ο.Α.Σ.Θ. Α.Ε.), κατά το διάστημα που του έχει ανατεθεί προσωρινά η εκτέλεση του ως άνω συγκοινωνιακού έργου.
Με στόχο την επίτευξη της καλύτερης λειτουργίας της Ελληνικής Αναπτυξιακής Τράπεζας, όπως αυτή εκφράζεται από το Διοικητικό της Συμβούλιο, με το άρθρο 53 επικαιροποιείται η διαδικασία που ακολουθείται, στοχεύοντας έτσι και στην ανάπτυξη της διαφάνειας, αλλά και στη διασφάλιση της εξεύρεσης του πιο κατάλληλου υποψηφίου για να αναλάβει τη θέση του Διευθύνοντος Συμβούλου της Ελληνικής Αναπτυξιακής Τράπεζας.
Στο άρθρο 54 ορίζεται η επικαιροποίηση των κριτηρίων με τα οποία πρέπει να αξιολογούνται τα μέλη των Διοικητικών Συμβούλιων και των Επιτροπών Πιστωτικών Ιδρυμάτων, με σκοπό να περιλαμβάνει τα εκτελεστικά μέλη, τα οποία είναι και αυτά τα οποία επηρεάζουν στον σημαντικότερο βαθμό τη διαδικασία λήψης των αποφάσεων.
Με το άρθρο 55 παρατείνεται η διάρκεια των αποσπάσεων των υπαλλήλων που έχουν αποσπαστεί σε υπηρεσίες της Γενικής Γραμματείας Φορολογικής Πολιτικής, καθώς και σε υπηρεσίες της Γενικής Γραμματείας Δημόσιας Περιουσίας του Υπουργείου Εθνικής Οικονομίας και Οικονομικών, οι οποίες είναι αναγκαίες τόσο για τη εύρυθμη λειτουργία των εν λόγω υπηρεσιών, όσο και του ως άνω Υπουργείου εν συνόλω.
Τέλος στο άρθρο 56 που αποτελεί το μόνο άρθρο του Μέρους Ε’ ορίζεται η έναρξη ισχύος του σχεδίου νόμου.
Σας ευχαριστώ πολύ  κύριε Πρόεδρε και για την ανοχή σας, καθώς συζητούμε ένα πολύ σημαντικό νομοσχέδιο που προάγει τη βιώσιμη ανάπτυξη και την κοινωνική συνοχή.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):  Και εμείς σας ευχαριστούμε κύριε Πέτσα. 
Το λόγο έχει ο Εισηγητής της Πλειοψηφίας κύριος Μιλτιάδη Ζαμπάρα.
ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ (Εισηγητής της Μειοψηφίας): Ευχαριστώ κύριε Πρόεδρε. θα ήθελα και εγώ την ανοχή σας λίγο στον χρόνο γιατί το νομοσχέδιο έχει πολλά άρθρα σημαντικά και κρίσιμα. Ξεκινάω με το άρθρο 1 όπου αφαιρούνται οι αρμοδιότητες της παραχώρησης των παραλιών από τους δήμους και όλη η διαδικασία κεντρικοποιείται  με χρήση ηλεκτρονικής πλατφόρμας στο Υπουργείο Οικονομίας και Οικονομικών. 
Το παρόν σχέδιο νόμου, κύριε Πρόεδρε,  έρχεται παρά τη συνεχιζόμενη μη κύρωση και εφαρμογή από τη χώρα μας του Πρωτοκόλλου για την ολοκληρωμένη διαχείριση παράκτιας ζώνης στη Σύμβαση της Βαρκελώνης για την προστασία της Μεσογείου, το οποίο μεταξύ άλλων προβλέπει ότι τα συμβαλλόμενα μέρη καθορίζουν τις παράκτιες ζώνες από την υψηλότερη χειμερινή ίσαλο γραμμή στην οποία δεν επιτρέπεται η δόμηση. Λαμβάνοντας υπόψη μεταξύ άλλων τις περιοχές οι οποίες επηρεάζονται άμεσα και αρνητικά από την αλλαγή του κλίματος και τους φυσικούς κινδύνους η ζώνη αυτή δεν μπορεί να έχει πλάτος μικρότερο των 100 μέτρων υπό την επιφύλαξη των διατάξεων του κατωτέρω εδαφίου. 


Σε σχέση με το δεύτερο μέρος του παρόντος σχεδίου νόμου, που αφορά διατάξεις για την αξιοποίηση της δημόσιας περιουσίας σε παραθαλάσσιες περιοχές μένουμε στο άρθρο 3, όπου στον ορισμό του αιγιαλού αφαιρέθηκε η πρόταση  «ο αιγιαλός αποτελεί ουσιώδες στοιχείο του φυσικού περιβάλλοντος της χώρας μας, που προστατεύεται από την πολιτεία η οποία διαχειρίζεται σύμφωνα με τη φύση του και τον κοινόχρηστο χαρακτήρα του». Η αφαίρεση αυτή κατά την άποψή μας, δεν είναι τυπική αλλά ουσιαστική, για το πνεύμα του νόμου, ειδικά αν ληφθεί υπόψη ότι παράλειψη της επόμενης αμέσως αναφοράς του 4607 /2019 που λέει η προστασία των κοινόχρηστων πραγμάτων και του οικοσυστήματος αυτών είναι ευθύνη του κράτους το οποίο μεριμνά για την οργάνωση και λειτουργία ολοκληρωμένου συστήματος καταγραφής διαχείρισης εποπτείας και ελέγχου τους, σύμφωνα με τις κείμενες διατάξεις τις αρχές της αειφορίας και του χωροταξικού σχεδιασμού. 
Ως εκ τούτου, οι νέοι όροι προστατευόμενος αιγιαλός και απάτητες παραλίες που εισάγονται, αφορούν μόνο τις περιοχές του δικτύου Natura 2000 δημιουργώντας ταυτόχρονα μεγάλη ασάφεια.
 Σήμερα ο ορισμός της παραλίας, περιλαμβάνει την εξής αναφορά. Το πλάτος της παραλίας καθορίζεται σε τουλάχιστον τριάντα μέχρι πενήντα μέτρα, από τη γραμμή του αιγιαλού, μολονότι δεν είναι αυτός ο ορισμός συμβατός με το πρωτόκολλο της ολοκληρωμένης διαχείρισης παράκτιας ζώνης, χωρίς καμία λογική βάση, από την οποία προκύπτει ότι προτεινόμενη τροποποίηση επιδιώκει την ικανοποίηση ιδιωτικών συμφερόντων. Η προτεινόμενη ρύθμιση καταργεί το ελάχιστο όριο των 30 μέτρων. 
Επίσης, το σχέδιο νόμου εισάγει την έννοια του διακριτού τμήματος του αιγιαλού η δυνατότητα παραχώρησης της απλής χρήσης ποτέ δεν αφορούσε το σύνολο του αιγιαλού αλλά εκείνα τα τμήματα του αιγιαλού που είναι ελκυστικά για το κοινό και μπορούν να ασκηθούν δραστηριότητες αναψυχής. Πράγματι, εκεί που ο  αιγιαλός είναι απόκρημνος και βραχώδης δεν λαμβάνουν και δεν πρέπει να λαμβάνουν χώρα παραχώρηση απλής χρήσης. Ούτως ή  άλλως, η  ισχύουσα νομοθεσία δεν συνυπολογίζει τα δυσπρόσιτα και μη αξιοποιήσιμα τμήματα του αιγιαλού. Παρ όλα αυτά η διάταξη περιορίζει ακόμα περισσότερο την κοινοχρησία και είναι νομοτεχνικά ακάλυπτη. 
Οι παραχωρήσεις πρέπει επίσης να περιοριστούν σημαντικά και να απαγορευτούν σε παράκτιες και παρόχθιες περιοχές κοντά σε οικισμούς και πόλεις, διότι οι περιοχές αυτές παρέχουν μια σημαντική οικοσυστημική υπηρεσία στο ευρύ κοινό.
 Το σχέδιο νόμου, δεν εισάγει τίποτα νέο στην προστασία των προστατευόμενων αιγιαλών και παραλιών. Οι λεγόμενες απαραίτητες παραλίες που εισάγεται ως όρος πρέπει πρώτα να χαρακτηριστούν. 
Δεύτερον, μόνο αιγιαλοί και παραλίες εντός του εθνικού καταλόγου περιοχών του δικτύου natura  μπορούν να χαρακτηριστούν προστατευόμενοι. Ο περιορισμός αυτός αφήνει απροστάτευτους τους αιγιαλούς και παραλίες που εντάσσονται σε άλλα σημαντικά επίσης καθεστώτα προστασίας, όπως οι περιφερειακές ζώνες, άλλες κατηγορίες προστατευόμενων περιοχών όπως προβλέπεται από τον νόμο 1650/ 86 μικρούς υγροτόπους, δάση, δασικές εκτάσεις, περιοχές ειδικής προστασίας κατά τη χωρική χωροταξική νομοθεσία και άλλα.
 Στο άρθρο 4, καθορίζονται οι αιγιαλοί και οι παραλίες υψηλής προστασίας οι λεγόμενες απάτητες παραλίες όπως ορίζονται στο νόμο 1650/ 86. Ο καθορισμός τους θα προκύψει από ΚΥΑ και ορίζεται στο άρθρο 22 αυτού του νόμου. Ενώ το κράτος όφειλε να καθορίσει ζώνη παραλίας τουλάχιστον 50 μέτρα, προωθείται με το συγκεκριμένο νομοσχέδιο όχι απλά περαιτέρω μείωση του ελάχιστου πλάτους, αλλά κατάργηση αυτού. Τονίζουμε ότι δεν υφίσταται διακριτική ευχέρεια της διοίκησης ως προς τον καθορισμό του αιγιαλού, δεδομένου ότι ο αιγιαλός δεν δημιουργείται με σχετική πράξη της πολιτείας αλλά προκύπτει από φυσικά φαινόμενα. Ο καθορισμός δε ζώνης παραλίας, είναι αναγκαίος για την απρόσκοπτη επικοινωνία με τη θάλασσα και τη διαφύλαξη των μορφολογικών στοιχείων και των οικοσυστημάτων που συνθέτουν το παράκτιο τοπίο. 
Στο άρθρο 5, ορίζεται η διαδικασία επανακαθορισμού του αιγιαλού όταν η οριογραμμή αλλάζει λόγω νόμιμων τεχνικών έργων. Εδώ σε αυτό το άρθρο, νομίζουμε ότι μπαίνει το κάρο μπροστά από το άλογο, καθώς κατά την έγκριση των περιβαλλοντικών όρων των νόμιμων τεχνικών έργων, θα πρέπει να καθοριστεί και ο νέος αιγιαλός που θα προκύψει και όχι αυτός  να καθορίζεται σε δεύτερο χρόνο, αφού έχουν ολοκληρωθεί τα νόμιμα τεχνικά έργα. 

Στο άρθρο 6, δεν υπάρχει καμία πρόνοια για το πώς ελέγχεται και επιβάλλεται η απρόσκοπτη πρόσβαση σε χιλιάδες μικρές παραλίες, που κρύβονται μέσα σε ιδιωτικές περιουσίες και υπερπολυτελείς βίλες. Το σύνολο του σχεδίου νόμου επικεντρώνεται μόνο στις ανοιχτές παραλίες, το ίδιο και η πλατφόρμα ηλεκτρονικών καταγγελιών, όπως περιγράφεται στη συνέχεια. Καμία περιγραφή για πρόστιμα και ελεγκτικούς μηχανισμούς σε τέτοιες περιπτώσεις μικρών παραλιών. 
Στο άρθρο 7, καθορίζεται ο φορέας που παραχωρεί την απλή χρήση. Εδώ ξεκαθαρίζεται ότι οι παραχωρήσεις αιγιαλού και παραλίας θα γίνονται πλέον απευθείας από το Δημόσιο ή την Εταιρεία Ακινήτων Δημοσίου Α.Ε. Καμία εμπλοκή, λοιπόν, των δήμων στη διαδικασία. Το Ελληνικό Δημόσιο εκπροσωπείται από την Κτηματική Υπηρεσία με ποσοστό 60% του  ανταλλάγματος να πηγαίνει στους δήμους αλλά να αφαιρούνται συμψηφισμοί που προκύπτουν από παρακάτω άρθρα. Επίσης, αφαιρούνται έσοδα από τους δήμους, αφαιρούνται αρμοδιότητες και μένουν μόνο στην υποχρέωση καθαρισμού και ασφάλειας ενώ δεν έχουν και το απαραίτητο προσωπικό πολλές φορές για να το κάνουν. 
Στο άρθρο 8, περιγράφονται οι γενικοί όροι και περιορισμοί στην παραχώρηση της απλής χρήσης. Στο σχέδιο αυτό δεν καθορίζεται η υποχρέωση και το κόστος συντήρησης της πλατφόρμας ΑμεΑ και ποιος θα το αναλάβει. Επίσης, έχουμε δεχθεί και μία συγκεκριμένη όχληση και την καταθέτω στα Πρακτικά κύριε Πρόεδρε, από μία εταιρεία σε σχέση με τα  Sea Tracks, μέσα στο νομοσχέδιο αναφέρεται ο όρος Sea Tracks, που στην ουσία δημιουργεί και αθέμιτο ανταγωνισμό γιατί  αυτό είναι όνομα μιας εταιρείας και έχουμε δεχθεί όχληση από άλλη εταιρεία που βάζει ακριβώς τα ίδια συστήματα. Θα πρέπει δηλαδή να υπάρχει μια άλλη διατύπωση στο νομοσχέδιο γιατί αυτό προσκρούει προφανώς και στην επαγγελματική ελευθερία και στην οικονομική ελευθερία και στην ελευθερία άσκησης εμπορίου και επιχειρηματικής δραστηριότητας και είναι πολύ σημαντικό να αλλάξει. 
Στο άρθρο 9,  ενώ προβλέπεται ειδική περίπτωση όπου ο αιγιαλός ή η παραλία βρίσκονται εντός αρχαιολογικού χώρου, οπότε προκρίνεται και η εφαρμογή της αρχαιολογικής νομοθεσίας έναντι των άλλων διατάξεων, δεν υπάρχει καμία αντίστοιχη αναφορά στις πολύ συχνές περιπτώσεις που ο αιγιαλός ή η παραλία βρίσκονται εντός περιοχής δασικού χαρακτήρα, οπότε θα πρέπει αντίστοιχα να θεωρηθεί ότι εφαρμόζεται η δασική νομοθεσία για την προστασία των δασικών οικοσυστημάτων που βρίσκονται στον αιγιαλό ή στην παραλία. 
Στο άρθρο 10, που αφορά την ηλεκτρονική διαδικασία για την παραχώρηση απλής χρήσης κατόπιν πλειοδοτικής δημοπρασίας, είναι προφανές κύριε Πρόεδρε ότι τα ανοικτά δεδομένα για τον δημόσιο έλεγχο καταπατήσεων και υπερβάσεων και εξαγωγής στατιστικών στοιχείων θα πρέπει να γίνονται με έναν ανοικτό και δημόσιο τρόπο. Είναι επίσης σημαντικό να υπάρχει υποχρέωση αναγραφής της σύμβασης παραχώρησης επί των ομπρελών για δυνατότητα ελέγχου με μια αεροφωτογραφία, πρακτικά δηλαδή για να μπορούμε να δούμε αν όντως ισχύει και τηρείται μία σύμβαση παραχώρησης κατά γράμμα. Θα πρέπει επίσης να είναι δεδομένη η διατήρηση των ιστορικών δεδομένων των συμβάσεων ανά περίπτωση για να μπορούμε να ανατρέχουμε και να δούμε τι έχει αλλάξει με την πάροδο του χρόνου για να υπάρχει ένας πιο συστηματικός, συντονισμένος και με διαφάνεια έλεγχος. 
Στο άρθρο 11, χωρίς καμία αιτιολογία και με απόλυτη αδιαφάνεια το νομοσχέδιο κάνει δύο σημαντικές αλλαγές, πρώτα από όλα περιορίζει ακόμη περισσότερο την έννοια των μικρών αιγιαλών και ακόμη χειρότερα η απαγόρευση παραχώρησης αίρεται για τα όμορα ξενοδοχειακά καταλύματα. Σε ορισμένα σημεία της ακτογραμμής οι αιγιαλοί αυτοί είναι οι μόνοι διαθέσιμοι και σε κάθε περίπτωση προσφέρουν στιγμές ησυχίας και επαφής με τη φύση. Δυστυχώς και αυτά τα σημεία θα πρέπει να εμπορευματοποιηθούν με βάση το παρόν σχέδιο νόμου, αφού αν ληφθεί υπόψη το γεγονός ότι το όμορο, για παράδειγμα, ξενοδοχείο μπορεί να καταλάβει το 50%, ο υπολειπόμενο χώρος δεν επαρκεί ούτε για το άπλωμα μιας πετσέτας. 
 Στο άρθρο 12, κλείνετε το μάτι στους παραβάτες, παραβιάζετε τα όρια έως και 49% της αρχικής παραχώρησης όσες φορές θέλετε. Θα πρέπει να υπάρχουν πρόνοιες για παραβάσεις επίσης με ηχορύπανση.
 
	Σε σχέση με το άρθρο 14, που αφορά τις υποχρεώσεις των δήμων, παρότι οι δήμοι δεν εμπλέκονται στην διαδικασία παραχώρησης και στις συμβάσεις με τον παραχωρησιούχο, διατηρούν κάποιες αρμοδιότητες και υποχρεώσεις. Οφείλουν να μεριμνήσουν για τις πλατφόρμες των ΑμεΑ, για τους ναυαγοσώστες, για την καθαριότητα, να τοποθετούν ενημερωτικές πινακίδες για τα τμήματα που παραχωρούνται και να αναρτούν στην ιστοσελίδα τους στοιχεία για τις παραχωρήσεις. Τέλος, οφείλουν να ενημερώνουν τις αστυνομικές αρχές και τις κτηματικές υπηρεσίες για τυχόν καταπατήσεις, αυθαίρετα και να συμμετέχουν στα κοινά όργανα ελέγχου που προβλέπει το σχέδιο νόμου. Δηλαδή οι δήμοι, πρακτικά, θα κάνουν όλη τη «λάντζα» χωρίς να έχουν καμία αρμοδιότητα, καμία διαδικασία και κανέναν λόγο στις συμβάσεις.
Στο τρίτο κεφάλαιο, στο κεφάλαιο Γ΄, που αφορά ελέγχους, διοικητικά μέτρα και κυρώσεις θα θέλαμε να ρωτήσουμε τον Υπουργό, σε σχέση με την πλατφόρμα παρακολούθησης, σε ποιο στάδιο βρίσκεται η ανάπτυξη της πλατφόρμας. Θα θέλαμε μια ενημέρωση από τον Υπουργό . Η πλατφόρμα θα υποστηρίζει και καταγγελίες για παρεμπόδιση του κοινού σε παραλίες εντός ιδιόκτητων όμορων εκτάσεων;
Για το άρθρο 6, που αφορά στο σύστημα ηλεκτρονικών καταγγελιών, έχουμε να πούμε ότι για να εξασφαλιστεί η αξιοπιστία και η χρησιμότητα των καταγγελιών είναι κρίσιμης σημασίας η αποστολή γεωγραφικών φωτογραφιών που πιστοποιούν την κατάσταση στη συγκεκριμένη παραλία. Η γεωαναφορά στις φωτογραφίες επιτρέπει την ακριβή τοποθέτηση στο σημείο που αποτυπώνεται στην εικόνα καθιστώντας την καταγγελία περισσότερο αξιόπιστη και επιτρέποντας στις αρμόδιες αρχές να ανταποκρίνονται με μεγαλύτερη ακρίβεια, ασφάλεια και ταχύτητα. Αυτή η προσθήκη θα μπορούσε να ενσωματωθεί στο λογισμικό, μέσω μιας διεπαφής, που επιτρέπει στους χρήστες να ανεβάζουν φωτογραφίες από την κάμερα συσκευής τους αυτόματα, προσθέτοντας τις γεωγραφικές πληροφορίες. Επιπλέον το σύστημα θα μπορούσε να περιλαμβάνει αλγόριθμους επαλήθευσης για την αποτροπή ψευδών ή παραπλανητικών καταγγελιών, ενισχύοντας την ακεραιότητα και την αξιοπιστία της διαδικασίας.
Σε σχέση με το άρθρο 17 και τους ελέγχους. Εάν οι δήμοι θεωρούνται πρακτικά αναξιόπιστοι για την τήρηση του νόμου στον αιγιαλό, γιατί θεωρούνται ως αξιόπιστοι να επιτελούν ενδελεχείς ελέγχους και να πιστοποιούν πρόστιμα και ποινές και με τι προσωπικό και πόρους θα το κάνουν;
Για το άρθρο 19, που αφορά διοικητικές κυρώσεις. Οι επιβολές των χρηματικών προστίμων θα πρέπει να δύναται κιόλας να εισπραχθούν και, επίσης, να αναφέρουμε ότι ο Πανελλήνιος Σύλλογος Εργαζομένων στους Φορείς Διοίκησης και Εκμετάλλευσης Λιμένων ζητά το πρόστιμο να βεβαιώνεται από τους οικείους φορείς διαχείρισης λιμένων και να αποτελεί έσοδο τους.
Στο κεφάλαιο Δ΄, που αφορά εξουσιοδοτικές, μεταβατικές και καταργούμενες διατάξεις, στο άρθρο 22 να πούμε ότι ο μεγάλος αριθμός υπουργικών αποφάσεων, Κοινών Υπουργικών Αποφάσεων και Προεδρικού Διατάγματος που απαιτείται για να εξειδικευτούν πολλά ζητήματα του παρόντος νομοσχεδίου θα εμποδίσει την εφαρμογή του νομοσχεδίου και των θετικών αλλαγών που μπορεί να επιφέρει, θα παρακωλύσει το έργο των αρμόδιων υπηρεσιών και, ουσιαστικά, θα καταστήσει το νομοσχέδιο ανεφάρμοστο. Στην περίπτωση που το άρθρο 22 παραμένει ως έχει τότε θα έχουμε άλλη περίπτωση νόμου που θα παραμείνει για χρόνια ανεφάρμοστος, διότι δεν έχουν ακόμα εκδοθεί οι εξουσιοδοτικές διατάξεις που είναι απαραίτητες για την εφαρμογή του.
Έχει, επίσης, το παρόν σχέδιο νόμου και πολλές άλλες μεταβατικές διατάξεις, καθώς και καταργούμενες διατάξεις. Θα μείνω στο άρθρο 23, που θα πρέπει να εισαχθεί στο νομοσχέδιο πρόταση που να ορίζει πως η χάραξη των ορίων του αιγιαλού και της παραλίας στα νησιά θα γίνεται όπως και στην υπόλοιπη επικράτεια.
Στο άρθρο 25, στο πλαίσιο της προωθούμενης ομοιόμορφης αντιμετώπισης της Εταιρείας Ακινήτων Δημοσίου με την Ελληνική Εταιρεία Συμμετοχών και Περιουσίας και τις άμεσες θυγατρικές της. Για την ταυτότητα του νομικού λόγου, η ευθύνη του ΔΣ της ΕΤΑΔ ρυθμίζεται κατά τρόπο ενιαίο με το ΔΣ της Ελληνικής Εταιρείας Συμμετοχών και Περιουσίας.
Σε σχέση με το άρθρο 27, που αφορά την παραχώρηση ακινήτου για τον εργοταξιακό χώρο του έργου της ζεύξης Ρίου – Αντιρρίου, θα θέλαμε να ρωτήσουμε το εξής. Σε ποιο άρθρο της, από το 1996, σύμβασης παραχώρησης προβλέπεται ότι τα συγκεκριμένα τμήματα τα οποία εντάσσονταν στον εργοταξιακό χώρο συνιστούν αναγκαίους χώρους για τη συντήρηση και λειτουργία της γέφυρας Ρίου – Αντιρρίου;

Υπήρχε σχετική πρόβλεψη στην αρχική σύμβαση ότι μπορούν να παραχωρούνται στον ανάδοχο και μάλιστα άνευ ανταλλάγματος. Εάν όχι, πώς διασφαλίζεται το μέγιστο συμφέρον του δημοσίου; Ας μας καταθέσετε λοιπόν και τη σχετική σύμβαση για να μπορούμε να τοποθετηθούμε πιο συγκεκριμένα, επί τους επί αυτού του άρθρου. 
Τελειώνοντας, κύριε Πρόεδρε, σε σχέση με τα άρθρα 29 με 35 που αφορούν ρυθμίσεις για την ενίσχυση της δημογραφικής και κοινωνικής πολιτικής, προφανώς και για μας οι ρυθμίσεις αυτές έχουν ένα θετικό πρόσημο, αλλά συνεχίζουν μια επιδοματική πολιτική που σε καμία περίπτωση δεν λύνει το οξύ δημογραφικό πρόβλημα, αφού ούτε το δημογραφικό θα λυθεί, όταν για παράδειγμα τα βρεφικά είδη διπλασιάζονται και το κόστος ζωής είναι δυσθεώρητο, ούτε το ζήτημα της στέγης, της στέγασης των νέων ανθρώπων θα λυθεί με προγράμματα ανακαινίσεων. Απαιτείται, λοιπόν, ο άμεσος σχεδιασμός και υλοποίηση εξειδικευμένων και συγκεκριμένων μέτρων που θα αποβλέπουν στη δημιουργία και ενίσχυση των κοινωνικών υποδομών, στην ενίσχυση του εισοδήματος των πολιτών στην επίλυση του προβλήματος εύρεσης οικονομικής προσιτής και αξιοπρεπούς στέγης, στην αξιολόγηση της επίτευξης του στόχου τους ανά τακτά χρονικά διαστήματα και κατάλληλα χρηματοδοτικά εργαλεία για την ενίσχυση της δημογραφικής και κοινωνικής πολιτικής.
Για το άρθρο 36 που αφορά την αναπροσαρμογή των εφημεριών, έχουμε την αύξηση κατά 20%, όπως διατυπώνεται και στο παρόν άρθρο, αλλά αυτή η αύξηση αφορά μόνο την ωριαία αποζημίωση και δεν προβλέπεται η αύξηση κατά 20% και της πάγιας προσαύξησης τα 31,8 ευρώ για κάθε εφημερία. Κατά τη συζήτηση του Προϋπολογισμού, να θυμίσω, είχαμε την εξαγγελία του Πρωθυπουργού που μιλούσε για αύξηση 20% της αποζημίωσης των εφημεριών, όχι μόνο του ωρομίσθιου. Όπως είναι διατυπωμένο λοιπόν στο υπό διαβούλευση άρθρο, θα πρέπει να αυξηθεί κατά 20% και η πάγια προσαύξηση κάθε εφημερίας. Επιπρόσθετα, σε σχέση με αυτό το άρθρο, οι γιατροί του ΕΣΥ με τους νόμους 3842/2010 και 4172/2013 έχουν υποστεί υπέρμετρη φορολόγηση, καθόσον η αποζημίωση από αυτές επιπροστίθεται, οι εφημερίες επιπροστίθενται στις τακτικές αποδοχές τους, με αποτέλεσμα να φορολογούνται με έναν ανώτατο συντελεστή φορολόγησης και τα τελικά ποσά φόρου να συντελούν σε μια επί της ουσίας πραγματική μείωση μισθού 400-600 ευρώ το μήνα, ανά βαθμίδα του κάθε γιατρού που κατέχει και του αριθμού των εφημεριών. Εμείς έχουμε καταθέσει τροπολογία για το συγκεκριμένο θέμα που λέμε να υπάρχει φορολόγηση των εφημεριών και όχι να προστίθενται στο σύνολο του μισθού και να φορολογούνται με μεγαλύτερη κλίμακα. 
Για τα άρθρα 40, 41 και την επιστροφή του ειδικού φόρου κατανάλωσης πετρελαίου εσωτερικής καύσης κινητήρων που χρησιμοποιείται αποκλειστικά για τη γεωργία, να πούμε ότι προφανώς είναι πάγιο αίτημα των αγροτών και με βάση τις κινητοποιήσεις που εδώ και ενάμιση μήνα κάνουν οι αγρότες μας. Είναι πάγιο αίτημα η θέσπιση της μονιμότητας του μέτρου, δηλαδή αγροτικό αφορολόγητο πετρέλαιο και όχι έκτακτη επιστροφή του ειδικού φόρου κατανάλωσης, για συγκεκριμένη καλλιεργητική περίοδο, που τη θεωρούν ψίχουλα προφανώς οι αγρότες μας και σε σχέση με τα συνολικά αυξημένα κόστη του τελευταίου διαστήματος. Επομένως, πρακτικά ο Πρωθυπουργός έκανε μια εξαγγελία για τους αγρότες δημοσιονομικού κόστους 82 εκατομμυρίων ευρώ, αλλά άφησε με τη διάταξη αυτή, του άρθρου 40, κενά τα ουσιώδη θέματα των κριτηρίων υπολογισμού των ποσοτήτων και του ποσοστού επιστροφής φόρου επί των ποσοτήτων αυτών. Πρέπει, λοιπόν, να διευκρινιστεί το δημοσιονομικό κόστος των 82 εκατομμυρίων, με βάση τα στοιχεία μητρώου των επαγγελματιών αγροτών και προφανώς προκύπτουν οι ερωτήσεις σε σχέση με το ποιο ποσοστό αγροτών-καλλιεργητών αναμένεται ότι θα καλύψει αυτό το ποσό, σε ποιο ποσοστό θα αντιστοιχεί επιστροφή, δηλαδή σε 50 % όπως το 2023; Με ποια κριτήρια θα προσδιορίσει τις ποσότητες κατανάλωσης; Πρέπει να γίνει διευκρίνιση η συνολική δαπάνη των 82 εκατομμυρίων ευρώ πώς επιμερίζεται και τι σημαίνει πρακτικά σε ποσοστό επιστροφής και σε κριτήριο υπολογισμού της ποσότητας κατανάλωσης.

Σε αυτό το σημείο να προσθέσω ότι είναι πολύ σημαντική η προώθηση των ενεργειακών κοινοτήτων για τους αγρότες, θα έλυνε το πολύ σημαντικό ζήτημα της μείωσης του ενεργειακού κόστους, αλλά δεν είναι στην πολιτική σας βούληση - στις πολιτικές σας στρατηγικές η ανάπτυξη των ενεργειακών κοινοτήτων για τους αγρότες. 

Για τα άρθρα 42 έως 45, που αφορούν φορολογικές διατάξεις και για το έργο συγκεκριμένα της μικρής διασύνδεσης της Κρήτης. Να πω ότι αυτό, επειδή ειπώθηκε και στην προηγούμενη συνεδρίαση της Επιτροπής που είχαμε την ακρόαση των φορέων, το έργο αυτό -ολοκληρώθηκε και- ξεκίνησε, μάλλον, επί Κυβέρνησης ΣΥΡΙΖΑ τον Νοέμβριο του 2018 και ολοκληρώθηκε επί Κυβέρνησης Νέας Δημοκρατίας το 2022. Αυτό, αφορά τη μικρή διασύνδεση. 
Η μεγάλη διασύνδεση Κρήτη - Αττική εντάχθηκε στο ΕΣΠΑ, επίσης επί Κυβέρνησης ΣΥΡΙΖΑ, ο οποίος και το μετέτρεψε σε αμιγώς εθνικό έργο, με μοναδικό στόχο να διασφαλιστεί επιτέλους η επάρκεια εφοδιασμού στο νησί. 
Επίσης, ο ΣΥΡΙΖΑ προχώρησε σε σημαντικά έργα που αφορούσαν τη διασύνδεση των Κυκλάδων και εισήγαγε στον ενεργειακό σχεδιασμό, τη διασύνδεση των Δωδεκανήσων και των νησιών του Βορείου Αιγαίου. 
Τα λέει όλα αυτά, γιατί ως σήμερα οι καταναλωτές δεν έχουν δει κανένα όφελος πρακτικό στην τσέπη τους σε σχέση με τις διασυνδέσεις που έχουν ολοκληρωθεί και θα έπρεπε να βλέπαμε και μείωση στην τσέπη των καταναλωτών για το ρεύμα μέσω της μείωσης των χρεώσεων Υ.Κ.Ω.. 

Επίσης, οι προηγούμενοι Υπουργοί, ο κύριος Χατζηδάκης και ο κύριος Σκρέκας, είχαν δεσμευτεί ότι θα προχωρήσουν στη μείωση των Υ.Κ.Ω.. Κάτι τέτοιο, όμως, δεν έχει γίνει. 
Αντίθετα, η Κυβέρνηση επέλεξε το 2022 – 2023, να αφήσει τους καταναλωτές να πληρώσουν τις χρεώσεις Υ.Κ.Ω., όσοι είχαν και τον ειδικό λογαριασμό αυτόν, να συσσωρεύσει πλεονάσματα. Αυτά τα πλεονάσματα ύψους 450 εκατομμυρίων, να θυμίσω ότι η Κυβέρνηση τα μετέφερε στο Ταμείο Ενεργειακής Μετάβασης (ΤΕΜ) και έκανε δήθεν τη γαλαντόμα στους καταναλωτές, δίνοντάς τους πίσω την επιδότηση. 

Σήμερα ο λογαριασμός των Υ.Κ.Ω. παρουσιάζει έλλειμμα, παρουσιάζει έλλειμμα της τάξης των 200 με 300 εκατομμυρίων ευρώ. 

Η ερώτηση προς τον Υπουργό, είναι, πώς σκοπεύει να αντιμετωπίσει αυτό το έλλειμμα που υφίσταται σήμερα, που παρουσιάζεται σήμερα στους λογαριασμούς των Υ.Κ.Ω.;
Θα αυξήσει τις χρεώσεις στους καταναλωτές, για να μειώσει το έλλειμμα; 
Έχει ζητήσει το Υπουργείο Περιβάλλοντος κάλυψη από το Υπουργείο Οικονομικών, σύμφωνα με δημοσιεύματα. 

Τι θα κάνει το Υπουργείο Οικονομικών σε σχέση με αυτό; 

Πότε επιτέλους οι καταναλωτές θα δουν κάποιο όφελος από αυτές τις διασυνδέσεις στην τσέπη τους;

Επίσης, θα μπορούσατε να προχωρήσετε σε ενεργειακές κοινότητες στα νησιά, όπως αυτό πρέπει να γίνει και σε σχέση με την ενεργειακή μετάβαση, για ενεργειακά αυτάρκη γνησιά. 
Σας ευχαριστώ. 

ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Σας ευχαριστούμε πολύ, κύριε Ζαμπάρα.

Το λόγο έχει κ. Κουκουλόπουλος.

ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»): Σας ευχαριστώ πολύ, κύριε Πρόεδρε.

Καλημέρα σας, κυρίες και κύριοι συνάδελφοι. 

Κύριε Πρόεδρε, έχω ένα πολυσέλιδο σημείωμα επί των άρθρων, δεν θα σας κουράσω και ούτε θα το αναγνώσω, ούτε θα το αναπτύξω, θα πάρει πολύ χρόνο, αλλά δεν είναι αυτό. Θα επιχειρήσω μία άλλη προσέγγιση, που δεν ακολουθεί το τυπικό της διαδικασίας. Δηλαδή, τι λέμε; 

Επί της αρχής στην πρώτη συνεδρίαση, επί των άρθρων στην τρίτη συνεδρία και ότι μένει στη δεύτερη ανάγνωση, σαν ένα κλείσιμο. Μεσολαβεί, όμως, ένα μείζον γεγονός, είναι η διαβούλευση με την ακρόαση των φορέων. 

Κατ’ ουσίαν, πιστεύω, ότι πρέπει να αρχίσουμε να ακολουθούμε, δεν υποδεικνύω κάτι, προτείνω, πρέπει να ακολουθήσουμε, νομίζω, μία άλλη μέθοδο, να αξιολογούμε τι ακριβώς έγινε στην ακρόαση φορέων. Τότε, γιατί τους καλούμε; 


Πιθανά και στις δικές μας απόψεις και στης Κυβέρνησης, τα γραπτά κύριε Υπουργέ, κάποια ζητήματα να πρέπει να τροποποιηθούν να έχουμε πειστεί. Δεν είναι διάλογος κωφών αυτό που γίνεται με τους φορείς. Κάντε, λοιπόν, μια τέτοια προσέγγιση. 
Θέλω να πω πολύ γρήγορα δύο κουβέντες για το γενικότερο πλαίσιο. Είπα, κλείνοντας στην προηγούμενη συνεδρίαση, ότι ουσιαστικά το ζήτημα είναι η κλιματική αλλαγή αφενός και ο υπερτουρισμός αφετέρου. Αυτά είναι τα δύο μεγάλα ζητήματα που συνιστούν το πλαίσιο αυτής της κουβέντας, οι δύο ελέφαντες στο δωμάτιο θα λέγαμε αν θέλουμε να δώσουμε μία αγγλοσαξονική έκφραση. Αν κάνω λάθος και είναι από αλλού θα με διορθώσει ο κύριος Καζαμίας. Το πλαίσιο ή οι ελέφαντες στο δωμάτιο αυτό είναι η κλιματική αλλαγή και ο υπερτουρισμός. Το ζήτημα δεν είναι να κινδυνολογούμε. Το ζήτημα είναι με βάση αυτά τα δεδομένα που ακριβώς πρέπει να εστιάζουμε και πώς θα πετύχουν. 
Τι ακριβώς θέλουμε; 
Το ερώτημα με τον υπερτουρισμό, κύριε Υπουργέ, είναι το εξής και δεν αφορά μόνο την Ελληνική Κυβέρνηση: είναι το δημοσιονομικό όφελος από τον υπερτουρισμό είναι αναμφίβολο για όλα τα κράτη ακόμα και για τους κατοίκους των πόλεων και των περιοχών που δέχονται κύματα τουριστών υπάρχει ένα άμεσο πρόσκαιρο όφελος. Από κινήματα σε όλο τον κόσμο, Βαρκελώνη, Άμστερνταμ, Φλωρεντία έχει αρχίζει να αμφισβητείται. Προσέξτε όχι από τις κεντρικές Κυβερνήσεις τοπικά. Παρ’ ότι είναι χειροπιαστό το άμεσο όφελος έχει αρχίσει να αμφισβητείται τοπικά αυτή η διαδικασία. Εδώ, λοιπόν, αυτή την προσέγγιση πρέπει να κάνουμε και εμείς. Κανένας δεν αμφιβάλλει ότι έχουμε ζωτική ανάγκη -μιας και χρειαζόμαστε πλεονάσματα- των εσόδων. 
Μπορούμε να ακολουθήσουμε ένα δρόμο ελαφρώς διαφορετικό θα πω δεν θα πω ριζικά διαφορετικό από αυτόν που έχουμε σήμερα ή θα υποκύπτουμε μονίμως στην ανάγκη να μαζέψουμε λεφτά από το δημοσιονομικό; 
Αν έτσι συνεχίζουμε τότε η καταστροφή του περιβάλλοντος θα συντελεστεί ολοκληρωτικά στην Ελλάδα όπου δεν έχει συντελεστεί και βέβαια θα κλαίμε πάνω από το χυμένο γάλα αργότερα, ενώ φαίνεται καθαρά τι έρχεται. Αυτό είναι το μεγάλο ζήτημα μιλώντας Επί της Αρχής χωρίς να μπαίνω σε Άρθρα. 
Τώρα έρχομαι στο θέμα της διαβούλευσης με αυτή την λογική όπως την έθεσα με το πλαίσιο για να πω το εξής: Η διαβούλευση κατ’ αρχάς κύριε Υπουργέ έθεσα το εξής για την ψηφιοποίηση -που τόσα πολλά μας είπε ο κύριος Χατζηδάκης- των διαγωνισμών, μιλάω για τον κύριο κορμό του νομοσχεδίου, όχι δεν υπάρχει καμία αντίρρηση είναι οι πάντες σύμφωνοι. Δεν υπάρχει κανείς που να διαφωνεί ούτε από τα κόμματα, ούτε από τους φορείς ούτε από την ΚΕΔΕ που εν προκειμένω ανέπτυξε το δικό της σκεπτικό στο οποίο θα αναφερθώ παρακάτω. 
Το δεύτερο στο οποίο επιμείνατε αρκετά, μιλάω τώρα για ζητήματα που αφορούν τη δική σας ρητορική όπως παρουσιάστηκε από εσάς, κύριε Υπουργέ και από τον κύριο Χατζηδάκη, στην πρώτη συνεδρίαση. Επέμεινε πάρα πολύ και μας έβαλε απέναντι όλα τα κόμματα για τα άτομα με αναπηρία. Ο εκπρόσωπος της ΚΕΔΕ είπε ένα στοιχείο που ήταν πραγματικά εντυπωσιακό, ότι οι πλατφόρμες με τις οποίες τα οχήματα ειδικού σκοπού, που βοηθούν τα άτομα με αναπηρία να έχουν πρόσβαση σε παραλία, στις παραλίες που διαχειρίζονται οι δήμοι έχουν τοποθετηθεί σε ποσοστό πάνω από 90% των παραλιών. 
Το ερώτημα είναι ένα -επειδή έχουμε τη Γενική Γραμματέα που έχει την εποπτεία στην Κτηματική Υπηρεσία- το ποσοστό των παραλιών που εποπτεύονται από την Κτηματική Υπηρεσία έχει στο 90% οχήματα ειδικού σκοπού; 
Ισχύει βέβαια και η παρατήρηση που είπε προ ολίγου ο συνάδελφος του ΣΥΡΙΖΑ αλλάξτε την ορολογία, κύριε Υπουργέ, έχει μπει και στη διαβούλευση αυτό. Έχετε βάλει τύπο μηχανήματος ειδικού οχήματος και όχι το ειδικό όχημα κάθε αυτό. Είναι ονομασία, είναι μάρκα προέλευσης πως να το πούμε. 
Το δεύτερο σοβαρό που προέκυψε από τη διαβούλευση. Τέθηκε και από τον κύριο Πέτσα και από τον κύριο Ζαμπάρα, προφανώς μιλάω για τα POS. Έκανα μια παρέμβαση χθες –κύριε Υπουργέ ήσασταν παρών και το ακούσατε- δεν θέλουμε να αντιδικήσουμε με κανέναν για τα POS. Αντιλαμβανόμαστε ότι δεν πρέπει να υπάρξει απώλεια χρημάτων, αλλά θέλω να θυμίσω ότι στο φορολογικό νομοσχέδιο επειδή έτυχε και τότε να είμαι εισηγητής είχα πει ένα απλό πράγμα ότι ψηφίζουμε Τρίτη, τέταρτη φορά παράταση και είχα απευθύνει παράκληση στην κυβέρνηση να μπει ένα ρεαλιστικό χρονοδιάγραμμα να μην χρειαστεί να ξανά ψηφίσουμε. 
 Εδώ πέρα φαίνεται ότι υπάρχει ένα αντικειμενικό αδιέξοδο, δηλαδή, όταν από την ΠΟΕΣΕ που είναι ένα μέρος των επαγγελματιών, από το Σύνδεσμο Επιχειρήσεων Πληροφορικής και από την Ένωση Ελλήνων Φοροτεχνικών έχουμε την ίδια κραυγή αγωνίας, ότι δεν προλαβαίνουν επ’ ουδενί την ημερομηνία, τι ακριβώς θα κάνουμε. Δηλαδή, η κυβέρνηση πρέπει σήμερα να μας πει τι ακριβώς θα κάνουμε. Εμείς θέτουμε το πρόβλημα και τέθηκε με μεγάλη έμφαση και τέθηκε με ήπιο τρόπο αλλά πολύ τεκμηριωμένο, νομίζω, όμως. Είναι ένα ζήτημα δηλαδή που από τη διαβούλευση τα τρία κόμματα που μίλησαν και φαντάζομαι και όσοι ακολουθήσουν ξεκινώντας από την πλειοψηφία από τη Νέας Δημοκρατία, συνεχίζει με την Αξιωματική Αντιπολίτευση αλλά και εγώ λέω, θέτουμε τον πρόβλημα και περιμένουμε κάτι να ακούσουμε. Προφανώς δεν υπάρχει μαγική λύση, πως ακριβώς το αντιμετωπίζουμε. Δεν ξέρω κι εγώ ακριβώς, πρέπει να αξιολογήσει η κυβέρνηση επ’ ουδενί δεν μπορεί να μείνει σε εκκρεμότητα και να έχουμε ως δίοδο τα πρόστιμα από την ώρα που είναι δεδομένο ότι δεν πιάνουμε τον στόχο. Εκτός και αν είναι τα πράγματα μακάρι να έχουν αλλιώς και δεν ξέρουμε. 
Ένα άλλο ζήτημα που προέκυψε από τη διαβούλευση στο οποίο δεν μας διαφώτισαν είναι ο ΑΔΜΗΕ ούτε η ΡΑΕ- για λόγους προφανείς από πω εγώ, και πρέπει να μας δώσει η κυβέρνηση απάντηση- αφορά το πλαίσιο χρηματοδότησης. Δηλαδή, πλήρης κάλυψη του σταθερού και μετά του πάγιου και του μεταβλητού κόστους για την Κρήτη και τα νησιά μετρά, είναι ιδιαίτερα γαλαντομία. Το είχα πει και πρώτα, το έκανα και αναλυτική ερώτηση χθες, δεν πήραμε διαφορετικές απαντήσεις και θα πρέπει να μας δώσει μια απάντηση το Υπουργείο Οικονομικών. Γιατί υιοθετείται μια τέτοια οδός και δεν επιβαρύνεται ένα μέρος των δαπανών η ΔΕΗ αφενός που με μεγάλη ευκολία μοιράζει σε περίοδο περίπου 230 στελέχη τις μετοχές με τις οποίες κερδίζουν πραγματικά εκατομμύρια- πρωτοφανή πράγματα σε μια επιχείρηση που εξακολουθεί να είναι δημόσια- και αφετέρου, ο ΑΔΜΗΕ που σε ένα βαθμό είναι ιδιωτικοποιημένος, ο οποίος επίσης εμφανίζει κέρδη είναι απόλυτα δική του ευθύνη καθυστέρησης της ίδιας της Κρήτης. Κανένας δεν θα επωμιστεί το κέρδος; Κερδίζουν αυτοί που έχουν τα παλιά μηχανήματα τα οποία θα αγοραστούν για να το κρατήσουν στην Κρήτη. κερδίζει η ΔΕΗ με πλήρη κάλυψη κόστους ή όποιος άλλος το καλύψει και χάνουμε, για όλα αυτά πληρώνονται από τους λογαριασμούς ΥΚΩ απ’ όλους τους καταναλωτές. Ωραίος λογαριασμός. Πρέπει να υπάρξει ένα στοιχειώδες επιμερισμός κόστους είναι ζήτημα κοινωνικής δικαιοσύνης. 
Τέλος, προέκυψε ένα θέμα από τη διαβούλευση που αφορά τα Δωδεκάνησα, κύριε Υπουργέ. Εγώ, δεν είμαι έτοιμος να τοποθετηθώ- συν τοις άλλοις, δυστυχώς ο κ. Κωνσταντινίδης έλειπε εχθές- και εγώ παρακάλεσα τον κ. Κωνσταντινίδη να σχολιάσει αυτά που είπε ο ΣΕΠΟΧ και το αντίστοιχο αυτό ζήτησα για να διαφωτιστούμε. Γιατί ο ΣΕΠΟΧ με τον Σύνδεσμο Τουριστικών Επιχειρήσεων, δεν ειρωνεύομαι καθόλου- βάλετε δύο τελείως διαφορετικές οπτικές για τη ρύθμιση στα Δωδεκάνησα. Εγώ ζήτησα ο ένας και ο άλλος χιαστί  να σχολιάζουν τις απόψεις τους.  Ο κ. Κωνσταντινίδης, δυστυχώς προφανώς για λόγους ανωτέρας βίας δεν ήταν εδώ, δεν θεωρώ ότι υπάρχει κάτι περίεργο σε αυτό, προς Θεού και άλλοι εκπρόσωποι δεν ήταν όταν τους ζήτησε ο Πρόεδρος μιλήσουν, απουσίαζαν είχαν αποχωρήσει δεν συνιστά αδίκημα αυτό για τον εκπρόσωπο των Ξενοδοχειακών Επιχειρήσεων. Όμως κρατώ μια επιφύλαξη γι’ αυτό,  γιατί με προβλημάτισε πάρα πολύ, μας προβλημάτισε πάρα πολύ, οι δύο τελείως διαφορετικές εκδοχές δεν ξέρω, μήπως υπάρχει κάποια αλήθεια στη μέση να τη βρούμε με διευκρινιστικές δεν ξέρω,  επιφυλάσσομαι για αργότερα. 
Τέλος είναι 2+1 ζητήματα που προέκυψαν από τη διαβούλευση και θέλω να τα αναδείξουμε ιδιαίτερα. Το ένα είναι για τα POS, είπα τρία κόμματα ήδη μέχρι τώρα, κύριε Υπουργέ, γιατί ήρθατε κατά τη διάρκεια της ομιλίας μου, έχουμε θέσει το ζήτημα αν μπορεί κάτι να γίνει. Και ο κ. Πέτσας, και ο κύριος Ζαμπάρας, και εγώ προσθέτω να δούμε τι μπορεί να γίνει. Προέκυψε καθαρά από τη διαβούλευση πρέπει να κάνουμε  μια ειλικρινή κουβέντα, δεν είναι για αντιδικία αυτό το ζήτημα. Αν υπάρχει ή δεν υπάρχει κάποια λύση. 
Δεύτερον, το θέμα των ιστιοπλοϊκών  σωματείων. Προφανώς συμφωνούμε. Δεν είναι μόνο οι επιτυχίες που πραγματικά είναι μοναδικές. Δεν ξέρω, αν σε άλλο τομέα θα έχουμε διαχρονικά τέτοιες επιδόσεις. Δεν είναι τυχαίο, εξάλλου, είναι και η σχέση του λαού μας με την θάλασσα που  είναι μοναδική και όλη αυτή η ιστορία που έχει δημιουργηθεί, πραγματικά, μας κάνει όλους υπερήφανους, αλλά, κυρίως, μας παρακινεί να πούμε, ναι, στο να ικανοποιηθεί αυτή η πρόταση κύριε Υπουργέ.
 Το γεγονός, ότι, υπήρξε απόλυτη ειλικρίνεια από τους εκπροσώπους και το καθεστώς των προυφιστάμενων κατασκευών και πως πρέπει με κάποιον τρόπο να αναγνωριστούν και από την άλλη, να οριοθετηθεί η μη δυνατότητα κατασκευών με ανωδομές και οτιδήποτε άλλο στα σημεία αυτά,  ήταν πολύ λογική και υπεύθυνη η προσέγγισή τους και νομίζω αξίζει τον κόπο να το δούμε.
 Τέλος, πρέπει να δούμε και το θέμα που έβαλε η ΠΟΕΣΕ, γιατί σε κάποια σημεία με βάση την μέση αντίληψη που έχουμε, έχει βάση, αλλά, όχι παντού και με αυτό έρχομαι, εκεί,  που λέει 4 μέτρα αντί για 6, δηλαδή, πάρτε, ένα παραλιακό χωριό στο οποίο βασικά αναπτύσσονται κάποια τραπεζοκαθίσματα. Είναι πολύ κοντά, είναι προϋφιστάμενες καταστάσεις, είναι πολύ κοντά στην παραλία και αν βάλουμε 6 μέτρα απόσταση, καταλαβαίνετε, δημιουργούμε ένα αντικειμενικό πρόβλημα. Δεν λέμε να καταργηθεί το όριο των 6 μέτρων στις  παραλίες. Κάτι  άλλο μας είπε η ΠΟΕΣΕ, νομίζω, το καταλάβαμε όλοι, εξόν,  ότι υπήρξαν παρατηρήσεις και από τους δύο προλαλήσαντες  συνάδελφους.
 Εδώ, τώρα, έρχομαι και στα δικά μας. Εμείς, θέσαμε μεγάλη έμφαση στο ζήτημα της Αυτοδιοίκησης. Ήδη αυτό που είπε η ΠΟΕΣΕ, είναι μια μεγάλη απόδειξη, ότι η Αυτοδιοίκηση πρέπει να έχει κεντρικό ρόλο σε όλη αυτή την υπόθεση. Κανένας δεν μπορεί να ρυθμίσει σοβαρά αυτό το πλαίσιο, παρά μόνο μια Τοπική Αρχή. Αν δηλαδή το 4 έως 6 μέτρα, αλλά με αιτιολογημένη απόφαση του Δημοτικού Συμβουλίου, για παράδειγμα, να πάει κάτω από τα 6 μέτρα, μπορούμε να βρούμε μία λύση και σε εξαιρετικές περιπτώσεις μπορεί να υπάρξει μία λύση. 
Δεν έχουμε στο άρθρο 5, την οριοθέτηση των παραχωρήσεων για κοινή χρήση,  απλής χρήσης. Είναι φοβερό αυτό που συμβαίνει. Ο εκπρόσωπος της ΚΕΔΕ, μας είπε τρία απλά πράγματα. Πρώτον,  διαγωνισμοί μέσω της κεντρικής ιστοσελίδας της ΚΕΔΕ που  αποτέλεσε ένα επιτυχημένο εγχείρημα της διόρθωσης τετραγωνικών. Προφανώς, δεν μιλάνε για τους διαγωνισμούς με μπράβους και όλα αυτά - κανένας δεν τα υπερασπίζεται αυτά - , μας είπε για το πού βρίσκεται η προμήθεια των ειδικών οχημάτων για τα άτομα με αναπηρία σε ποσοστό άνω του 90% και ήρθε και ο κύριος Στέλας,  εκ μέρους του Κινήματος των Πολιτών για να μας πει το πολύ απλό. Γιατί απομακρύνεται από αυτή την υπόθεση την Αυτοδιοίκηση, όταν η λογοδοσία των δημοτικών αρχών είναι άμεση στους πολίτες  και διευκολύνει και εμάς για να ξέρουμε που θα πιέζουμε και που θα απευθυνόμαστε. Είπε με απλά λόγια το μείζον. Και αυτό που έφερε η ΠΟΕΣΕ  και αυτό που έφερε ο κύριος Στέλας, ακόμα κι αυτό που έφερε  η Ομοσπονδία των Ιστιοπλοϊκών Σωματείων, ουσιαστικά, θέλουν ενεργό ρόλο της Αυτοδιοίκησης. Δεν μπορεί το κράτος να ρυθμίζει όλα τα θέματα με οριζόντιες διατάξεις. Πρέπει να υπάρχει επιτόπου έλεγχος.
Σε ό τι αφορά το περιβάλλον, στις ενστάσεις που  βάλαμε, θέλω να εστιάσω σε δύο σημεία. Κύριε Υπουργέ, είπατε λέει τα 30 μέτρα, γιατί έλεγε  ο νόμος του ΠΑΣΟΚ κλπ. Προχωράει η ζωή. Υπήρξε η Βαρκελώνη ενδιάμεσα του ΠΑΣΟΚ, για τα 30 την ψήφισε όταν ήρθε στη Βουλή,  ακριβώς γιατί βελτίωνε ένα ήδη υφιστάμενο περιβάλλον  για να αποτρέψει την περαιτέρω οικοπεδοποίηση πλησίον του Αιγιαλού. Τόσο απλό. Πρέπει να απολογηθούμε γιατί το ψηφίσαμε πριν από 5 χρόνια; Το ψηφίσαμε αιτιολογημένα και επιμένω σε αυτή τη θέση και μάλιστα ψάχνουμε να βρούμε τρόπο, να μπορούμε  να το βελτιώσουμε. Πρέπει να υπάρξει προστασία του Αιγιαλού. Πρέπει να υπάρξει αειφορία, γιατί η Ελλάδα χρειάζεται να εκλογικεύσει το τουριστικό της προϊόν και να το κρατήσει σφιχτά για πάρα πολλά χρόνια ως κόρη οφθαλμού. 
Αυτή είναι η αντίληψη μας, η αειφορία στη πράξη με δυο λόγια. Και το θέμα με τις προστατευόμενες περιοχές, πρέπει να αλλάξει διατύπωση, γιατί εκεί που μιλάτε για προστατευόμενες περιοχές, ουσιαστικά εννοείται μόνο τις περιοχές NATURA. Αν είναι, δηλαδή, άλλο το καθεστώς στις περιοχές, δεν θα είναι προστατευόμενες; Εδώ υπάρχει ένα μεγάλο ζήτημα. Εστιάζω στα δύο βασικά θέματα που ενισχύθηκαν οι απόψεις μας και από αυτά που ακούστηκαν στη διαβούλευση και από την περαιτέρω μελέτη του νομοσχεδίου. 
Κλείνω, κύριε Πρόεδρε, με το ζήτημα του ανεφάρμοστου. Δυστυχώς, κυρίες και κύριοι συνάδελφοι, χθες, η Ομοσπονδία η ΠΟΕ-ΔΟΥ, που κλήθηκε από όλους μας νομίζω, αρκετοί την προτείναμε να έρθει, δυστυχώς, είχε κάποια συνεδρίαση η εκτελεστική επιτροπή και δεν παρέστη κάποιος εκπρόσωπος να μας φωτίσει, είχε αποδεχθεί, όμως, ο Υπουργός, στη πρώτη συνεδρίαση, ότι υπάρχουν πραγματικά κενά και μας είπε το τρόπο με τον οποίο θα ξεπεραστούν με το ΤΑΙΠΕΔ και οι ιδιώτες. 
Υπάρχει, κύριε Υπουργέ, εγώ προσπάθησα να συνομιλήσω με στελέχη κτηματικών υπηρεσιών και μου είπαν, το θέτω εδώ σαν ερώτημα,  δεν ξέρω αν θα το έλεγαν αν ερχόταν εδώ, εγώ λέω τι αποκόμισα από συζητήσεις, ότι πολλές φορές, μετά από 2, 3 χρόνια, κρίνονται στα δικαστήρια αρκετές υποθέσεις που έχουν να κάνουν με το αν όντως υπήρξε υπέρβαση του τοπογραφικού και διάφορα άλλα τέτοια, αν υπήρξε ή δεν υπήρξε κλπ., γύρω από παραβάσεις που διαπιστώνονται αυτόφωρα και κρίνονται τελικά στα δικαστήρια. Ποιος θα πηγαίνει στα δικαστήρια; Ένας συμβασιούχος νεαρός μηχανικός που τον πήραμε και προφανώς οι υπηρεσίες τους είναι καλοδεχούμενες, δεν αντιλέγω σε αυτό, ο οποίος μπορεί να βρίσκεται σε μια άλλη χώρα για να εργάζεται, αυτός θα πάει στο δικαστήριο; Εδώ πέρα, όλο το θέμα της απεμπλοκής της Τοπικής Αυτοδιοίκησης, νομίζω, δυσκολεύει τη ζωή μας και το έργο που πάμε να κάνουμε και δεν το διευκολύνει. 
Το ζήτημα του εφαρμόσιμου όλων αυτών των μέτρων, κύριε Υπουργέ, με τα πρόστιμα που λέτε και όλα αυτά, στα οποία προφανώς σας είχα πει και προχθές, δεν έχουμε καμία αντίρρηση, ούτε με τα πρόστιμα, ούτε με ψηφιακή διαδικασία, ούτε με όλα αυτά τα πράγματα, έχουμε συμφωνία σε αυτά, αλλά δεν μπορώ να καταλάβω, γιατί βγαίνει απ’ έξω η Αυτοδιοίκηση. Και δεν είναι η πρώτη φορά. Δεν τολμάτε να επιβάλετε στη διαχείριση των Airbnb και στον καλώς εννοούμενο έλεγχό τους, ενώ σε όλο τον πολιτισμένο κόσμο, σε όλο τον ανεπτυγμένο κόσμο, που έχουν υπεραναπτυχθεί τα Airbnb, παντού είναι παρούσα η Αυτοδιοίκηση και έχει λόγο. Σε κάποιες περιπτώσεις μάλιστα, ρυθμίζει αυτοτελώς και από μόνη της το καθεστώς των Airbnb. Υπάρχει μια δυσανεξία γενικά στην Αυτοδιοίκηση να τις αφαιρείται αρμοδιότητες, από την ΑΝΑΠΛΑΣΗ Α.Ε. μέχρι εδώ την αρμοδιότητα για τον Αιγιαλό. Είναι πρωτοφανή πράγματα, αλλά δημιουργούν και σοβαρά λειτουργικά προβλήματα, μεσοπρόθεσμα και όχι μακροπρόθεσμα. Μακροπρόθεσμα δημιουργούνται άλλα προβλήματα που έχουν σχέση με το περιβάλλον και την αειφορία, νομίζω. 
Τώρα, σε ότι αφορά τα επιδόματα, προφανώς, κύριε Πρόεδρε, συμφωνούμε, έχουμε μια διαφορετική λογική, θα τη βάλουμε εν καιρό, αλλά εν πάση περιπτώσει, αυτό δεν σημαίνει ότι δεν είναι σε μια σωστή κατεύθυνση. Μίλησα ήδη για τη διασύνδεση της Κρήτης, ποιες είναι οι επιφυλάξεις μας και ποιες απαντήσεις περιμένουμε. 
Κλείνω, όπως και προχθές, παρότι αποχώρησε από το Σύνταγμα ο κύριος όγκος των αγροτών και είναι σήμερα οι μελισσοκόμοι, αν δεν κάνω λάθος, με το ζήτημα του αγροτικού πετρελαίου, για να πω ακόμη μια φορά πολύ καθαρά, μία προσέγγιση η οποία βοηθάει όλους και τους αγρότες και την κυβέρνηση. Η κυβέρνηση πρέπει να τολμήσει να ολοκληρώσει το βήμα που προσπάθησε να κάνει, γιατί κατά τη γνώμη μας είναι μετέωρο. Ποια είναι η ολοκλήρωση του βήματος; Σε ότι αφορά το πετρέλαιο, δεν είναι δημοσιονομικό ζήτημα, είναι ζήτημα σύγκλισής του με την Ευρώπη. Από τη Γαλλία ξεκινώντας και μπορούμε να απαριθμήσουμε μια σειρά ευρωπαϊκές χώρες, έχουν ένα πετρέλαιο που είναι στα 80 και κάτι λεπτά, αγροτικό, στην αντλία. 
Είπαμε, οριοθετείτε πολύ εύκολα το τι  δικαιούται ο καθένας με βάση το ΟΣΔΕ, έχει ΟΣΔΕ η χώρα, δεν είμαστε σε μια κατάσταση χαοτική, άρα, είναι δεδομένα τα λίτρα πετρελαίου που δικαιούται ο κάθε αγρότης με βάση την εκτροφή του ή την καλλιέργειά του και το δημοσιονομικό κόστος, κύριε Υπουργέ, μιας τέτοιας παρέμβασης, που κάνει σταθερά το πετρέλαιο, δηλαδή, το μέτρο όπως εξήγησε ο Πρωθυπουργός, εγώ το κρίνω ικανοποιητικό και μας δίνει και τον απαραίτητο χρόνο από το 2025 να έχουμε ψηφιακή κάρτα, που είναι έτοιμα τα υπόβαθρά της στο αρμόδιο Υπουργείο, ή τα αρμόδια προ πολλού τέλος πάντων, είναι έτοιμη αυτή η διαδικασία με την ψηφιακή κάρτα, να είναι το πετρέλαιο που δίνει ο καθένας στην αντλία αγροτικό. 

Είναι ζήτημα σύγκρισης με την Ευρώπη. Νομίζω αυτό το πράγμα θα αλλάξει εντελώς- πολλά δεδομένα για τον αγροτικό πετρέλαιο- και το δεύτερο αφορά το ηλεκτρικό ρεύμα, ένα ζήτημα το οποίο γνωρίζετε και εσείς και εγώ πάρα πολύ καλά. Ξέρετε πολύ καλά την πρότασή μας και την επαναλαμβάνω, το πλαίσιο των διμερών συμβολαίων για τους αγρότες, είναι καλό για δύο χρόνια, μέχρις ότου αναπτύξουν μία στοιχειώδη ιδιοπαραγωγή μέσω των ομάδων παραγωγών συνεταιρισμών ή και άλλων μεθόδων που μπορούν να αναπτυχθούν, για να είναι οι ίδιοι ιδιοπαραγωγοί. Είναι ακατανόητο να είναι αδειοδοτημένα αυτή τη στιγμή 28.000 megawatt με παντελώς απούσα την Αυτοδιοίκηση αφενός και τους αγρότες αφετέρου, είναι αδιανόητο. Είναι αδιανόητο να μην τους δίνουμε ηλεκτρικό χώρο, όταν αυτό γίνεται μόνο εδώ και πουθενά στην Ευρώπη. 
Και εδώ έχουμε ζήτημα σύγκλισης με την Ευρώπη. Σε όλη την Ευρώπη, ξέρετε πολύ καλά, ότι οι Ανανεώσιμες Πηγές, σε ένα ποσοστό που αγγίζει το 50%, ανήκουν σε Αυτοδιοίκηση, ενεργειακές κοινότητες και ομάδες παραγωγών των αγροτών. Εμείς το 50% δεν μπορούμε να το πιάσουμε, γιατί έχει συντελεσθεί μια άλλη διαδικασία, αλλά νομίζω όμως, ότι μπορούμε να βρούμε λύση και δύο χρόνια είναι αρκετά. Τα διμερή συμβόλαια, εγώ θα τα χαρακτήριζα ικανοποιητικά, με τον όρο ότι θα δοθεί η δυνατότητα να γίνεται ιδιοπαραγωγή για να πάνε όλοι, όχι στα 8,5 λεπτά και στα 8 λεπτά το κόστος, να το πάνε 0 λεπτά το κόστος και να μην έχουν μόνο κόστος συντήρησης, απόσβεσης αντλιοστασίων και όλα τα υπόλοιπα.
Νομίζω έτσι θα δώσουμε δύο μεγάλα όπλα στην αγροτιά, λέγοντας παράλληλα- κύριε Πρόεδρε, μιας και είστε από αγροτική περιοχή- ότι από την πλευρά μας δεν θα σταματήσουμε να επαναλαμβάνουμε ποτέ και την ευθύνη των ίδιων των αγροτών. Εάν δεν κάνουν σοβαρές ομάδες παραγωγών και σοβαρούς συνεταιρισμούς, λύση ατομική δεν πρόκειται να βρουν στο εισόδημά τους, και οι ίδιοι, εκτός από την καινοτόμο γεωργία και όλα αυτά  που λένε, πρέπει να ακολουθήσουν και την οδό της συλλογικής οργάνωσης, όπως όλοι οι ευρωπαίοι αγρότες, αν θέλουμε να λέμε ολόκληρη την αλήθεια και όχι τη μισή, στον αγροτικό κόσμο της χώρας. 
Ευχαριστώ.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Και εμείς σας ευχαριστούμε, κύριε συνάδελφε και τον λόγο έχει τώρα ο Ειδικός Αγορητής της Κοινοβουλευτικής Ομάδας «ΕΛΛΗΝΙΚΗ ΛΥΣΗ–ΚΥΡΙΑΚΟΣ ΒΕΛΟΠΟΥΛΟΣ», ο κ. Στυλιανός Φωτόπουλος.
ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ–ΚΥΡΙΑΚΟΣ ΒΕΛΟΠΟΥΛΟΣ»): Σας ευχαριστώ, κυρία Μανωλάκου, για την παραχώρηση της θέσης. 
Κύριε Πρόεδρε, κύριοι Υπουργοί, σήμερα λόγω του όγκου της ύλης του συγκεκριμένου νομοσχεδίου θα ασχοληθώ με τα άρθρα από το 1 ως το 28. Για λόγους δικαιοσύνης όμως θα αναφερθώ σε κάτι το οποίο ο κ. Κουκουλόπουλος, το θέμα της διασύνδεσης και της μη-έγκαιρης υλοποίησης της διασύνδεσης POS με ταμειακές, το έχουμε θέσει και εμείς μετ` επιτάσεως και λόγω δικής μου βιωματικής εμπειρίας ως φοροτεχνικός και για αυτό το λόγο καλέσαμε και τον Σύνδεσμο Εταιριών Πληροφορικής, οι οποίοι μας είπαν οι άνθρωποι τα δικά τους και την Πανελλήνια Ένωση Φοροτεχνικών. 
Στο κείμενο του νόμου δεν γίνεται μνεία για την προστασία των θαλάσσιων παράκτιων οικοσυστημάτων, με εξαίρεση την παράγραφο 2 του άρθρου 4, ούτε προβλέπονται τρόποι στάθμισης κόστους-οφέλους, ούτε συμπόρευση της στάθμισης συμφερόντων προς την προστασία του περιβάλλοντος, όπως επιτάσσει η πάγια νομολογία του Συμβουλίου Επικρατείας. Ειδικά στην περίπτωση των ευαίσθητων θαλάσσιων παράκτιων οικοσυστημάτων, η επιδίωξη της αναπτυξιακής προόδου, η ενίσχυση της περιφερειακής ανάπτυξης και η προώθηση της ισόρροπης ανάπτυξης του εθνικού χώρου από την Πολιτεία και η στάθμιση των προστατευόμενων εννόμων αγαθών, πρέπει να συμπορεύονται και με την υποχρέωση αυτής να μεριμνά για την προστασία του περιβάλλοντος κατά τέτοιο τρόπο ώστε να εξασφαλίζεται η βιώσιμη ανάπτυξη. 
Στο άρθρο 3, οι όροι «αιγιαλός, παραλία και παλαιός αιγιαλός» διατηρούν την έννοια που είχαν και στην προϊσχύουσα νομοθεσία. Ειδικά όμως ως προς την παραλία, καταργείται η πρόβλεψη για ελάχιστο πλάτος 30 μέτρων, καθώς αυτό σε πολλές περιπτώσεις, σύμφωνα με την αιτιολογική έκθεση, δεν επιφέρει κάποιο προστατευτικό αποτέλεσμα, ιδίως με δεδομένη την ποικιλομορφία του παραλιακού μετώπου της χώρας. 
Οκτώ περιβαλλοντικές οργανώσεις διατύπωσαν τη διαφωνία τους με αυτή την κατάργηση ισχυριζόμενες ότι, σε έναν κόσμο που υφίσταται ολοένα και συχνότερες κλιματικές καταστροφές οι υπόλοιπες ευρωπαϊκές χώρες,  π.χ.  Γαλλία, Ισπανία, εύλογα θεσπίζουν αδόμητες παράκτιες ζώνες που ξεκινούν από τα 100 μέτρα και φτάνουν μέχρι τα 250 μέτρα από τον αιγιαλό.
 Η Ελλάδα, όμως, μέσω του νομοσχεδίου αυτού, καταργεί και το ελάχιστο των 30 μέτρων δίνοντας σήμα σε πράξεις οριοθέτησης παραλίας που επιτρέπουν δόμηση κυριολεκτικά επάνω στο κύμα. 
Επίσης, επαναλαμβάνονται οι ορισμοί του ν.2971/2001 για τους εξής όρους: όχθη,  παρόχθια ζώνη και παλαιά όχθη, των μεγάλων λιμνών και των πλεύσιμων ποταμών, λιμένας, λιμενικά έργα και φορέας διοίκησης και εκμετάλλευσης λιμένων. Συνεπώς,  καθίσταται άνευ αντικειμένου η κατάργηση του άρθρου 1 του προ ισχύσαντος ν.2971/2001, όπως, ορίζεται στο άρθρο 24 του νομοσχεδίου εφόσον επαναλαμβάνεται. 
Άρθρο 4. Οι δύο παράγραφοι του άρθρου 4 παραπέμπουν στο άρθρο 21 του ν.1650/1986, το οποίο κατόπιν τροποποιήσεων που έχει υποστεί  ο νόμος προβλέπει: «Η ειδική περιβαλλοντική μελέτη αποτελεί την επιστημονική μελέτη τεκμηρίωσης του Προεδρικού Διατάγματος μίας ή περισσοτέρων προστατευόμενων περιοχών και του σχεδίου διαχείρισης κάθε προστατευόμενης περιοχής. Η περιοχή που καλύπτει κάθε ειδική περιβαλλοντική μελέτη, η διαδικασία σύνταξης και έγκρισης,  όπως και οι προδιαγραφές των ειδικών περιβαλλοντικών μελετών ορίζονται με απόφαση του αρμόδιου οργάνου του Υπουργείου Περιβάλλοντος και Ενέργειας. Τα σχέδια διαχείρισης και οι στόχοι διαχείρισης εγκρίνονται με απόφαση του Υπουργού Περιβάλλοντος και Ενέργειας. Τα σχέδια διαχείρισης των περιοχών στις οποίες περιλαμβάνονται ρυθμίσεις που αφορούν τη γεωργική, αλιευτική και υδατοκαλλιεργική δραστηριότητα εγκρίνονται με κοινή υπουργική απόφαση των Υπουργών Περιβάλλοντος και Ενέργειας και Αγροτικής Ανάπτυξης και Τροφίμων. Με Προεδρικό Διάταγμα που εκδίδεται με πρόταση του Υπουργού Περιβάλλοντος και Ενέργειας και μετά από γνώμη της επιτροπής ΦΥΣΗ 2000 βάσει της αντίστοιχης ειδικής περιβαλλοντικής μελέτης και λαμβάνοντας υπόψη το αντίστοιχο σχέδιο διαχείρισης. Γίνεται ο χαρακτηρισμός των περιοχών προστασίας της βιοποικιλότητας και των εθνικών πάρκων, η οριοθέτησή τους και ο καθορισμός γειτονικών εκτάσεων της παραγράφου 4 του άρθρου 18, όπου αυτό είναι αναγκαίο, καθώς και ο καθορισμός χρήσεων γης και δραστηριοτήτων μέσα στις ανωτέρω προστατευόμενες περιοχές ανά ζώνη και στις γειτονικές εκτάσεις.».
 Κοντολογίς, πρέπει να έχουν προηγηθεί ειδική περιβαλλοντική μελέτη, σχέδιο διαχείρισης, στόχοι διαχείρισης και να έχουν εμπλακεί τα αρμόδια όργανα και ο Υπουργός Περιβάλλοντος και Ενέργειας ή και Αγροτικής Ανάπτυξης και Τροφίμων για ΚΥΑ και η επιτροπή ΦΥΣΗ 2000 για να εκδοθεί ένα Προεδρικό Διάταγμα. Μήπως αυτή η δαιδαλώδης και εξαιρετικά χρονοβόρα διαδικασία έπρεπε να έχει απλοποιηθεί και να ενταχθεί σε έναν ευρύτερο κώδικα για την παράκτια ζώνη;
 Η θέση μας είναι ότι το νομοσχέδιο είναι νομοτεχνικά ανεπαρκές εφόσον το νομικό πλαίσιο συνεχίζει να είναι ιδιαίτερα πολύπλοκο και δυσχερές κατά την εφαρμογή του.
Άρθρο 5. Η οριοθέτηση του αιγιαλού και της παραλίας, σύμφωνα με το προγενέστερο νομοθετικό καθεστώς, γινόταν ομοίως από επιτροπή, η οποία συγκροτείτο με απόφαση του Υπουργού Οικονομικών. Σε κάθε περίπτωση πριν από τη χάραξη της γραμμής του αιγιαλού και της παραλίας η επιτροπή λάμβανε υπόψη τις φυσικές και λοιπές ενδείξεις που επαναλαμβάνονται με την ίδια ενδεικτική απαρίθμηση:  Πρώτον, τη γεωμορφολογία του εδάφους αναφορικά με κατηγορίες υψηλών και χαμηλών ακτών, τη σύστασή του, καθώς και το φυσικό όριο βλάστησης. Δεύτερον, την ύπαρξη, τα όρια και το είδος των παράκτιων φυσικών πόρων. Τρίτον, τα πορίσματα από την εκτίμηση των μετεωρολογικών στοιχείων της περιοχής. Τέταρτον, τη μορφολογία του πυθμένα. Πέμπτον, τον τομέα ανάπτυξης κυματισμού σε σχέση με το μέτωπο της ακτής. Έκτον,  την ύπαρξη τεχνικών έργων στην περιοχή που νομίμως υφίστανται. Έβδομον, τις τυχόν εγκεκριμένες χωροταξικές κατευθύνσεις και χρήσεις γης που επηρεάζουν την παράκτια ζώνη. Όγδοον, την ύπαρξη δημοσίων κτημάτων κάθε κατηγορίας που βρίσκονται σε άμεση γειτνίαση με την παράκτια ζώνη. Ένατον, τυχόν υφιστάμενο κτηματολόγιο και δέκατον, την ύπαρξη ευπαθών οικοσυστημάτων και προστατευόμενων περιοχών. Καμία διαφοροποίηση επί της ουσίας με το προγενέστερο νομικό καθεστώς.
Άρθρο 6. Στην παράγραφο 3 ορίζεται ότι απαγορεύεται η κατασκευή κτισμάτων και εν γένει  η τοποθέτηση κατασκευασμάτων, καθώς και οποιαδήποτε μεταβολή χωρίς άδεια ή καθ΄ υπέρβαση αυτής ή με άδεια που εκδόθηκε παράνομα στον αιγιαλό, την παραλία, την όχθη, την παρόχθια ζώνη, το υδάτινο στοιχείο, τον πυθμένα και το υπέδαφος του βυθού της θάλασσας, λιμνοθάλασσας, λίμνης και της κοίτης πλεύσιμου ποταμού,  πλην αυτών που προβλέπονται στα άρθρα του ν.2971/2001. 

Η διάταξη αυτή ισχύει εφεξής εφόσον δεν ορίζεται διαφορετικά από το νόμο. Τι θα γίνει, όμως, με τις υφιστάμενες αυθαίρετες κατασκευές. Είναι, εξάλλου, γνωστό πως είναι αμέτρητες, κατά τις τελευταίες δεκαετίες, οι περιπτώσεις ανέγερσης αυθαίρετων κτισμάτων ή η παράνομη λειτουργία τουριστικών, κυρίως, εγκαταστάσεων στον αιγιαλό και στην παραλία, ειδικά στις νησιωτικές περιοχές, παρ’ ότι το νομικό πλαίσιο του άρθρου 27 του ν. 2971/2001 προέβλεπε τη σύνταξη πρωτοκόλλων διοικητικής αποβολής άμεσης απομάκρυνσης και κατεδάφισης.
Πρέπει να αντιμετωπιστεί, κυρίες και κύριοι συνάδελφοι, από την ελληνική πολιτεία το ζήτημα των παρατάσεων κατεδαφίσεων αυθαιρέτων σε αιγιαλό και παραλία. Η προστασία των παράκτιων οικοσυστημάτων αποτελεί διεθνή υποχρέωση της χώρας, βάσει της Σύμβασης της Βαρκελώνης, για την προστασία του θαλάσσιου περιβάλλοντος και των παράκτιων περιοχών της Μεσογείου και του Πρωτοκόλλου της για την ολοκληρωμένη διαχείριση των παράκτιων ζωνών της Μεσογείου.
Άρθρο 8. Σύμφωνα με την παράγραφο 7 του άρθρου 8, η παραχώρηση απλής χρήσης αιγιαλού και παραλίας που βρίσκονται εντός αρχαιολογικών χώρων, μνημείων και ιστορικών τόπων ή τους περιβάλλουν, επιτρέπεται μόνο μετά από σύμφωνη γνώμη των αρμοδίων υπηρεσιών του Υπουργείου Πολιτισμού, σύμφωνα με τον κώδικα νομοθεσίας για την προστασία των αρχαιοτήτων και, εν γένει, της πολιτιστικής κληρονομιάς και κατόπιν, φυσικά, αιτήματος της αρμόδιας Κτηματικής Υπηρεσίας προς την αρμόδια υπηρεσία του Υπουργείου Πολιτισμού. Πιστεύουμε ότι σε οποιαδήποτε παράκτια περιοχή που βρίσκεται εντός αρχαιολογικών χώρων. μνημείων και ιστορικών τόπων, επιβάλλεται να υπάρχει απόλυτη προστασία χωρίς καμία εξάρτηση από τα γνωμοδοτικά όργανα, με στόχο την προστασία του δημοσίου συμφέροντος και προς όφελος της βιώσιμης ανάπτυξης, η οποία καλύπτει τις ανάγκες του παρόντος χωρίς να περιορίζει ή να ματαιώνει τη δυνατότητα ικανοποίησης των ίδιων αναγκών στο μέλλον από τις ζώσες ή μέλλουσες γενιές. 
Άρθρο 9. Σχετικά με τις προθεσμίες της παραγράφου 1, οι οποίες είναι αποκλειστικές και έχουν ήδη εκπνεύσει για το έτος 2024, πώς θα ρυθμιστεί το ζήτημα ενόψει και της καταληκτικής προθεσμίας που ορίζει το άρθρο 10, βάσει του οποίου όλες οι παραχωρήσεις θα έχουν ολοκληρωθεί μέχρι την 31η Μαρτίου εκάστου έτους. Εδώ, θα θέλαμε περαιτέρω διευκρινίσεις όσον αφορά το τελευταίο εδάφιο της παραγράφου 1, δυνάμει του οποίου η Κτηματική Υπηρεσία μπορεί να προβαίνει και σε περαιτέρω παραχωρήσεις τμημάτων αιγιαλού ή παραλίας.
Άρθρο 10. Για να μη λέτε ότι κάνουμε μόνο κριτική, όντως είναι μια καινοτομία στο νομοσχέδιο η ηλεκτρονική διαδικασία για την παραχώρηση απλής χρήσης κατόπιν πλειοδοτικής δημοπρασίας, για διάταξη, όμως, η οποία θα μπορούσε απλά να είχε τεθεί ως προσθήκη στο υφιστάμενο νομικό πλαίσιο.
Άρθρο 11. Στο άρθρο 11 του σχεδίου νόμου προβλέπεται η ευεργετική διάταξη της παραχώρησης απλής χρήσης τμήματος αιγιαλού και παραλίας χωρίς δημοπρασία, για χρονικό διάστημα από 1 έως 3 έτη στις εξής επιχειρήσεις και τα αθλητικά σωματεία, μετά από αίτημα τους και εφόσον λειτουργούν νόμιμα: Στα ξενοδοχειακά καταλύματα, στις οργανωμένες τουριστικές κατασκηνώσεις, στα κέντρα αναψυχής και στα αθλητικά σωματεία που φέρουν ειδική αθλητική αναγνώριση. Η διάταξη αυτή, όμως, οδηγεί αναπόφευκτα σε γιγάντωση των ξενοδοχειακών συγκροτημάτων με υπερκέρδη και, κατ’ επέκταση, σε καταχρηστική άσκηση των δικαιωμάτων που απορρέουν από τη χρήση παραλίας με ατελή προστασία του παράκτιου περιβάλλοντος και παραβίαση της συνταγματικής επιταγής της ισότητας. Προς επίρρωση του ισχυρισμού, παραθέτουμε απόσπασμα της, από 3/4/2023 - νομίζω έχει αναφερθεί - εισαγγελικής παραγγελίας του ανώτατου εισαγγελικού λειτουργού, του Εισαγγελέα του Αρείου Πάγου προς τον Εισαγγελέα Εφετών Αιγαίου, όπου αναφέρει ότι «Στη Μύκονο επικρατεί βαριά παραβατικότητα με καταπάτηση κάθε έννοιας δικαίου και, μάλιστα, με προκλητική παραβίαση των νόμων σε όλους τους τομείς της επιχειρηματικής και οικονομικής δραστηριότητας» και προσθέτει «Η, πράγματι, θλιβερή αυτή εικόνα πρέπει να εκλείψει το συντομότερο δυνατόν και ολοκληρωτικά, ώστε να αποκατασταθεί στη συγκεκριμένη περιοχή ο σεβασμός στους νόμους της πολιτείας και να ανυψωθεί το κύρος της κάθε είδους κρατικής υπόστασης. Το ίδιο επιτακτική, όμως, είναι και η ανάγκη να εκλείψει και το δίκαιο παράπονο όλων εκείνων που σεβάστηκαν και τήρησαν τους νόμους». Κάνει ρητή αναφορά σε παράνομες εκσκαφές στο ξενοδοχείο ιδιοκτησίας ΦΙΛΙΠΠΗ στον Πάνορμο της Μυκόνου, όπου γίνονται παράνομες κατασκευές χωρίς καμία απολύτως άδεια και στη Φτελιά, πάλι στη Μύκονο, όπου γίνονται παράνομες εργασίες κατασκευής ελικοδρομίου, ενώ είναι αποκλεισμένη η πρόσβαση στην παραλία λουομένων εκτός καταστήματος. 
Άρθρο 16. Υιοθέτηση σημαντικών τεχνικών λύσεων, όπως του QR Code, οι οποίες, δεν είναι προσιτές σε όλους τους χρήστες παράκτιας ζώνης, ούτε συνδέονται οργανικά με το υπόλοιπο νομικό πλαίσιο. Δεν συνιστά εκσυγχρονισμό, αλλά μία επιφανειακή μεταρρύθμιση. 
Άρθρο 17. Παρατήρηση πρώτη. Στο άρθρο 17 του σχεδίου νόμου όπου αναφέρονται τα ελεγκτικά όργανα πιστεύουμε ότι δεν πρέπει να απουσιάζει το Λιμενικό Σώμα που διαθέτει και την υλικοτεχνική υποδομή που μπορεί να προσφέρει και να συμβάλει σε μια αποτελεσματικότερη προστασία. 
Παρατήρηση δεύτερη. Μεγάλο πλήθος αρμοδιοτήτων της Κτηματικής Υπηρεσίας και σαφής υποστελέχωση, την οποία νομίζω ότι έχετε παραδεχτεί και έχουμε παραδεχτεί όλοι. Είναι πρόδηλο ότι η Κτηματική Υπηρεσία στη νησιωτική Ελλάδα είναι οργανωμένη σε επίπεδο τμήματος. Οφείλουμε να αναφέρουμε ότι η Κτηματική Υπηρεσία Δωδεκανήσου με έδρα την Κω και με χωρική αρμοδιότητα τις περιφερειακές ενότητες Κω και Καλύμνου δεν έχει λειτουργήσει ποτέ. Ισχύει; Υπάρχει και αντίστοιχη ερώτηση από τον Βουλευτή Δωδεκανήσων, κ. Κόνσολα.
Η Κτηματική Υπηρεσία έχει επωμιστεί μεταξύ των άλλων αρμοδιοτήτων της και τον έλεγχο των παραβάσεων των όρων παραχώρησης απλής χρήσης και των συμβατικών υποχρεώσεων που απορρέουν από αυτή. Μιας ιδιαίτερα απαιτητικής και χρονοβόρα διαδικασίας σε συνδυασμό με το γεγονός της υποστελέχωσης του φορέα. Σύμφωνα με παραδοχή του αρμόδιου Υπουργού Εθνικής Οικονομίας και Οικονομικών, ο οποίος, στο πλαίσιο εντολής που έδωσε το καλοκαίρι του 2023 προς τη Γενική Γραμματέα Δημόσιας Περιουσίας για ένταση των ελέγχων στις παραλίες όλης της χώρας διευκρίνισε ότι οι έλεγχοι πραγματοποιήθηκαν ύστερα από κινητοποίηση του συνόλου των στελεχών των Κτηματικών Υπηρεσιών με ανάκληση των θερινών αδειών και μετακινήσεις υπαλλήλων σε υπηρεσίες που είχαν ελλείψεις προσωπικού, προκειμένου να πραγματοποιηθούν έγκαιρα επιθεωρήσεις στο μέγιστο δυνατό αριθμό επιχειρήσεων. 
Καταλαβαίνω, όμως, ότι αυτό δε μπορεί να γίνεται συνέχεια. Δηλαδή, αυτή η ένταση εργασίας και η πίεση στο προσωπικό δε μπορεί να υφίσταται συνέχεια. Άρα, έχουμε σοβαρές επιφυλάξεις όσον αφορά την αποτελεσματικότητα και τη διάρκεια αυτών των ελέγχων.
Άρθρο 18. Στην παράγραφο 3 του άρθρου 18 προβλέπεται ότι η αίτηση ακύρωσης ασκείται εντός 5 ημερών από την κοινοποίηση ή την τοιχοκόλληση και η συζήτηση της προσδιορίζεται σε δικάσιμο που δεν απέχει περισσότερο από εφτά μέρες από την κατάθεση της. Η προθεσμία για την άσκηση αίτησης ακύρωσης δεν αναστέλλεται κατά τη διάρκεια των δικαστικών διακοπών. Παρέμβαση υπέρ του κύρους της πράξης απομάκρυνσης μπορεί να ασκηθεί και να κοινοποιηθεί ως και τρεις ημέρες πριν από τη δικάσιμο. Η απόφαση επί της αίτησης ακύρωσης εκδίδεται εντός 7 ημερών από τη συζήτησή της. 
Συμφωνούμε όσον αφορά την ταχεία απόδοση δικαιοσύνης. Διαφωνούμε ως προς τις υπόλοιπες προθεσμίες, διότι, είναι ασφυκτικές και είναι πολύ πιθανόν να οδηγήσουν σε περιστολή του δικαιώματος προσφυγής στη δικαιοσύνη. 
Άρθρο 22. Το πλήθος των κανονιστικών πράξεων που πρέπει να εκδοθεί προκειμένου να ρυθμιστούν λεπτομερειακά ζητήματα αποτελούν χρονικό τροχοπέδη για την εφαρμογή του σχεδίου νόμου. 
Άρθρο 24. Το σχέδιο επαναλαμβάνει τον προϋφιστάμενο νόμο παραλείποντας αρκετές περιπτώσεις νομικής προστασίας. Οι καταργούμενες διατάξεις καθίστανται άνευ αντικειμένου. 
Άρθρο 28. Επιχειρείται διά νόμου επέκταση στο λιμάνι της Αλεξανδρούπολης δίχως να τηρούνται οι προβλεπόμενες διαδικασίες δέουσας εκτίμησης της επίδρασης στη θαλάσσια περιοχή Θράκης - περιοχή NATURA 2000 - και δίχως να τηρούνται οι διαδικασίες της Οδηγίας 2001 / 42 της Ευρωπαϊκής Ένωσης για τη στρατηγική εκτίμηση περιβαλλοντικών επιπτώσεων. 
Τέλος, ζητούμε να αφαιρεθεί ο όρος «sea Tracks» σε όσα άρθρα του νομοσχεδίου αναφέρεται και ειδικά στα άρθρα 8, 9 και 14 και αντί αυτού να γραφεί «μηχανήματα πρόσβασης στη θάλασσα για ΑμΕΑ» όπως είναι και η απόδοση στα ελληνικά της συγκεκριμένης κατηγορίας εγκαταστάσεων. Σας ευχαριστώ.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Προέδρος της Επιτροπής): Το λόγο έχει η κυρία Μανωλάκου.
ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια της Κ.Ο. «Κ.Κ.Ε.»): Ευχαριστώ, κ. Πρόεδρε. Την εμπορευματοποίηση των παραλιών και της παράδοσης τους στο τουριστικό και στο κατασκευαστικό κεφάλαιο την έχουν φυσικά υπηρετήσει όλες οι μέχρι σήμερα κυβερνήσεις. Γι’ αυτό, έχουμε περιφραγμένες παραλίες σε βάρος των δικαιωμάτων των εργαζομένων των λαϊκών στρωμάτων. 
Τι επιπλέον, όμως, κάνει το σημερινό νομοσχέδιο της κυβέρνησης; Διευρύνει την επιχειρηματική εκμετάλλευση σε περισσότερες παραλίες και την εκμεταλλευόμενη έκταση τους. Ταυτόχρονα, διευκολύνει και επιταχύνει τη συγκέντρωση χρήσης στις παραλίες από μεγάλους ομίλους. 
Έτσι αναγορεύει σε ακόμα ακριβότερο εμπόρευμα την παραλία και δυσκολεύει ακόμα περισσότερο τα εργατικά λαϊκά στρώματα από το να απολαμβάνουν τα δικαιώματά τους στην αναψυχή, στην άθληση, την ξεκούραση. 
Πρόσθετες αρνητικές επιπτώσεις θα έχει και στο περιβάλλον, απειλώντας παράλιες  ζώνες με ιδιαίτερα οικολογική και περιβαλλοντική αξία.
Επιπτώσεις θα έχει και στον κλάδο της εστίασης -τα ακούσαμε και εχθές- αφού ταβέρνες, μπροστά και κοντά σε ελεύθερες παραλίες, θα έχουν πρόβλημα.
Δεν γκρεμίζετε, λοιπόν, σύρματα και εμπόδια για ελεύθερες παραλίες για τον λαό, αλλά βιάζετε ακόμα περισσότερο -γι’ αυτό είναι βαθιά αντιλαϊκό και αντιδραστικό- γιατί το κεφάλαιο ευνοείτε και στηρίζετε τα προνόμια και τα κέρδη του. Τον λαό τον φτωχοποιείται ακόμα πιο πολύ, σε βιοτικό επίπεδο και σε δικαιώματα που είχε μέχρι σήμερα.
Όμως, τη σκυτάλη από τους αγρότες θα την πάρουν και άλλοι κλάδοι εργαζομένων και γι’ αυτό να είστε σίγουροι. Και όλοι θα συναντηθούν, 28 Φλεβάρη, στους δρόμους, ενάντια στην ακρίβεια και με άλλα αιτήματα. 
Δεν είναι τυχαίο, λοιπόν, ότι το νομοσχέδιο έχει ξεσηκώσει θύελλα αντιδράσεων από περιβαλλοντικές οργανώσεις, τοπικούς φορείς, σωματεία και συνδικάτα.
Χτες, ακούσαμε από αρκετούς φορείς να αναφέρουν και λεπτομέρειες για τις επιπτώσεις. 
Πιο ειδικά θα μπω στα άρθρα, όχι σε όλα, αλλά επιλεκτικά:
Στο άρθρο 3, αλλάζετε τους ορισμούς για να εξυπηρετήσετε την εμπορία και όχι την κοινωνία. Αλλάζετε τον ορισμό της παραλίας. Καταργείται η απαίτηση για ελάχιστο πλάτος 30 μέτρων, αντικαθίσταται με μέγιστο πλάτος 50 μέτρα. Αυθαίρετα λέτε πως αυτή η αλλαγή γίνεται επειδή η προηγούμενη απαίτηση δεν επιφέρει κάποιο προστατευτικό αποτέλεσμα, ιδίως με δεδομένη την ποικιλομορφία του παραλιακού μετώπου της χώρας. Κοροϊδεύετε και από πάνω, αφού, με αυτόν τον τρόπο, περιορίζετε το εύρος των παραλιών που είναι κρίσιμες για την πρόσβαση του κοινού στην ακτή, αλλά και για την προστασία της ακτής, π.χ. από διάβρωση, ειδικά αν οι παραλίες παραμένουν αδόμητες. Έτσι, ανοίγεται ο δρόμος για τη νόμιμη καταπάτηση γης που, μέχρι τώρα, θεωρούνταν παραλία. Επέκταση μόνιμων και μη μόνιμων κατασκευών ακόμα πιο κοντά στη θάλασσα, διεύρυνση του παράκτιου χώρου προς εκμετάλλευση από το κεφάλαιο.
Άρθρο 4. Εισάγεται η έννοια «απάτητη παραλία»  χωρίς, όμως, να αποσαφηνίζεται με αντικειμενικά κριτήρια. Εμείς το λέμε «πυροτέχνημα» για να αποσπαστεί η προσοχή από την ένταση εμπορευματοποίησης των παραλιών αιγιαλού. Στην παρούσα φάση, είναι μία έννοια-λάστιχο, «θολή με ασάφεια» τη λένε οι οικολογικές οργανώσεις. Όμως, σάς δίνει περιβαλλοντικό άλλοθι στη γενική υποβάθμιση και του παράκτιου περιβάλλοντος, όπως, προηγούμενα, ο ορισμός των «απάτητων βουνών».
Άρθρο 5. Ουσιαστικά διαιωνίζεται η μη επιστημονική οριοθέτηση αιγιαλού παραλίας. Σήμερα, υπάρχει επιστημονική και τεχνολογική δυνατότητα οι οριοθετήσεις να προκύπτουν ύστερα από ειδική επιστημονική μελέτη, που παίρνουν υπόψη τη γεωμορφολογία, τα γεωχωρικά δεδομένα, μετρήσεις και στατιστικά δεδομένα για τη στάθμη και τους κυματισμούς της θάλασσας, μετεωρολογικά και κλιματικά δεδομένα και άλλα. Θα υπολογίζει την κατάκλιση μιας περιοχής, λόγω ανύψωσης της στάθμης της θάλασσας και της αναρρίχησης των κυμάτων στην ακτή, με τη χρήση επιστημονικών υπολογιστικών μοντέλων και μεθόδων. Σε αυτές τις μελέτες μπορούν να εντοπίζονται, υπολογίζονται και συνεκτιμώνται οι υφιστάμενες ή οι πιθανές μελλοντικές τάσεις διάβρωσης προσχώρησης μιας ακτής. 
Αντί γι’ αυτό, προτείνεται η οριοθέτηση να γίνεται με αυτοψία, αφού προηγουμένως -όπως λέτε, με τα λόγια σας- ληφθούν υπόψη οι φυσικές και λοιπές ενδείξεις που επηρεάζουν το πλάτος του αιγιαλού και της παραλίας.
Κι όμως αυτά πρέπει να είναι μέρος της ειδικής μελέτης, διαφορετικά οδηγούμαστε σε θεώρηση του ζητήματος που αναπόφευκτα θα οδηγήσει σε υποκειμενική εκτίμηση της οριοθέτησης. Γι’ αυτό στη σύσταση επιτροπών αρμόδιες για τις οριοθετήσεις δίνετε περισσότερο βάρος στην εκπροσώπηση των εμπλεκόμενων φορέων και όχι στην επιστημονική ειδίκευση των μελών της επιτροπής. Παραδείγματος χάρη, υδραυλικού μηχανικού, δηλαδή ειδικευμένοι επιστήμονες στην ακτομηχανική και τα παράκτια έργα, το θαλάσσιο περιβάλλον, τις παράκτιες περιοχές και ούτω καθεξής. Επίσης, ο υπουργός έχει την ευχέρεια να αγνοεί και να πετά στα σκουπίδια την απόφαση της επιτροπής που ο ίδιος συγκρότησε για την όποια οριοθέτηση και να προχωρήσει σε εξαιρετικές περιπτώσεις στο γνωστό παραμύθι σε συγκρότηση δεύτερης επιτροπής. Γιατί άραγε;
 Στο άρθρο 7, η ΕΤΑΔ καθίσταται αρμόδιος φορέας παραχώρησης απλής χρήσης αιγιαλού παραλίας ανοίγοντας τον δρόμο για περαιτέρω εμπορευματοποίηση, σύμφωνα με τους σκοπούς σύστασης της ΕΤΑΔ, που είναι η αξιοποίηση της δημόσιας περιουσίας, δηλαδή η παραχώρηση φιλέτων γης σε επιχειρηματικούς ομίλους.
 Στο άρθρο 8, τίθενται ορισμένοι περιορισμοί στην ανάπτυξη με ομπρέλες, ξαπλώστρες και άλλα κινητά στοιχεία στα παραχωρούμε τμήματα αιγιαλού παραλίας με μια ελάχιστη ελεύθερη ζώνη πλάτους τεσσάρων μέτρων από την ακτογραμμή, με σκοπό υποτίθεται την ανεμπόδιστη πρόσβαση από το κοινό. Τελικά, διαμορφώνεται μια κατάσταση όπου ευνοούνται μεγάλες επιχειρήσεις με σχετικά μεγάλο μέτωπο στην παραλία, ειδικά σε παράκτιες περιοχές φιλέτα με μεγάλο εύρος παραλίας. Επίσης, με την ανάθεση διαφόρων υποχρεώσεων στους παραχωρησιούχους μεταφέρονται μέτρα που ήταν ή θα έπρεπε να ήταν υποχρεώσεις των δήμων, του κράτους γενικότερα, αναφορικά με υποδομές για την πρόσβαση, την εξυπηρέτηση, την ποιοτική και με ασφάλεια αναψυχή των ανθρώπων που συγκεντρώνονται εκεί. Αν όλα αυτά έλειπαν εξαιτίας της υποχρηματοδότησης των ΟΤΑ, αλλά και της λογικής κόστους οφέλους στην εξεύρεση και κατανομή των απαιτούμενων πόρων, τώρα οι ΟΤΑ ενισχύονται αφού συνδέεται απευθείας με την κερδοφορία του παραχωρησιούχου. Από την εμπορευματοποίηση του αιγιαλού και της παραλίας, μέσω των επιχειρηματικών ομίλων, δε γλιτώνουν ακόμα και όσοι βρίσκονται μέσα σε αρχαιολογικούς χώρους. 
Στην παράγραφο 7 του άρθρου 8, ορίζεται και το λέω όπως γράφεται μέσα στο νομοσχέδιο «η παραχώρηση απλής χρήσης αιγιαλού και παραλίας που βρίσκονται εντός αρχαιολογικών χώρων μνημείων και ιστορικών τόπων ή τους περιβάλλουν επιτρέπεται μόνο μετά από σύμφωνη γνώμη των αρμοδίων υπηρεσιών του υπουργείου πολιτισμού που όμως», όπως λέει παρακάτω, «θα πρέπει να απαντάει μέσα σε 7 μέρες», πράγμα αδύνατον.
 Στο άρθρο 10, επαφίεται στους ενδιαφερόμενους επενδυτές να τα βρουν πώς θα μοιράσουν την πίτα με το μέγιστο όφελος, καθώς απαγορεύεται η επανάληψη του διαγωνισμού λόγω έλλειψης συναγωνισμού μιας διαγωνιστικής διαδικασίας με ένα μόνο συμμετέχοντα. Ακόμα και αν αυτός δώσει την κατώτερη τιμή εκκίνησης. Εδώ τι να σας πω, ακόμα και η έννοια της πλειοδοσίας πάει περίπατο. 
Στο άρθρο 11, έχουμε παραχώρηση απλής χρήσης σε όμορες επιχειρήσεις με πιο ευέλικτους κανόνες. Ουσιαστικά εξαιρούνται από την πλειοδοτική διαδικασία ξενοδοχειακά καταλύματα, κάμπινγκ, κέντρα διασκέδασης που συνορεύουν με την παραλία αιγιαλό. Για τμήματα αιγιαλού παραλίας που δεν εκδηλώθηκε ενδιαφέρον από όμορες επιχειρήσεις τότε μπαίνουν στον κατάλογο των προς παραχώρηση τμημάτων. Τελικά τίποτα δεν μένει ελεύθερο για το λαό. 

Βέβαια η έννοια του «όμορου» επεκτείνεται σε επιχειρήσεις που μεταξύ αυτών και της παραλίας παρεμβάλλεται δρόμος, πλατεία, ακίνητο της ιδιωτικής περιουσίας του Δημοσίου, αυξάνοντας έτσι τη δυνατότητα παραχώρησης παραλίας σε επιχειρήσεις. Μάλιστα, ο Παραχωρησιούχος δύναται να παραχωρήσει τμήματα του παραχωρηθέντος αιγιαλού ή παραλίας σε τρίτο φυσικό ή νομικό πρόσωπο για την άσκηση δραστηριοτήτων θαλάσσιων μέσων αναψυχής. Προκλητικά δηλαδή προνόμια, ακόμα και με πιο ευέλικτους κανόνες. 
Στο άρθρο 12 μπορεί να λέτε «τσουχτερά πρόστιμα», όμως, δεν είναι αλήθεια. Οι λόγοι καταγγελίας της Σύμβασης Παραχώρησης δεν είναι αυστηροί. Ιδιαίτερα στο ζήτημα κατάληψης μεγαλύτερης έκτασης από αυτή που προβλέπεται στη Σύμβαση. Σε αυτή την περίπτωση η Σύμβαση καταγγέλλεται, εάν διαπιστωθεί πως ο Παραχωρησιούχος κατέλαβε για δεύτερη φορά έκταση εκτός του τιμήματος που του παραχωρήθηκε, κατά ποσοστό που υπερβαίνει το 50% της έκτασης. Δηλαδή, αν το κάνει μία φορά ή αν το κάνει για λιγότερο από 50% δεν υπάρχει σοβαρό πρόβλημα και ο Παραχωρησιούχος γλιτώνει την καταβολή προστίμων. Αυτά που αναφέρονται στο άρθρο 19.
 Στο άρθρο 25 ορίζεται ότι τα μέλη του Δ.Σ. της ΕΤ.Α.Δ. Α.Ε., ανάλογη εφαρμογή της διάταξης, έχουν με τα μέλη του Δ.Σ. της «Ελληνικής Εταιρείας Συμμετοχών και Περιουσίας Α.Ε.». Σύμφωνα με την οποία τα μέλη του Διοικητικού Συμβουλίου δεν υπέχουν αστική ευθύνη έναντι τρίτων για πράξεις ή παραλείψεις κατά την άσκηση των καθηκόντων τους, παρά μόνο για δόλο ή βαριά αμέλεια και άντε να το αποδείξεις. Αλήθεια, πώς αποδεικνύεται αυτό; 
Στο άρθρο 28 καθορίζεται για πρώτη φορά Θαλάσσια Ζώνη στο Λιμάνι της Αλεξανδρούπολης, επεκτείνοντας την ήδη καθορισμένη χερσαία ζώνη, δεδομένου ότι πρόκειται για περιοχή «NATURA 2000» παραβιάζονται διαδικασίες, θα έπρεπε να υπάρχει Στρατηγική Μελέτη Περιβαλλοντικών Επιπτώσεων, γιατί καταστρέφεται προστατευόμενη περιοχή και κυρίως δεν είναι για κοινωνικές ανάγκες. 
Δεν λέτε, λοιπόν, γιατί δεν λέτε, όμως, την αλήθεια; Γιατί το Λιμάνι της Αλεξανδρούπολης δεν είναι μόνο η πύλη του αμερικάνικου αερίου LNG, αλλά κυρίως είναι η κύρια πύλη του ΝΑΤΟ για εξοπλιστικά προς Ουκρανία. Μάλιστα, το ΝΑΤΟ, το Λιμάνι της Αλεξανδρούπολης, στρατηγικότατης σημασίας το θεωρεί - ναι, στον υπερθετικό βαθμό - και εσείς μαζί με το ΣΥΡΙΖΑ που προηγήθηκε, συμβάλλατε να μετατραπεί σε στρατιωτική βάση θανάτου, «Μικρή Σούδα». Έτσι όλα επιτρέπονται να καταπατιούνται και μας κουνάτε και το δάχτυλο και από πάνω, παριστάνοντας, η Κυβέρνηση, τον θεματοφύλακα του περιβάλλοντος που βάζει τάξη. Κοροϊδία, δίχως όρια.
 Στα άρθρα 29 με 32 που αφορούν την προαναγγελθείσα από την Κυβέρνηση αύξηση στο επίδομα γέννησης. Ήταν 2.000,00 ευρώ και καταβαλλόταν σε δύο δόσεις. Στο άρθρο 29 τώρα θα ανέρχεται σε 2.400,00 ευρώ για το πρώτο παιδί, 2.700,00 ευρώ για το δεύτερο, 3.000,00 ευρώ για το τρίτο και 3.500,00 ευρώ για το τέταρτο και κάθε επόμενο παιδί.
 Τα επόμενα άρθρα, δηλαδή το άρθρο 30, καθορίζουν τις δόσεις, την αναδρομική ισχύ των αυξήσεων και προβλέπει τη δυνατότητα των αρμόδιων υπουργών να αναπροσαρμόζουν το ύψος του επιδόματος που είναι στο άρθρο 32.
 Εμείς θέλουμε να θυμίσουμε ότι για την καταβολή του επιδόματος από τον ΟΠΕΚΑ ισχύουν εισοδηματικά και άλλα κριτήρια. Το ισοδύναμο οικογενειακό εισόδημα πρέπει να μην υπερβαίνει ετησίως τα 40.000,00 ευρώ. 

Αρχικά ο πήχης είχε μπει στα 70.000€, μας το είπε και η εκπρόσωπος των Πολυτέκνων. Η μητέρα του παιδιού ή το πρόσωπο που έχει την επιμέλεια του πρέπει να μένει μόνιμα και νόμιμα στην Ελλάδα και ειδικά για τους πολίτες τρίτης χώρας απαιτείται νόμιμη και μόνιμη διαμονή στην Ελλάδα τα τελευταία 12 χρόνια. Δεν ξέρω αν αυτό το παρουσιάζεται ως μέτρο δημογραφικής πολιτικής, όμως να σας πω ότι δε φτάνει με τίποτε και ως συνήθως είσαστε πολύ τσιγκούνηδες για να ικανοποιήσετε λαϊκές ανάγκες και πολύ απλοχέρηδες για τις ανάγκες των επιχειρηματικών ομίλων. 
Για τα υπόλοιπα άρθρα θα μιλήσω στη δεύτερη ανάγνωση, όμως, θέλω να αναφερθώ σε ένα πρόβλημα κατάργησης νόμιμων ιδιοκτησιών στον Οικισμό Αλκυώνας Κατακόλου του Δήμου του Πύργου, όπου το 2020 αποτυπώθηκαν και αποδόθηκαν ιδιοκτησίες από το Κτηματολόγιο με λανθασμένο τρόπο. Υπάρχει ανάγκη επαναχάραξης. Τα νομικά και τεχνικά επιχειρήματα είναι πολλά και το αποδεικνύουν. Πρέπει να διατυπωθεί με σαφήνεια στο νέο νόμο ότι «η παραλία θα έχει όριο τη ρυμοτομική γραμμή», μια λέξη που κρίνει και αλλάζει πολλά, γιατί με το νομοσχέδιο η επιχειρηματικότητα επελαύνει, δημιουργεί σοβαρά κοινωνικά προβλήματα παίρνοντας τα σπίτια του κόσμου και αχρηστεύοντας τα οικόπεδά τους που βρίσκονται εντός του εγκεκριμένου σχεδίου πόλης και τα κατέχουν νόμιμα. Ζητάμε να το δείτε και να συμπεριληφθεί και να διορθωθεί μέσα από το νομοσχέδιο. 
Ευχαριστώ.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Σας ευχαριστούμε κι εμείς, κυρία Μανωλάκου. 
Συνεχίζουμε με την Ειδική Αγορήτρια της Κοινοβουλευτικής Ομάδας «ΝΕΑ ΑΡΙΣΤΕΡΑ», την κυρία Θεοπίστη Πέρκα. 
ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»): Ευχαριστώ, κ. Πρόεδρε. 
Αγαπητοί Υπουργοί, κυρία Γενική, τι θα γίνει; Σε κάθε νομοθέτημα, κάθε δημόσιο αγαθό θα περιορίζεται; Εν προκειμένω οι παραλίες όλο και θα λιγοστεύουν. 
Ξεκινώ τώρα την κατά άρθρον και θα τα πούμε αναλυτικότερα στις επόμενες συνεδριάσεις. Άρθρα 1 και 2: Σκοποί και αντικείμενο του νόμου. Τα οριζόμενα σε σκοπό του νομοσχεδίου είναι μάλλον παραπλανητικά, όπως και οι προγενέστερες δηλώσεις του Υπουργού. Η έλλειψη συνεκτικού σχεδίου δράσης για τη βαριά βιομηχανία της χώρας στον τουρισμό οδηγεί την Κυβέρνηση σε εκπτώσεις που επηρεάζουν την κοινοχρησία του αιγιαλού και την πρόσβαση των πολιτών σε αυτό. 
Στο άρθρο 3 προβλέπονται οι ορισμοί του νέου νόμου. Καθιερώνεται για πρώτη φορά ο όρος «διακριτό τμήμα του αιγιαλού» ως «το τμήμα του αιγιαλού και παραλίας μεταξύ δύο φυσικών ορίων». Επί του ανωτέρου τμήματος υπολογίζεται η έκταση του αιγιαλού που μπορεί να παραχωρηθεί για απλή άλλη χρήση. Επομένως, με τον καινούργιο ορισμό μεγαλώνει το τμήμα του αιγιαλού που μπορεί να δοθεί προς παραχώρηση. 
Η υφιστάμενη διάταξη προέβλεπε ότι πρέπει να παραμένει ελεύθερο το 60% του συνολικού εμβαδού του αιγιαλού, μη υπολογιζόμενο, όμως, του χώρου του δυσπρόσιτου. Επομένως, αυτός ο χώρος πάει και στους λουόμενους, φαντάζομαι, στους πολίτες. 
Επίσης, ο ορισμός «προστατευόμενος αιγιαλός» είναι τουλάχιστον ατυχής, καθώς δίνει την εντύπωση ότι οι υπόλοιποι αιγιαλοί δεν είναι προστατευόμενοι, δεν τυγχάνουν συνταγματικής προστασίας. Θα μπορούσε να αντικατασταθεί με το «απόλυτα προστατευόμενος αιγιαλός». 
Τώρα, αναφορικά με το πλάτος της παραλίας, κ. Υπουργέ, είπατε ότι «δεν υπάρχουν παραλίες μικρές». Δεν υπάρχει αυτό που γίνεται στη χώρα μας. Καταργείτε και το ελάχιστο όριο του 30 μέτρων. Υπήρχε μια ανάρτηση χθες του WWF: Η Δανία έχει 300 μέτρα, η Γαλλία έχει 200. Η διάταξη, λοιπόν, φαίνεται να έχει ανώτατο όριο τα 50 μέτρα, κατ’ ότι το περνάνε 1, 2, 0. Άρα, έχουν δίκιο οι περιβαλλοντικές οργανώσεις που με κοινή ανακοίνωσή τους τονίζουν ότι η κατάργηση του ελάχιστου πλάτους της παραλίας στα 30 μέτρα δίνει σήμα σε πράξεις οριοθέτησης παραλίας που επιτρέπουν τη δόμηση κυριολεκτικά πάνω στο κύμα και χάνουμε και το τουριστικό προϊόν. Αυτό πρέπει να καταλάβουμε. Δε θα είναι ελκυστική η χώρα μας όταν χτιστεί το σύμπαν. 
Επίσης, με το νόμο 2019 ο παλιός αιγιαλός έπαυε να ανήκει στην ιδιωτική περιουσία του Δημοσίου και ανήκε στη δημόσια κτήση. Ήταν ανεπίδεκτος κτήσης ιδιωτικών δικαιωμάτων, καταγραφόταν πλέον ως «πράγμα κοινόχρηστο που ανήκει κατά κυριότητα στο Δημόσιο, το οποίο το προστατεύει και το διαχειρίζεται».

	Η συγκεκριμένη διάταξη αποτέλεσε μια τομή στο νομικό καθεστώς του παλαιού αιγιαλού. Εξάλλου, εναρμονίζεται πλήρως και με τις αποφάσεις του Συμβουλίου Επικρατείας, με τις οποίες έχει επανειλημμένως κριθεί ότι και ο παλαιός αιγιαλός πρέπει να αντιμετωπίζεται ως προς το κοινόχρηστο και κοινόκτητο του χαρακτήρα του όπως ο αιγιαλός. Η καινούργια διάταξη προβλέπει ότι ο παλιός αιγιαλός θα ανήκει στην ιδιωτική περιουσία του δημοσίου. Παρακαλώ, χτίστε και εδώ και αξιοποιήστε.
Στο άρθρο 4. Εισάγεται η διαβάθμιση της προστασίας για τις παραλίες που βρίσκονται σε περιοχή NATURA. Εισάγεται μια νέα Ad Hoc κατηγορία προσωρινού καθεστώτος προστασίας, οι περιβόητες απάτητες παραλίες, - μας θυμίζουν και τα απάτητα βουνά - οδηγεί όμως σε κατακερματισμό του προστατευτικού καθεστώτος των περιοχών του δικτύου NATURA 2000. 
Εδώ το αρμόδιο Υπουργείο Περιβάλλοντος και Ενέργειας θα έπρεπε να προβεί άμεσα στις απαιτούμενες ενέργειες για την έκδοση των Προεδρικών Διαταγμάτων και των σχεδίων διαχείρισης, προκειμένου να προστατευτούν ουσιαστικά οι περιοχές του δικτύου NATURA 2000. Πρέπει να αλλάξει και το περιεχόμενο του συγκεκριμένου άρθρου, δεδομένου ότι δημιουργεί την εντύπωση ότι ο αιγιαλός δεν προστατεύεται, πλην ειδικών ορισμένων περιπτώσεων. Εδώ θέλει ολική αναδιατύπωση.
Άρθρο 5. Στο άρθρο 5 έχετε συμπτύξει άρθρο του ν. 2971. Κακώς. Διότι προηγουμένως υπήρχε αναλυτικότατη και λεπτομερείς προβλέψεις για όλες τις δυνατές περιπτώσεις. Τώρα, θα δημιουργηθούν σίγουρα προβλήματα στην εφαρμογή της διάταξης. Η πιο προβληματική βέβαια είναι η παράγραφος 12, σύμφωνα με την οποία αν ένας ιδιώτης παρουσιάσει οποιοδήποτε συμβόλαιο, ακόμα και πρόσφατο, το δημόσιο αυτομάτως δεν προβάλει δικαιώματα. Δηλαδή, απεμπολεί τα δικαιώματά του επί του παλαιού αιγιαλού. Προφανώς, γι’ αυτό το λόγο επαναφέρατε και την παλιά διάταξη, ότι δηλαδή ο παλιός αιγιαλός ανήκει στην ιδιωτική περιουσία και όχι ότι είναι κοινόκτητος και κοινόχρηστος, δεδομένου ότι στα κοινόκτητα και κοινόχρηστα δεν μπορεί κανείς να αντιτάξει χρησικτησία, ούτε συμβόλαια μεταξύ ιδιωτών. Εγώ προβλέπω ότι θα εξαφανιστούν πολλοί παλιοί αιγιαλοί, θα τους χάσει το δημόσιο.
ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΙΔΑΚΗΣ (Υπουργός Οικονομίας και Οικονομικών): Τί προτείνεται δηλαδή; Αν υπάρχει ένα ξενοδοχείο εκεί νομίμως χτισμένο, να το γκρεμίσουμε; 
ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»): Κύριε Υπουργέ, από το να γκρεμίσεις αυτό που υπάρχει, μέχρι το να δίνεις δικαίωμα να κάνουν τώρα συμβόλαιο και να ξαναχτίσουν καινούργιο. Αυτό λέει ο νόμο σας. Προσέξτε το. Αυτό λέει ο νόμος σας.
Άρθρο 6. Πρόβλημα με την επαναφορά του παλαιού αιγιαλού στην ιδιωτική περιουσία, όπως προαναφέραμε. Ο κοινόχρηστος χαρακτήρας του αιγιαλού και της παλιάς όχθης των μεγάλων λιμνών και των πλεύσιμων τομών καταργείται, καθώς τα τμήματα περιέρχονται στην ιδιωτική περιουσία. Είναι πολύ σημαντικό αυτό που γίνεται σε αυτό το νομοσχέδιο που αναιρεί την προηγούμενη κατάσταση.
Άρθρο 7. Με αυτό το άρθρο επιχειρείται μια μετατόπιση των φορέων, στους οποίους αναγνωρίζεται η εξουσία των υπό παραχώρηση δικαιώματος χρήσης αιγιαλού, από τους ΟΤΑ στο δημόσιο και την ΕΤΑΔ. Η μεταφορά αυτή θα μπορούσε να θεωρηθεί ότι λειτουργεί ενισχυτικά στην προάσπιση του κοινόχρηστου χαρακτήρα του αιγιαλού, εάν όμως οι αντίστοιχες Κτηματικές Υπηρεσίες, το γνωρίζετε πολύ καλά, δεν ήταν υποστελεχωμένες, επομένως δεν μπορούν να κάνουν τη δουλειά τους όπως πρέπει. Και επίσης, εδώ βλέπουμε ότι υπάρχει και μια στόχευση να περιοριστεί το «κίνημα της πετσέτας» για την προάσπιση της δημόσιας κτήσης της παραλίας απέναντι στις τοπικές δημοτικές αρχές. 
Σε αντίθεση με την ισχύουσα διάταξη, σύμφωνα με την οποία το δημόσιο προστατεύει και διαχειρίζεται τον αιγιαλό και την παραλία υποχρεωτικά και μάλιστα σύμφωνα με τις αρχές της Αειφορίας και του Χωροταξικού Σχεδιασμού, η ΕΤΑΔ απλώς διοικεί και διαχειρίζεται τους αιγιαλούς που έχουν χαρακτηριστεί ως δημόσια τουριστικά ακίνητα. Το γεγονός ότι ορίζει ως φορέα παραχώρησης την ΕΤΑΔ δεν μπορεί να γίνει δεκτό, καθώς αφήνει ανοικτό περιθώριο υπερεκμετάλλευση και αργότερα διεκδίκησης όλου του αιγιαλού σαν αρμοδιότητα.
Άρθρο 8. Μέσα στις υποχρεώσεις υπάρχει και ο περιορισμός του 60% των ομπρελοκαθισμάτων, ώστε το 40% να είναι ελεύθερο. Αυτό είπαμε δεν μπορούμε να το δεχτούμε, καθώς έχει αυξηθεί, όπως προαναφέραμε, το 60% με τα διακριτά τμήματα. Υπενθυμίζω, όμως, ότι ο νόμος του 2019 προέβλεπε ότι το 60% του συνόλου παραμένει ελεύθερο και από το παραχωρούμενο το 60% καλύπτεται από ομπρελοκαθίσματα. Υπάρχει σοβαρή διαφορά. 
Άρθρο 9. Μέσα στα τμήματα που παραχωρούνται αναφέρθηκε το μέγιστο εμβαδόν των 500 τετραγωνικών μέτρων, το οποίο επίσης δεν μπορούμε να δεχτούμε, λόγω του διακριτού τιμήματος όπως είπαμε. 

Εδώ, ας μείνω λίγο στην παράγραφο. Όταν ο παραχωρησιούχος, λέει, διασφαλίζει την παρουσία του ναυαγοσώστη, εφόσον του υποδειχθεί ότι η υποχρέωση αυτή δεν θα καλύπτεται από τον Δήμο, ο παραχωρησιούχος συμψηφίζει τις δαπάνες για την αμοιβή του ναυαγοσώστη με το αντάλλαγμα της παραχώρησης. Δηλαδή, το δημόσιο και θα παραχωρεί αιγιαλό και θα πληρώνει το ναυαγοσώστη που θα χρησιμοποιεί ο ιδιώτης. Επίσης, σε περίπτωση που πρόκειται για μια παραλία όπου παραχωρούνται πολλές θέσεις και ο Δήμος δεν έχει προσλάβει ναυαγοσώστη οι επιχειρηματίες θα προσλαμβάνουν ναυαγοσώστες και θα παίρνουν την αμοιβή από το αντάλλαγμα. Με τι μισθό, άραγε, θα αμείβεται; Πώς θα ελέγχεται η πραγματική του παρουσία; Ότι δεν πρόκειται, δηλαδή, για πλασματική πρόσληψη; Θεωρώ ότι, ούτε κατά διάνοια δεν μπορεί να παραμείνει αυτή η διάταξη.
Άρθρο 10 και 15, είναι η ηλεκτρονική δημοπρασία. Είπα και χθες ότι, επί της δικής μου θητείας, είχε γίνει η πρώτη πιλοτική διεξαγωγή ηλεκτρονικών δημοπρασιών, προφανώς με στόχο τον εκσυγχρονισμό και τη διαφάνεια.
Άρθρο 11. Το άρθρο αυτό εξαφανίζει απαγόρευση παραχώρησης των μικρών αιγιαλών. Να το κι αυτό! Μήκος ή πλάτος μικρότερο των πέντε μέτρων ή έκταση μικρότερη των 150 τετραγωνικών. Ακόμα και αυτά διαθέσαμε για εμπορική εκμετάλλευση. Χωρίς καμία αιτιολογία επεκτείνεται η λίστα των όμορων επιχειρήσεων στις οποίες μπορεί να γίνει απευθείας ανάθεση της παραχώρησης απλής χρήσης. Και για τα ενοικιαζόμενα δωμάτια, χθες, ακούσαμε και τους εστιάτορες ότι θέλουν και αυτοί. Κάμπινγκ και κύρια ξενοδοχειακά καταλύματα από την ΕΤΑΔ, μιας και είναι πλέον αυτή υπεύθυνη για τις παραχωρήσεις. Άκρως προβληματική διάταξη. Ειδική μνεία γίνεται εδώ για το γεγονός ότι αφήνεται περιθώριο για μεγαλύτερη μείωση του ελεύθερου χώρου του αιγιαλού. Τελικά, πόσο μακριά από τον αιγιαλό πρέπει να βρίσκεται μια επιχείρηση ώστε να πάψει να θεωρείται όμορη;
Άρθρο 14. Δεν υπάρχει πρόβλεψη για 10% παραχώρηση κατά προτεραιότητα σε επιχειρήσεις κοινωνικής οικονομίας. Καλά. Υπερβολές τώρα ζητάω.
Άρθρο 17. Θετικά άρθρα, αλλά, όπως είπαμε, πρέπει να ενισχυθούν άμεσα οι Κτηματικές υπηρεσίες και μάλιστα με εξειδικευμένο προσωπικό, όπως μηχανικούς, Αγρονόμους Τοπογράφους, νομικούς, για να γίνεται ο έλεγχος.
Τώρα, να δούμε λίγο τις καταργούμενες και μεταβατικές διατάξεις. Καταργείται το άρθρο 26, του νόμου 2971/2001, που όριζε ότι στη Δωδεκάνησο ισχύει ειδικό ευνοϊκό καθεστώς για τον αιγιαλό και την παραλία. Το διαφορετικό νομικό καθεστώς, βεβαίως, προήλθε από την Ιταλοκρατία. Ακούσαμε, χθες, όμως και τη ΣΕΠΟΧ και Περιβαλλοντικές Οργανώσεις για τον λόγο. Αυτά τα νησιά έχουν σώσει κάποιες παραλίες. Αυτό δεν πρέπει να συμβαίνει, μάλλον, υποθέτω. Δεν πρέπει να συνεχιστεί. Το όριο του αιγιαλού δεν τίθεται στο όριο του χειμέριου κύματος, αλλά έχει άλλη μια ζώνη 12 μέτρων. Οι δε παραλίες συνεχίζονται μέχρι τα όρια της ιδιοκτησίας, δημόσιας ή ιδιωτικής.
Στις μεταβατικές διατάξεις προβλέπει στην παράγραφο 9, ότι στα Δωδεκάνησα θα εφαρμόζεται πλέον ο νόμος που θα ψηφιστεί. Οι εκτάσεις που ανήκαν στη δημόσια κτήση του δημοσίου θα ανήκουν, από την έναρξη ισχύος του νόμου, στην ιδιωτική περιουσία του δημοσίου. Καταργείται επί της ουσίας η κοινοχρησία στο σύνολο των αιγιαλών και παραλιών όλων των Δωδεκανήσων. Θεωρούνται, πλέον, ότι ανήκουν στην ιδιωτική κτήση του δημοσίου και όχι ως στοιχείο της δημόσιας κτήσης, δηλαδή ως πράγματα κοινόχρηστα και εκτός συναλλαγής. Οι διατάξεις για τα Δωδεκάνησα, καταργούμενες και μεταβατικές, δεν υπήρχαν όμως στη δημόσια διαβούλευση. Και πολλά άρθρα προστέθηκαν, αλλά αυτό που είναι μείζον δεν υπήρχε καν στη δημόσια διαβούλευση.
Η ρύθμιση τινάζει στον αέρα και τα εκατοντάδες πρωτόκολλα κατεδάφισης αυθαιρέτων. Μόνο στη Ρόδο είναι περισσότερα από 400 σε αιγιαλούς και παραλίες. Με αυτά τα αυθαίρετα τι θα γίνει, κ. Υπουργέ, πάνω σε αιγιαλό; Ένα μεγάλο μέρος αυτών θα μπορέσει, όχι μόνο να εξασφαλίσει πολυετή ασυλία, μέχρι να πραγματοποιηθούν εκ νέου αυτοψίες, να συνταχθούν πρωτόκολλα, να τελεσιδικήσουν αλλά και να νομιμοποιήσουν τις αυθαιρεσίες τους, εφόσον βέβαια θα βρίσκονται εκτός ορίων αιγιαλού και παραλίας.
Στο άρθρο 28, καθορίζεται η θαλάσσια ζώνη λιμένα Αλεξανδρούπολης με την οποία επεκτείνεται η ήδη καθορισμένη χερσαία ζώνη. Δεν διευκρινίζεται όμως, γιατί ο καθορισμός αυτός γίνεται με διάταξη τυπικού νόμου και δεν ακολουθείται η προβλεπόμενη διαδικασία. Πρόκειται για άλλη μία παράβαση του Ενωσιακού Δικαίου, αφού επιχειρείται διά νόμου επέκταση του λιμανιού της Αλεξανδρούπολης δίχως να τηρούνται οι προβλεπόμενες διαδικασίες δέουσας εκτίμησης της επίδρασης στη θαλάσσια περιοχή της Θράκης και δίχως να τηρούνται οι διαδικασίες της Οδηγίας 2001/42 για τη στρατηγική και εκτίμηση περιβαλλοντικών επιπτώσεων. Δεν αρκεί να λέμε, μένουμε Ευρώπη και είμαστε Ευρώπη. Τις Ευρωπαϊκές Οδηγίες για τη Σύμβαση της Βαρκελώνης, για τη θαλάσσια χωροταξία, πρέπει να τις τηρούμε και όχι με την πρώτη ευκαιρία τις παραβιάζουμε.
	Φτάνω στα ενεργειακά άρθρα. Τα άρθρα αυτά αφορούν το πλαίσιο που θα διέπει είτε την επέκταση του υφιστάμενου δυναμικού παραγωγής είτε την εγκατάσταση νέου δυναμικού με συμβατικές μονάδες ορυκτών καυσίμων σε μη διασυνδεδεμένα νησιά. Όλα αυτά κατά την μεταβατική περίοδο μέχρι τη διασύνδεσή τους με το ηπειρωτικό σύστημα. Ειδικότερα, η ρύθμιση αφορά τη μεταβατική περίοδο στην ολοκλήρωση της ηλεκτρικής διασύνδεσης της Κρήτης με την Αττική. Μια ρύθμιση όμως που αφορά μια κλειδωμένη συμφωνία μεταξύ της κατ’ όνομα πλέον μόνο δημόσιας ΔΕΗ και συγκεκριμένης εταιρείας, την συμβατική μονάδα παραγωγής της οποίας θα εξαγοράσει και θα μεταφέρει στην Κρήτη η ΔΕΗ για να καλύψει τυχόν ελλείμματα ισχύος την καλοκαιρινή περίοδο, όπως γράφεται εδώ και αρκετό καιρό στον Τύπο. Αναγνωρίζουμε ότι πρόκειται για ένα δύσκολο και σύνθετο τεχνικά έργο αλλά αναγνωρίζουμε και τις διαρκείς παρατάσεις στην ολοκλήρωσή του εκ μέρους του ΑΔΜΗΕ, δεν μας έδωσε πειστικές απαντήσεις ο εκπρόσωπος του ΑΔΜΗΕ χθες. Μας ενδιαφέρει πόσο θα κοστίσει η κοινωνικοποίηση του κόστους λειτουργίας των συμβατικών μονάδων έως την ολοκλήρωση της διασύνδεσης στους καταναλωτές αφού προβλέπεται ότι το κόστος θα καλυφθεί μέσω του λογαριασμού υπηρεσιών κοινής ωφέλειας, ενός λογαριασμού που η κυβέρνηση έχει ήδη καταστήσει ελλειμματικό. Μας ενδιαφέρει ακόμα να υπάρχουν δικλίδες ώστε να μην αποτελέσει άλλη μια φορά αφορμή για κερδοσκοπία κάποιων εταιρειών στον κλάδο της ενέργειας, όπως και μας ενδιαφέρει ότι θα πληρώνουμε ορυκτά καύσιμα μέχρι το 2034, άλλη μια αθέτηση σε ότι αφορά το ευρωπαϊκό κεκτημένο, αφού η διάταξη αναφέρει το πλήρες κόστος του πρόσθετου αυτού δυναμικού θα αποσβένεται για μία δεκαετία και βάλε θα έλεγα εγώ. 
Στο άρθρο 52 χορηγείται η τρίτη στη σειρά παράταση στην προσωρινή ανάθεση κοινωνικού έργου στον ΟΑΣΘ. Έχω κάνει πάρα πολλές ερωτήσεις, πάρα πολλές παρεμβάσεις γι’ αυτό το θέμα του ΟΑΣΘ, έχουν περάσει πέντε χρόνια από την πρώτη παράταση. Τι κάνει ακριβώς η κυβέρνηση με τον ΟΑΣΘ; Δεν υπάρχουν δικαιολογίες πλέον. Η Νέα Δημοκρατία έχει την πλήρη ευθύνη για τη σημερινή τραγική κατάσταση του Οργανισμού αλλά και των μεταφορών και των συγκοινωνιών γενικότερα στη Θεσσαλονίκη. Σειρά λαθών και αποσπασματικών κινήσεων τα τελευταία χρόνια για να καταφέρει να βγάλει περισσότερα λεωφορεία στον δρόμο πάντα φυσικά προς όφελος ιδιωτικών συμφερόντων. Τι να πρώτο θυμηθώ την εκχώρηση περίπου του 1/3 του μεταφορικού έργου του ΟΑΣΘ στα ΚΤΕΛ, την μίσθωση μεταχειρισμένων πανάκριβων και κατάλληλων λεωφορείων, τα 110 ηλεκτρικά λεωφορεία που ακόμα περιμένουμε και όλα αυτά για να κυκλοφορούν σήμερα λιγότερα από 300 λεωφορεία, αριθμός που απέχει παρασάγγας από τα 500 που είχε εκτιμηθεί ότι χρειάζεται η Θεσσαλονίκη, πόσο μάλλον τώρα με την καταστροφική διαχείριση του έργου του FLY ONER που γίνεται πραγματικά κομφούζιο. Εδώ πρέπει να ληφθεί μέριμνα.
Θα πούμε περισσότερα σε επόμενες Επιτροπές, εγώ αυτό που θέλω να πω και να τονίσω είναι ότι η διαρκής συρρίκνωση των πλεονεκτημάτων της χώρας όπως είναι ο Αιγιαλός και η παραλία, η χώρα μας έχει αυτόν τον τουρισμό και είναι τόσο ελκυστική γιατί έχει κι αυτή έναν εναλλακτικό τουρισμό και ένα φυσικό περιβάλλον όσο έχει διατηρηθεί, όταν χτιστούν όλες οι παραλίες, όταν πια δεν λαμβάνουμε υπόψη και τη φέρουσα ικανότητα θα χαθεί και αυτό το πλεονέκτημα. Δηλαδή πέρα από την περιβαλλοντική ζημιά θα γίνει και η οικονομική ζημιά. Ευχαριστώ πολύ.

ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής): Εμείς σας ευχαριστούμε κυρία Πέρκα.
Τον λόγο έχει ο κύριος  Χαλκιάς. 
Στο σημείο αυτό ο Πρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής. 
		Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ζεμπίλης Αθανάσιος, Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καραγκούνης Κωνσταντίνος (Κώστας), Καραμανλή Άννα, Καράογλου Θεόδωρος, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιούτας Αθανάσιος, Μαρκόπουλος Δημήτριος, Βολουδάκη Σεβαστή, Φόρτωμας Φίλιππος, Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σαλμάς Μάριος, Σιμόπουλος Ευστράτιος (Στράτος), Σκόνδρα Ασημίνα, Τραγάκης Ιωάννης, Τσιάρας Κωνσταντίνος, Γεροβασίλη Όλγα, Γιαννούλης Χρήστος, Καραμέρος Γεώργιος, Κόκκαλης Βασίλειος, Κοντοτόλη Μαρίνα, Μάλαμα Κυριακή, Μαμουλάκης Χαράλαμπος (Χάρης), Ζαμπάρας Ιωάννης, Αποστολάκη Ελένη-Μαρία (Μιλένα), Βατσινά Ελένη, Κατρίνης Μιχαήλ, Κουκουλόπουλος Παρασκευάς (Πάρις), Σταρακά Χριστίνα, Κομνηνάκα Μαρία, Μανωλάκου Διαμάντω, Συντυχάκης Εμμανουήλ, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Κόντης Ιωάννης, Χαλκιάς Αθανάσιος, Αχτσιόγλου Ευτυχία (Έφη), Πέρκα Θεοπίστη, Βορύλλας Ανδρέας, Νατσιός Δημήτριος, Καζαμίας Αλέξανδρος και Καραγεωργοπούλου Ελένη.

ΑΘΑΝΑΣΙΟΣ ΧΑΛΚΙΑΣ(Ειδικός Αγορητής της Κ.Ο «ΣΠΑΡΤΙΑΤΕΣ»): Σας ευχαριστώ πολύ κύριε Πρόεδρε. Κύριε Υπουργέ, κύριοι Υφυπουργοί, κυρίες και κύριοι συνάδελφοι, στη σημερινή μου τοποθέτηση θα αναφερθώ σε δύο μόνο από τις ρυθμιζόμενες θεματικές καθώς τα θέματα που θίγει το νομοσχέδιο είναι πολλά και δεν μπορούν να αναπτυχθούν επαρκώς οι θέσεις μας σε μια μόνο συνεδρίαση. Θα ξεκινήσω, λοιπόν, με το κύριο θέμα του νομοσχεδίου, αυτό που αφορά τον Αιγιαλό και την παραχώρηση του προς εκμετάλλευση. Αρχικά, θα ήθελα να επισημάνω ότι κάθε προσπάθεια για προστασία του δικαιώματος πρόσβασης σε ελεύθερες παραλίες μας βρίσκει σύμφωνους, όπως επίσης και κάθε ενέργεια που στοχεύει στη βελτίωση και τη διαφάνεια των διαδικασιών. Μετά τις εικόνες του περασμένου καλοκαιριού είναι θετικό το γεγονός ότι η κυβέρνηση αναγνωρίζει το πρόβλημα και προσφέρει μια λύση, ωστόσο θα πρέπει να εξετάσουμε και κάποιες πιο πρακτικές πλευρές του ζητήματος. 

Κατά τη χθεσινή ακρόαση των φορέων ακούσαμε τον εκπρόσωπο της ΚΕΔΕ να λέει ότι οι διατάξεις είναι αντισυνταγματικές. Σε ό τι αφορά τη διεξαγωγή των σχετικών δημοπρασιών κεντρικά μνημονεύοντας το άρθρο 102 του Συντάγματος, όντως στην παράγραφο 1 του συγκεκριμένου άρθρου, αναφέρεται ρητώς ότι «Η διοίκηση των τοπικών υποθέσεων ανήκει στους Οργανισμούς Τοπικής Αυτοδιοίκησης Α’ και Β’ βαθμού». Ωστόσο στην ίδια παράγραφο ορίζεται επίσης ότι «Νόμος καθορίζει το εύρος και τις κατηγορίες των τοπικών υποθέσεων, καθώς και την κατανομή τους στους επιμέρους βαθμούς». Προφανώς οι εικόνες που είδαμε στους δέκτες μας το περασμένο καλοκαίρι, υποδηλώνουν ότι η εκμετάλλευση του αιγιαλού θα πρέπει να σταματήσει να είναι τοπική υπόθεση. Επειδή όμως πρέπει να βλέπουμε και τις δύο όψεις του νομίσματος, θα πρέπει να παραδεχθούμε ότι η κεντρική διοίκηση δεν είναι σε θέση να εκτελέσει αποτελεσματικά τους απαιτούμενους διαγωνισμούς. Όπως πολύ σωστά επισήμανε ο εκπρόσωπος της ΚΕΔΕ χθες, οι δήμοι έχουν την απαιτούμενη τεχνογνωσία ενώ στο σύνολό τους χρησιμοποιούν ήδη ηλεκτρονικά συστήματα για την εκτέλεση των διαγωνιστικών διαδικασιών. Επίσης, οι δήμοι είναι αυτοί που ξέρουν καλύτερα από κάθε κτηματική υπηρεσία τις ανάγκες της περιοχής, τους επαγγελματίες και την γεωμορφολογία των αιγιαλών που ανήκουν στην επικράτειά τους. Παρόλο, που η Γενική Γραμματέας του Υπουργείου Εθνικής Οικονομίας και Οικονομικών, κυρία Κόλλια, μας διαβεβαίωσε χθες ότι οι υπάλληλοι των κτηματικών υπηρεσιών μπορούν να ανταποκριθούν στις νέες απαιτήσεις, αρκεί να δούμε ένα μόνο παράδειγμα τέτοιας υπηρεσίας για να καταλάβουμε ότι κάθε άλλο παρά επαρκούν οι διαθέσιμοι υπάλληλοι. Στον νομό Λακωνίας η Κτηματική Υπηρεσία του Υπουργείου αριθμεί μόλις πέντε άτομα. Θέλετε να μας πείτε ότι αυτά τα πέντε άτομα μπορούν να φέρουν εις πέρας διαγωνιστική διαδικασία για παραχώρηση χρήσης αιγιαλού; Θα πρέπει να ορίσουν τις τεχνικές προδιαγραφές και μάλιστα για περιοχές που μπορεί να έχουν δει μόνο σε χάρτη, να δημοσιεύσουν της διακήρυξης των διαγωνισμών, να ορίσουν επιτροπή για την παραλαβή και επεξεργασία των υποβαλλόμενων προσφορών, να αξιολογήσουν και να κατακυρώσουν το αποτέλεσμα και να μεριμνήσουν για την ορθή εκτέλεση των συμβατικών όρων μεταξύ Δημοσίου και παραχωρησιούχων. Είναι δυνατόν; Θα δούμε ξαπλώστρα στη Λακωνία για πρώτη φορά τον Σεπτέμβρη και αν. 
Αλλά για να μη λέτε ότι δεν έχουμε και προτάσεις οι «ΣΠΑΡΤΙΑΤΕΣ» προτείνουμε ένα εναλλακτικό μέσο, θα λέγαμε, σχέδιο. Προτείνουμε οι διαγωνιστικές διαδικασίες να παραμείνουν στους οικείους δήμους και να διεξάγονται οι έλεγχοι από την Κτηματική Υπηρεσία με τα αντίστοιχα πρόστιμα, όπου αυτό απαιτείται. Στη συνέχεια εάν διαπιστωθεί παράβαση των όρων, η αρμοδιότητα θα αφαιρείται από τον δήμο για τα επόμενα έτη και μέχρι την ολοκλήρωση της θητείας της δημοτικής αρχής. Μέχρι την εκλογή νέας δημοτικής αρχής οι διαγωνισμοί θα διεξάγονται από την κτηματική υπηρεσία κατά περίπτωση, μόνο για όσους δήμους δεν πληρούν τις προϋποθέσεις και παρουσιάζονται ανίκανοι να επιβάλουν την τάξη και τον νόμο στην περιφέρειά τους. Ίσως ακούγεται κάπως μεσοβέζικο, αλλά με αυτό τον τρόπο διασφαλίζεται το αυτοδιοίκητο των δήμων και προστατεύονται τα δικαιώματα των πολιτών. 
Εφόσον αναφέρθηκα και στα πρόστιμα, μια μικρή παρένθεση, θα πρέπει να εξετάζεται και το μέγεθος της παράβασης και το μέγεθος της επιχείρησης, όταν επιβάλλονται πρόστιμα και όχι να ισχύουν καθολικά ποσά. Καταλαβαίνετε και εσείς ότι το ποσό των 10 και 20 χιλιάδων ευρώ μπορεί να είναι τα κέρδη 5 ημερών για ένα παραθαλάσσιο μαγαζί στη Μύκονο αλλά επιφέρει οικονομικό και επιχειρηματικό θάνατο για έναν επιχειρηματία στη Σίκινο και την Ανάφη.
 Για να κλείσω το θέμα, θα συμφωνήσω επίσης με τις απόψεις ότι οι παραλίες στα πολύ μικρά νησιά, καθώς και στις περιοχές NATURA 2000, θα πρέπει να χαρακτηρισθούν ως απάτητες παραλίες και να προστατευθούν έναντι της βιομηχανοποίησης. Δεν είναι απαραίτητο να υπάρχουν παντού παραλιακά καφέ και μπαρ με ξαπλώστρες και ομπρέλες, υπάρχουν και εναλλακτικές μορφές τουρισμού. 
Το δεύτερο θέμα, στο οποίο θα αναφερθώ στη σημερινή συνεδρίαση, αφορά τις λοιπές διατάξεις του νομοσχεδίου και συγκεκριμένα το θέμα του επιδόματος γέννησης. Όπως είπα και στην πρώτη συνεδρίαση, θεωρώ ότι ο αρχικός νόμος πρέπει να αλλάξει, ώστε να μπει το κριτήριο της υπηκοότητας. 
	Εάν το μέτρο στοχεύει στην καταπολέμηση του δημογραφικού τότε θα πρέπει να δοθεί προτεραιότητα στο έθνος, στα παιδιά, που όχι μόνο γεννιούνται, αλλά θα παραμείνουν και ως ενήλικες στην Ελλάδα και θα συμβάλλουν καθοριστικά στην αύξηση του πληθυσμού μας. Προφανώς συμφωνούμε στην όποια αύξηση του επιδόματος, μικρή ή μεγάλη, αλλά ο τρόπος με τον οποίο είναι διατυπωμένος ο νόμος επιτρέπει να είναι δικαιούχοι του επιδόματος και αλλοδαποί που δε μένουν καν στην Ελλάδα μόνιμα. Ποιος μας εγγυάται ότι λόγω αυτού του επιδόματος δεν θα γίνει η χώρα μας προορισμός γεννήσεων; Θα έρχονται κάνα μήνα πριν, θα δηλώνουν ότι μένουν εδώ, γεννούν, θα παίρνουν το επίδομα και μετά θα φεύγουν για τις χώρες τους και εμείς τι θα κάνουμε;
Θα ήθελα εδώ πέρα, λοιπόν, να πω το εξής, ότι μας αναφέρατε ότι οι αλλοδαποί υπήκοοι τρίτων χωρών θα πρέπει να διαμένουν τουλάχιστον 12 χρόνια μόνιμα. Ωραία, πολλές φορές, λοιπόν, αυτά τα άτομα φεύγουν ή είναι σε κάποια άλλη χώρα ή πολίτες της Ευρωπαϊκής Ένωσης, γειτονικές μας χώρες, είναι το μεγαλύτερο διάστημα του έτους στη χώρα τους, δραστηριοποιούνται εκεί οικονομικά και μας έρχονται κάποιους μήνες για να δραστηριοποιηθούν και οικονομικά εδώ πέρα. Οπότε επιμένω στη θέση μου ότι αυτό το επίδομα θα πρέπει να δίνεται μόνο σε Έλληνες υπηκόους. Το άλλο που θα ήθελα να ρωτήσω είναι σε μία δίδυμη ή τρίδυμη κύηση θα πρέπει να δίνονται τα ποσά ολόκληρα. Ήθελα να ρωτήσω, αν κάποιος γέννηση δύο παιδιά θα πάρει 2.700 ευρώ; Το πρώτο παιδί είναι 2.400, 2.400 συν 2.700 με μία δίδυμη κύηση; Τότε αυτό είναι εξαιρετικό και μπράβο στο Υπουργείο Εθνικής Οικονομίας.
Θα πρέπει να λάβουμε στρατηγικά μέτρα για την αντιμετώπιση του δημογραφικού. Νομίζω ότι θα συμφωνήσει όλο το πολιτικό μας σύστημα ότι το δημογραφικό είναι το μεγαλύτερο πρόβλημα της χώρας και για εθνικούς λόγους, αλλά και για οικονομικούς. Είναι ένα πρόβλημα που έχει σκάσει στα χέρια μας και θα πρέπει να προβούμε άμεσα σε διαρθρωτικές λύσεις. Αλλά όταν ακόμα και αυτό δίνεται σε όποιον να ΄ναι τίποτα δεν αντιμετωπίζουμε. Το θέμα είναι να βρούμε τον τρόπο να κάνουν ο Έλληνας και η Ελληνίδα παιδιά, παιδιά τα οποία θα μείνουν στην Ελλάδα και μεγαλώνοντας θα συνεισφέρουν στο δικό μας ΑΕΠ και όχι στο ΑΕΠ άλλων χωρών. Είναι πολλά τα παραδείγματα που βλέπουμε τα δικά μας παιδιά να δαπανά χιλιάδες ευρώ το ελληνικό κράτος να τα σπουδάσουμε μαζί με τους γονείς τους, να γίνουν ιατροί, να γίνουν επιστήμονες και να τα βλέπουμε να φεύγουν και να μην αποδίδουν αυτά τα οφέλη στην πατρίδα μας και να φεύγουν στο εξωτερικό.
Θα ήθελα να αναφερθώ, επίσης, στο άρθρο 40. Επιστροφή ειδικού φόρου κατανάλωσης πετρελαίου. Μας βρίσκει σύμφωνους. Θα ήθελα να ρωτήσω, όπως ρώτησα και στην πρώτη Επιτροπή, τι γίνεται με το Ταμείο Ανάκαμψης και Ανθεκτικότητας για τον αγροτικό κόσμο. Σας είχα αναφέρει ότι ο αγροτικός κόσμος είναι στο 12% «λοιπές κατηγορίες». Πόσο είναι το ποσοστό από το Ταμείο Ανάκαμψης και Ανθεκτικότητας που θα δοθεί για την παραγωγική ανασυγκρότηση του αγροτικού μας κόσμου. Θα ήθελα, επίσης, να δω μία έμφαση στη μεταποίηση των αγροτικών προϊόντων, τα οποία δίνουν μία προστιθέμενη αξία. Δηλαδή να κάτσουμε και να οργανώσουμε όχι μόνο την καλλιέργεια των αγροτικών μας, πώς μπορεί να μπει ξανά η παραγωγή σε χρήση, αλλά και πώς αυτά τα αγροτικά προϊόντα θα τα κάνουμε μεταποίηση.
Ένα πρόβλημα που, βέβαια, δεν αφορά το Υπουργείο σας, αλλά καλό είναι να λέγεται, ένα πρόβλημα των αγροτών, επίσης, είναι οι μικροί κλήροι. Σε όλη την Ευρώπη οι αγρότες έχουν από 500 - 700 στρέμματα και πάνω. Εδώ οι περισσότεροι αγρότες είναι με 30 - 50 στρέμματα. Αυτό θα πρέπει να δούμε, εκτάσεις οι οποίες είναι ανενεργές, με τι μέτρα πρέπει να δοθούν σε ανθρώπους που θέλουν να καλλιεργήσουν, θέλουν να μπουν στην παραγωγή.

Επίσης σημαντικό είναι να ρίξουμε το φορολογικό συντελεστή στην αγροτική παραγωγή, δηλαδή να δώσουμε ένα αφορολόγητο μέχρι τις 10.000€, έχουμε προτείνει οι «ΣΠΑΡΤΙΑΤΕΣ» και 9% με 10% για τα ποσά μέχρι 100.000€. Αυτό είναι το μοντέλο της Ρουμανίας, για το οποίο το έχω ξαναπεί στην Ολομέλεια. Πρέπει να δούμε τη Ρουμανία γιατί είναι πληθυσμιακά και μορφολογικά πάρα πολύ κοντά σε εμάς, στη χώρα μας και να δείτε τι συνέβη στην αγροτική παραγωγή, εκεί βάζοντας. ένα 10% μέχρι 100.000€. Εμφανίστηκε αγροτικό εισόδημα που δεν υπήρχε πριν, συν ότι εκτοξεύτηκε η αγροτική παραγωγή. 
Μας βρίσκει σύμφωνους στο άρθρο 41 η απαλλαγή δωρεών προς το Οικουμενικό Πατριαρχείο από φόρο προστιθέμενης αξίας. 
Για τα άρθρα 42 μέχρι 45 θα ήθελα να ρωτήσω τι γίνεται όταν δεν έχει ο υπόχρεος ευθύνη με αυτά τα πρόστιμα; Έχετε δει κάτι μα αυτό, έχετε προβλέψει κάτι; 
Για την προμήθεια των τραπεζών, θα πρέπει να το δούμε πάρα πολύ σοβαρά -πρέπει να ρίξουν τις προμήθειες οι τράπεζες- είναι πάρα πολύ υψηλή. 
Για το άρθρο 35 εν μέρει μας βρίσκει σύμφωνους, αλλά έχω το εξής ερωτηματικό. Φέτος θα δώσετε 18,5 εκατομμύρια ευρώ, ενώ πέρυσι δίναμε 35 εκατομμύρια ευρώ για τους αναπήρους συνανθρώπους μας. Γιατί μειώθηκε αυτό το ποσό; Μειώθηκαν οι ανάπηροι στη χώρα; Δεν έλαβα απάντηση, το ρώτησα και στην πρώτη συνεδρίαση. 
Και για τα άρθρα λοιπόν, 46 έως 50, σας λέω ότι στην επόμενη συνεδρίαση θα έχετε μια ολοκληρωμένη πρόταση των «ΣΠΑΡΤΙΑΤΩΝ» για τα υπεράκτια αιολικά πάρκα. Εάν μειώσουμε τη χρήση γιατί εκεί σε εκείνα τα άρθρα μιλάνε να καίμε πετρέλαιο, πρέπει να φύγουμε από αυτό και να το δούμε με πιο ανοιχτό μυαλό. Η μείωση εισαγωγής πετρελαίου είναι οικονομικό όφελος για τη χώρα μας. Επίσης, η προστασία του περιβάλλοντος και μάλιστα είναι οδηγία της Ευρωπαϊκής Ένωσης, είναι προς την κατεύθυνση αυτών που μας λέει η Ευρωπαϊκή Ένωση. Οπότε θα πρέπει να δούμε πάρα πολύ σοβαρά τα υπεράκτια, αιολικά πάρκα σε συνδυασμό με ιχθυοκαλλιέργειες, τα οποία μάλιστα σε αυτή τη μελέτη που θα σας φέρω εμπεριέχονται τα νησιά της Καρπάθου και της Κάσου πώς με ένα τέτοιο πάρκο γίνονται ενεργειακά αυτόνομα, τα οποία σε συνδυασμό και με φωτοβολταϊκά πάνω στα υπεράκτια αιολικά πάρκα, μπορούμε να φέρουμε ενεργειακή αυτονόμηση των νησιών μας με ό,τι αυτό συνεπάγεται και για τη χρήση ορυκτών καυσίμων, πετρελαίου κυρίως, που είναι εισαγόμενο και βλέπουμε τις τιμές που έχουν εκτοξευθεί, αλλά και για την προστασία του περιβάλλοντος. Σας ευχαριστώ πάρα πολύ.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Και εμείς σας ευχαριστούμε κύριε Χαλκιά και συνεχίζουμε τον Ειδικό Αγορητή της Κοινοβουλευτικής Ομάδας «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”» τον κύριο Ανδρέα Βορύλλα. 
ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “NIKH”»): Κύριε Πρόεδρε, κύριοι Υπουργοί, κύριοι συνάδελφοι, ο τίτλος του νομοσχεδίου θα πρέπει να αλλάξει, δεδομένου ότι προστέθηκαν 24 νέα άρθρα που ρυθμίζουν εντελώς διαφορετικά θέματα μεταξύ τους. Είναι φανερό πως η Κυβέρνηση μετά τις κινητοποιήσεις των αγροτών, βρίσκεται σε πανικό. 
Επί του άρθρου 40 σχετικά με την επιστροφή ειδικού φόρου κατανάλωσης πετρελαίου εσωτερικής καύσης κινητήρων που χρησιμοποιείται αποκλειστικά στη γεωργία μόνο για το 2024 πιστεύουμε ότι είναι βραχυχρόνιο μέτρο, έτσι δεν λύνονται τα προβλήματα δεκαετιών που έχουν συσσωρευτεί στον πρωτογενή τομέα. Η στήριξη των αγροτών απαιτεί μακροχρόνια και σταθερά μέτρα που θα στοχεύσουν στη διατήρηση και την ανάπτυξη του πρωτογενούς τομέα, πολύ απλά οι αγρότες μας να μην εγκαταλείψουν τη γη τους και την ύπαιθρο. 

Ένα ακόμη ανησυχητικό στοιχείο, είναι το έλλειμμα των 330 εκατομμυρίων ευρώ, στο ισοζύγιο αγροτικών προϊόντων του 2022. Η αξία των εξαγωγών, διαμορφώθηκε στα 9,88 δισ. ευρώ, ενώ αυτή των εισαγωγών στα 10,21 δισ. ευρώ. 

Για δεκαετίες η χώρα μας είχε το συγκριτικό πλεονέκτημα στην αγροτική οικονομία. 

Πλέον, έχουμε περισσότερες εισαγωγές από τις εξαγωγές αγροτικών προϊόντων. 

Η «ΝΙΚΗ», προτείνει μέτρα που θα αποδώσουν απευθείας στην αγροτική οικονομία και κυρίως στην περιφέρεια της Θεσσαλίας, που ακόμα μετρά τις πληγές της από τις καταστροφικές πλημμύρες και είναι τα εξής. Μόνιμος μηχανισμός επιστροφής του Ειδικού Φόρου Κατανάλωσης στους κατά κύριο επάγγελμα αγρότες. Σοβαρή και μόνιμη επιδότηση του αγροτικού ρεύματος παραγωγής. Υπαγωγή στον υπερ-χαμηλό συντελεστή Φ.Π.Α. 6%, για την αγορά αγροτικών μηχανημάτων και ζωοτροφών, από τους επαγγελματίες αγρότες και κτηνοτρόφους. 

Δεδομένων των προβλημάτων του αγροτικού κόσμου σε όλη την Ευρώπη και των μαζικών κινητοποιήσεων, παρέμβαση του Πρωθυπουργού μας στην Ευρωπαϊκή Ένωση για την άμεση βελτίωσή στους όρους της Κοινής Αγροτικής Πολιτικής, Κ.Α.Π., την ίδρυση του γεωργικού και κτηνοτροφικού πανεπιστημίου Θεσσαλίας, με έμφαση τη δημιουργία τμημάτων, που θα προωθούν τις νέες τεχνολογίες και τις καινοτομίες στον πρωτογενή τομέα.

Επίσης, να νομοθετηθεί ο συμψηφισμός των εισφορών προς τον ΕΛΓΑ, με τα ποσά των αποζημιώσεων που έχουν να λαμβάνουν οι αγρότες. Αποζημιώσεις για τον χαμένο εξοπλισμό και των αγροτικών εγκαταστάσεων, όπως θερμοκήπια, αποθηκευτικών χώρων, ψυγείων, αρμεκτήρια κλπ., χρηματοδότηση της πλήρους αποκατάστασης των κατεστραμμένων γεωργικών εκτάσεων και του αγροτικού οδικού δικτύου. 

Ακόμη, σοβαρές επενδύσεις στην αξιοποίηση των υδάτινων πόρων με αρδευτικά έργα υποδομής μικρής και μεσαίας κλίμακας, με στόχο τη συγκέντρωση των υδάτων από διάσπαρτα σημεία σε ταμιευτήρες, για την αντιμετώπιση περιόδου λειψυδρίας και αποφυγή καταστροφικών πλημμυρών. 

Στην Ελλάδα σήμερα και μετά την εγκληματική αδιαφορία δεκαετιών, υπάρχουν μόνο 60 ταμιευτήρες, όταν στην Ισπανία ανέρχονται στους 1.196 και στην Ιταλία στους 503.

Ειδικά για τη λίμνη Κάρλα και τις παράκτιες περιοχές, προτείνουμε τη δημιουργία μιας νέας λίμνης Κάρλας ως ταμιευτήρες, για άρδευση και εκτόνωση πλημμυρών και τη διάνοιξη σήραγγας για την εκροή υδάτων στο Αιγαίο, με ενδιάμεσους μικρότερους ταμιευτήρες και μικρά υδροηλεκτρικά έργα κατά μήκος της σήραγγας. 

Επίσης, η προσέλκυση επενδύσεων σε εταιρείες γεωργικών φαρμάκων, λιπασμάτων και σπόρων. 
Για τα νέα και παλαιά αγροτικά δάνεια, ρύθμιση στο σύνολό τους με απαγόρευση πλειστηριασμών αγροτικής γης, για μία πενταετία τουλάχιστον. Στο σχήμα της ρύθμισης θα συμμετέχει και το κράτος με τη χρηματοδότηση των τόκων και την αποπληρωμή μέρους του κεφαλαίου, αναλογικά του ποσοστού καταστροφής των αγροτικών εκτάσεων και του εξοπλισμού. 
Τέλος, το Κόμμα μας προτείνει, με την αναμόρφωση του Προγράμματος «Χρυσή Βίζα», «Golden Visa», να εξεταστεί η επέκταση του προγράμματος «Χρυσής Βίζας» και στις επενδύσεις στον πρωτογενή τομέα. 
Επί των άρθρων 46 έως 49, σχετικά με την επάρκεια του ενεργειακού εφοδιασμού των μη διασυνδεδεμένων νησιών και τη μεταβατική περίοδο έως την ολοκλήρωση της διασύνδεσης με το ηπειρωτικό σύστημα και ειδικότερα με την εγκατάσταση πρόσθετου δυναμικού παραγωγής στην νήσο Κρήτη, κατά το διάστημα μέχρι την πλήρη διασύνδεση με το ηπειρωτικό σύστημα. 
Η εγκατάλειψη των νησιών μας επί δεκαετίες και στον ενεργειακό τομέα έχει ως αποτέλεσμα πρόχειρες λύσεις, όπως την εγκατάσταση προσωρινού δυναμικού παραγωγής λόγω απόσυρσης παλαιών σταθμών παραγωγής. Ειδικά για τη διασύνδεση της Κρήτης, ήδη λειτουργεί η γραμμή Πελοποννήσου - Κρήτης, η οποία ονομάζεται μικρή διασύνδεση, ενώ προχωράμε και στη μεγάλη, Αττικής - Κρήτης με προϋπολογισμό 1 δισ. 
Είναι απορίας άξιο και κοιτώντας το χάρτη της Ελλάδας, γιατί δεν επιλέχθηκε η μικρότερη διαδρομή των καλωδίων μεταξύ Πελοποννήσου Κρήτης και επιλέχθηκε μια κατά πολύ μακρύτερη διαδρομή, μεταξύ Αττικής - Κρήτης και φυσικά, πολύ ακριβότερη. Πιθανόν εκτός από τεχνικούς λόγους, να υπήρχαν και κάποια συμφέροντα, που επωφελούνται από την επιλογή. 
Το Κόμμα μας, είναι σαφώς υπέρ της διασύνδεσης όλων των νησιών μας με το Ηπειρωτικό δίκτυο, αλλά με όρους επωφελείς για τον Κρατικό Προϋπολογισμό. 
Επί των άρθρων 29 έως 32, σχετικά με την αύξηση του επιδόματος γέννησης για κάθε παιδί που γεννιέται στην Ελλάδα, αποδεικνύει ότι η Κυβέρνηση δεν έχει συνολικό προγραμματισμό για το πρόβλημα της υπογεννητικότητας, οπότε καταφεύγει σε ξεπερασμένες πρακτικές, όπως με τις προτεινόμενες αυξήσεις, που προφανώς είναι μικρές και από μόνες τους και δεν μπορούν να δώσουν λύση στο τεράστιο πρόβλημα της υπογεννητικότητας. 

Οι προτάσεις μας για την υπογεννητικότητα και την προστασία της μητρότητας. Ολική κάλυψη κόστους τοκετού όλων των γυναικών και ζευγαριών με χαμηλά εισοδήματα, συμμετοχή των Ασφαλιστικών Ταμείων στην κάλυψη των δαπανών εξωσωματικής γονιμοποίησης για ζευγάρια που παρουσιάζουν υπογονιμότητα. Ακόμη, από τη γέννηση του δεύτερου παιδιού, δυνατότητα χορήγησης στεγαστικού δανείου για πρώτη κατοικία με πολύ χαμηλό επιτόκιο, εξαίρεση των έγγαμων με τέκνο από τον ΕΝΦΙΑ για την πρώτη κατοικία, αξίας κάτω των 300.000 ευρώ. 

Καθιέρωση ισχυρών κίνητρο για την απόκτηση δεύτερου τέκνου, δηλαδή, τη χορήγηση εφάπαξ ποσού σε ζευγάρι για τη γέννηση του δεύτερου τέκνου και κάθε επιπλέον τέκνο, ποσού τουλάχιστον 5.000 ευρώ. 

Κύριοι συνάδελφοι, η παράταση έως 29/2/2024 για την εγκατάσταση POS, είναι φανερό, πως δεν είναι αρκετή για τη συμμόρφωση των επιχειρήσεων. Η πραγματικότητα, είναι, πως από τη μία πλευρά οι εταιρείες πληροφορικής τρέχουν να προλάβουν να εγκαταστήσουν το νέο POS, αλλά απλά δεν προλαβαίνουν. Υπολογίζεται ότι γίνονται 1.500 διασυνδέσεις κάθε μέρα, ενώ χρειάζονται πάνω από 10.000. Από την άλλη πλευρά οι επιχειρήσεις υφίστανται εκτός του κόστους, μεγάλη πίεση και φόβο επιβολής προστίμων. Δεν είναι δυνατόν να βασανίζουμε τόσο κόσμο, ας αποσυρθούν τα άρθρα 43 - 45 για κυρώσεις. Προσωρινά. 

Επί του άρθρου 36, αναπροσαρμογή αποζημίωσης εφημεριών και ανώτατου ορίου αποδοχών ιατρών Εθνικού Συστήματος Υγείας. 

Ο Πρωθυπουργός με την ψήφιση του Προϋπολογισμού, ανακοίνωσε, την αύξηση κατά 20% της αποζημίωσης των εφημεριών όλων των γιατρών του Εθνικού Συστήματος Υγείας. Αν και ακούγεται ως σημαντική αύξηση, εν τέλει συνεπάγεται πως ένας γιατρός θα δει κατά μέσο όρο αύξηση κατά 168 ευρώ το μήνα στις μεικτές απολαβές του και κατά 127 στις καθαρές του. Δηλαδή, σε χρονική περίοδο ενός έτους ,το καθαρό ποσό διαμορφώνεται στα 1.529 ευρώ. 


Πρόσφατη μελέτη για τις αμοιβές των γιατρών στην Ευρωπαϊκή Ένωση έδειξε ότι η χώρα μας βρίσκεται 19η στη σειρά των 25 με ετήσιο μισθό 39.000 ευρώ. Η κατάταξη δείχνει, με τον πλέον εμφατικό τρόπο, ότι οι αμοιβές των Ελλήνων γιατρών κυμαίνονται σε χαμηλό επίπεδο συγκριτικά με άλλες ευρωπαϊκές χώρες. Στο Λουξεμβούργο μέσος όρος των ετησίων μικτών αποδοχών των ειδικευμένων γιατρών είναι 258.000 ευρώ, οι Ιρλανδοί λαμβάνουν 172.000 ευρώ και οι Ολλανδοί 160.000 ευρώ. Στις τρεις αυτές χώρες σύμφωνα με τα τελευταία στοιχεία του ΟΟΣΑ οι γιατροί είναι πιο καλοπληρωμένοι και με τους Δανούς 156.000 ευρώ και τους Ιρλανδούς 155.000 ευρώ. 
Με στοιχεία του ΟΟΣΑ υπολογίζεται ότι από το 2010 έχουν φύγει στο εξωτερικό περίπου 20.000 γιατροί, για τους οποίους η πολιτεία μας ξόδεψε 7 δισ. ευρώ για να τους σπουδάσει. Οι ελλείψεις σε έμψυχο και άψυχο υλικό στο ΕΣΥ έχουν οδηγήσει σύμφωνα με τις μαρτυρίες των υγειονομικών σε ένα ασφυκτικό εργασιακό περιβάλλον. Η παραδοχή του πρώην Υπουργού Υγείας, Θάνου Πλεύρη, πως το ΕΣΥ δεν είναι ελκυστικό αποτυπώνει τα αδιέξοδα και τα διλήμματα. Με την τελευταία απόφαση της η Κυβέρνηση αποδεικνύει ότι δεν έχει την πραγματική διάθεση να θωρακίσει το ΕΣΥ και να δώσει ουσιαστικές αυξήσεις στους γιατρούς μας. 
Καλούμε την Κυβέρνηση να αναπροσαρμόσει γενναία το μισθολόγιο των γιατρών του ΕΣΥ με άμεσο στόχο να αυξηθεί η μέση αμοιβή στα 60.000 με 70.000 ευρώ το χρόνο. Επιπροσθέτως, οι γιατροί του ΕΣΥ υφίστανται υπέρμετρη φορολόγηση καθώς η αποζημίωση εφημεριών προστίθεται στις τακτικές αποδοχές τους με αποτέλεσμα να φορολογούνται ακόμα και με τον ανώτατο συντελεστή φορολόγησης 44%. Πριν την επιβολή του μνημονίου με το Άρθρο 3 του ν.3754/2009 οριζόταν ότι η αποζημιώσεις για τις εφημερίες των ειδικευμένων και ειδικευόμενων γιατρών φορολογούνται αυτοτελώς με ειδικό φορολογικό συντελεστή 20%. Το κόμμα μας προτείνει την προσθήκη ιδιαίτερης παραγράφου στο Άρθρο 29 όπου θα ορίζεται η επαναφορά της αυτοτελούς φορολόγησης αποζημίωσης εφημεριών των ιατρών του Εθνικού Συστήματος Υγείας με συντελεστή 20%. 
Με βάση το προτεινόμενο νομοσχέδιο θα έχουμε νέα οριοθέτηση του αιγιαλού και της παραλίας όπως θα δούμε και παρακάτω χωρίς να γνωρίζουμε αν ολοκληρώθηκε ποτέ η οριοθέτηση που προέβλεπε το Άρθρο 4 του ν.2971/2001. Στη συνέχεια με το Άρθρο 11 του ν.4281/2014 αντικαθίσταται το Άρθρο 4 του ν.2971/2001 με το οποίο οριζόταν ο τρόπος χάραξης οριογραμμής του αιγιαλού με νεότερη τροποποιημένη διαδικασία. Με τα δύο νομοθετήματα του 2001 και του 2014 το κράτος μας δεν κατάφερε να ολοκληρώσει τη διαδικασία της οριοθέτησης του αιγιαλού και της παραλίας και επανέρχεται μετά από 23 και 10 χρόνια αντίστοιχα με νέα νομοθετική ρύθμιση για το ίδιο ζήτημα. Θεωρούμε ότι πρόκειται για μία ακόμα αποτυχία του κράτους να ρυθμίσει επί δεκαετίες με μόνιμο και σταθερό τρόπο το ζήτημα της οριοθέτηση του αιγιαλού. 
Επίσης, με βάση το προτεινόμενο νομοσχέδιο όλες οι παραχωρήσεις θα διενεργούνται ηλεκτρονικά κατόπιν πλειοδοτικής δημοπρασίας για όλα τα παραχωρούμενα τμήματα των αιγιαλών και παραλιών από την Κτηματική Υπηρεσία με χρήση της ηλεκτρονικής πλατφόρμας. Για πρώτη φορά καλείται η Κτηματική Υπηρεσία, εντός δύο μηνών που ξεκινάει η τουριστική περίοδος, να παραχωρήσει τμήματα αιγιαλού όλης της χώρας χωρίς πρότερη εμπειρία των τοπικών συνθηκών, πιθανόν χωρίς την απαιτούμενη γνώση και φυσικά όπως προκύπτει από το παρόν νομοσχέδιο με βασικό εργαλείο ένα πληροφοριακό σύστημα που σήμερα δεν υπάρχει, δεν βρίσκεται σε παραγωγική λειτουργία, δεν γνωρίζουμε πότε θα είναι έτοιμο και πότε οι αρμόδιοι υπάλληλοι και λοιποί ενδιαφερόμενοι θα μπορούν να το χρησιμοποιήσουν. Όλα τα παραπάνω υποστηρίζει η Κυβέρνηση ότι θα γίνουν σε λιγότερο από δύο μήνες δεδομένου ότι σε αρκετές περιοχές από τον Απρίλιο ξεκινάει η τουριστική σεζόν ας ελπίσουμε να έχει αίσιο τέλος το σχέδιο νόμου της Κυβέρνησης. 
Σας ευχαριστώ πάρα πολύ. 
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Εμείς ευχαριστούμε τον κύριο Βορύλλα. 
Συνεχίζουμε με τον Ειδικό Αγορητή της Κοινοβουλευτικής Ομάδας «Πλεύση Ελευθερίας – Ζωή Κωνσταντοπούλου» τον κύριο Αλέξανδρο Καζαμία.
	ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ- ΖΩΗ ΚΩΝΣΤΑΝΤΟΠΟΥΛΟΥ»): Ευχαριστώ, κύριε Πρόεδρε.
Κυρίες και κύριοι Βουλευτές, μετά την χρήσιμη διαδικασία διαβούλευσης που είχαμε με τους προσκεκλημένους φορείς  στη χθεσινή 2η συνεδρίαση της Επιτροπής, θα ήθελα να ξεκινήσω συνοψίζοντας τη θέση μας επί του νομοσχεδίου. 
Η Πλεύση Ελευθερίας ως κόμμα που μάχεται για την προστασία του περιβάλλοντος και της κακοποιημένης φυσικής ομορφιάς της πατρίδας μας, θεωρεί ότι οι βασικές ρυθμίσεις που εισάγει το νομοσχέδιο διέπονται από μία ξεκάθαρη προτεραιότητα που δεν είναι άλλη από τη μεγιστοποίηση της οικονομικής εκμετάλλευσης του αιγιαλού και της παραλίας ή αλλιώς την κερδοφόρα μπίζνα, ενώ η προστασία του περιβάλλοντος και της φυσικής ομορφιάς του τόπου μας επιδιώκεται στον ελάχιστο δυνατό βαθμό. Στην πραγματικότητα επιδιώκεται τόσο όσο βλέπει η κυβέρνηση ότι απαιτείται για να συνεχίσουν να πηγαίνουν και άλλοι τουρίστες στις παραλίες μας και να ξοδεύουν και άλλα χρήματα στο μέλλον. Με λίγα λόγια η οικολογική βιωσιμότητα δεν επιδιώκεται ως σοβαρή προτεραιότητα καθαυτή αλλά μόνο ως επικουρικός στόχος που αποβλέπει σε μία φαινομενική, ανεπαρκή και υπερβολικά εύθραυστη περιβαλλοντική προστασία του αιγιαλού και των παραλιών. 
Ακούσαμε προχθές, τον κύριο Υπουργό, να διαμαρτύρεται επειδή είπε ότι κατηγορούμε την κυβέρνηση για νεοφιλελευθερισμό αυτή τη λέξη χρησιμοποίησε «κατηγορούμε». Ο νεοφιλελευθερισμός, όμως, δεν είναι εγκληματική πράξη για να τον προσάψει κανείς πάνω στην κυβέρνηση ως κατηγορία. Μια ιδεολογία είναι άκρως ατομικιστική, φανατική, κοινωνικά άδικη και κατά την άποψή μας περιβαλλοντικά ζημιογόνα. Όμως είναι μια ιδεολογία. Ιδιωτικοποιεί μανιωδώς και μαξιμαλιστικά, διότι θεωρεί πως το ιδιωτικό κέρδος είναι ο μόνος δρόμος προς την ανάπτυξη και την επιτυχία και όλα τα άλλα έρχονται μετά. Αυτή είναι η προσέγγισή μας και ιδίως απέναντι στο νομοσχέδιο. Επομένως, θα περιμέναμε από τον κύριο Υπουργό να πει «ναι, είμαι νεοφιλελεύθερος και είμαι περήφανος γι’ αυτό» και εμείς, πάντως, δεν τον κατηγορούμε. Προσδιορίζουμε τις πολιτικές ιδέες του και πιστεύουμε ότι είμαστε ακριβείς τόσο ως προς τις ιδέες τις οποίες ο ίδιος υποστήριξε στην παρέμβασή του όσο και αναφορικά με τη φιλοσοφία που διέπει αυτό το συγκεκριμένο νομοσχέδιο. 
Επίσης, και εδώ φαίνεται, νομίζουμε, πιο «χτυπητά» η νεοφιλελεύθερη λογική της κυβέρνησης, το κανονιστικό πλαίσιο που εισάγει το νομοσχέδιο αυτό έρχεται στη Βουλή, Κακώς κατά τη γνώμη μας, από το Υπουργείο Εθνικής Οικονομίας και όχι από το Υπουργείο Περιβάλλοντος, όπως σας είπα προχθές ότι θα κάναμε εμείς αν είχαμε την ευθύνη αυτή. Και νομίζω ότι οποιαδήποτε κυβέρνηση θα έκανε το ίδιο πραγματικά νοιαζόταν για το περιβάλλον και την αντιμετώπιση της κλιματικής κρίσης και τη διατήρηση της φυσικής ομορφιάς της πατρίδας μας. 
Η επιλογή αυτή νομίζουμε ότι είναι αποκαλυπτική των προθέσεων της κυβέρνησης που δεν είναι άλλες από το να πετύχει το γρήγορο κέρδος από τον τουρισμό κάνοντας όσο γίνεται πιο λίγα για να προστατεύσει τις παραλίες μας. Γι’ αυτό όταν έθεσα προχθές το κρίσιμο ζήτημα της μη εφαρμογής του Έβδομου Πρωτοκόλλου της Συνθήκης της Βαρκελώνης για την ολοκληρωμένη διαχείριση των παράκτιων ζωνών που προστατεύει μια ζώνη 100 μέτρων από τον αιγιαλό, είπατε χαρακτηριστικά, κύριε Υπουργέ, ότι αυτό είναι ένα ζήτημα του Υπουργείου Περιβάλλοντος και Ενέργειας και όχι του Υπουργείου Οικονομικών. Όμως, σας ρωτώ. Τι θα πει «είναι άλλου Υπουργείου»; Είστε ή δεν είστε μια κυβέρνηση; Συλλογική ευθύνη έχετε ή δεν έχετε; Σας παρακαλούμε, λοιπόν, πολύ να μην υιοθετείτε αυτή την τακτική της σαλαμοποίησης των ευθυνών και να συνεργαστείτε με τον κύριο Σκυλακάκη να έρθετε πίσω να μας μεταφέρετε τη θέση του Υπουργείου Περιβάλλοντος για τη μη εφαρμογή του Εβδόμου Πρωτοκόλλου της Σύμβασης της Βαρκελώνης που προστατεύει τις παράκτιες ζώνες μέχρι και 100 μέτρα από τη θάλασσα. 
Και επειδή πολλοί στην κυβέρνηση παριστάνουν τους μεγάλους ευρωπαϊστές, ενώ κατά βάθος η κυβέρνηση παραβιάζει πολλές Οδηγίες, αποφάσεις ακόμη και συμβάσεις της Ευρωπαϊκής Ένωσης, όταν μιλήσετε με τον κ. Σκυλακάκη παρακαλούμε να τον ρωτήστε επίσης, γιατί δεν εφαρμόζεται το Έβδομο Πρωτόκολλο της Σύμβασης της Βαρκελώνης, παρόλο που έχει ενσωματωθεί εδώ και χρόνια στο Ενωσιακό Δίκαιο. Και σας βεβαιώνω ότι όσο η κυβέρνηση αποφεύγει να δώσει απαντήσεις σε αυτό το θέμα, εμείς θα σας πιέζουμε με συνεχείς ερωτήσεις.
Στον χρόνο που διαθέτω θα εστιάσω σε ορισμένα άρθρα τα οποία μας προβληματίζουν ή στα οποία ασκούμε έντονη κριτική. Υπενθυμίζω πάντως ότι βάσει της κριτικής μας στο νομοσχέδιο όπως αυτή διατυπώθηκε από την 1η συνεδρίαση της Επιτροπής είναι τριπλή. Διαφωνούμε με τον τρόπο οριοθέτησης των παραλιών, διότι είναι περιβαλλοντικά κατά τη γνώμη μας μη βιώσιμος και όπως τόνισα επιθυμούμε να εφαρμοστεί το πρωτόκολλο της Σύμβασης της Βαρκελώνης και δεν θα επανέλθω ξανά σήμερα στο ζήτημα αυτό. 

Δεύτερον, έχουμε μια σειρά από σοβαρές επιφυλάξεις ως προς τη μέθοδο αδειοδότησης στους παραχωρησιούχους, που θα εκμεταλλευτούν τις παραλίες και τρίτον, έχουμε σοβαρές αμφιβολίες για την αποτελεσματικότητα των μεθόδων ελέγχου και επιτήρησης που προτείνει το νομοσχέδιο. 
Τέλος, θα κλείσω, με δύο σχόλια για το τέταρτο μέρος του νομοσχεδίου. Τα άρθρα 29 και 35, που αφορούν τις ρυθμίσεις για το δημογραφικό, καθώς και το άρθρο 53, που περιέχει μια διάταξη για τον διορισμό του Προέδρου της Ελληνικής Αναπτυξιακής Τράπεζας.
 Έρχομαι τώρα στο θέμα της παραχώρησης σταδίων. Μια αλλαγή που επιφέρει το νομοσχέδιο, είναι, η μεταφορά της αρμοδιότητας παραχώρησης δικαιωμάτων εκμετάλλευσης του Αιγιαλού και της παραλίας από τους Οργανισμούς Τοπικής Αυτοδιοίκησης, όπως αυτό ισχύει μέχρι σήμερα στην εταιρεία ακινήτων του δημοσίου, αν και οι πόροι από τις άδειες εκμετάλλευσης συνεχίζουν να εισπράττονται κατά 60% από τους ΟΤΑ.
 Ήδη, από την πρώτη συνεδρίαση της Επιτροπής, τονίσαμε, ότι μας ανησυχούν δύο σοβαρές αδυναμίες, κατά τη γνώμη μας, στη διαδικασία αυτή. Πρώτον, το γεγονός, ότι η εταιρεία ακινήτων του δημοσίου Α.Ε, η ΕΤΑ δηλαδή, δεν φαίνεται να διαθέτει ούτε την απαραίτητη τεχνογνωσία ούτε και το προσωπικό για να αξιολογήσει τις αιτήσεις αδειών από τη σκοπιά του όγκου τους και κυρίως των περιβαλλοντικών τους επιπτώσεων.
 Είχαμε και εκπρόσωπο στην ακρόαση φορέων, αλλά, δυστυχώς, έφυγε προτού μπορέσουμε να θέσουμε τις ερωτήσεις και δεν ήμουν σε θέση να θέσω ερώτηση δια ζώσης τουλάχιστον για το θέμα αυτό. Θα ήθελα να ξέρω, αν ο ΕΤΑ πραγματικά διαθέτει την δυνατότητα να χειρίζεται αυτές τις αιτήσεις. Ο κ. Υπουργός, προχθές στην παρέμβασή του αναγνώρισε το πρόβλημα της υποστελέχωσης, αλλά, δεν είπε τίποτα για το πώς προτίθεται να το αντιμετωπίσει.
 Επίσης, τονίσαμε,  ότι, κατά τη γνώμη μας, οι εταιρείες εκμετάλλευσης πρέπει να επιλέγονται με δύο επιπλέον κριτήρια τα οποία θα πρέπει να τίθενται πέρα και πάνω από το χρηματικό ποσό που αυτές είναι έτοιμες να προσφέρουν για την απόκτηση άδειας. Δηλαδή, να μας λένε, πρώτον, πως, αυτές προτίθενται να διαχειριστούν το τμήμα της παραλίας που θέλουν να εκμεταλλευτούν από τη σκοπιά του χωροταξικού σχεδιασμού της καθαριότητας και της βιωσιμότητας και δεύτερον, θα πρέπει, να κρίνεται το παρελθόν τους και συγκεκριμένα να δίνονται δείγματα  καλής γραφής που έχουν επιδείξει στις παρελθούσες επιχειρηματικές δραστηριότητές τους.
 Δυστυχώς, τίποτε από αυτά δεν προβλέπεται στο νομοσχέδιο. Με ενδιαφέρον ακούσαμε στη διαδικασία ακρόασης φορέων τόσο από τον Πρόεδρο της Επιτροπής Νήσων της ΚΕΔΕ όσο και από τον Εκπρόσωπο του Κινήματος για καθαρές παραλίες της Πάρου, να τονίζουν ακριβώς αυτά τα δύο ζητήματα που θέσαμε εμείς στην πρώτη συνεδρίαση. Ο εκπρόσωπος της ΚΕΔΕ, είπε κάτι πιο συγκεκριμένο στο πνεύμα αυτών των κριτηρίων που αφορά τα δείγματα καλής γραφής, που λέμε, ότι πρέπει να εξετάζονται στην αξιολόγηση προτού δοθούν οι άδειες εκμετάλλευσης.
 Ο εκπρόσωπος της ΚΕΔΕ, είπε, ότι θα πρέπει για παράδειγμα να αποκλείονται εξ ορισμού, εταιρείες, οι οποίες έχουν ανεξόφλητα χρέη προς τους δήμους. Αυτό μας φαίνεται λογικό, αφού, δεν ήταν άκρως κυνικό να κερδοφορεί μια επιχείρηση που εκμεταλλεύεται τις παραλίες ενός δήμου τη στιγμή που δεν έχει εξοφλήσει τα χρέη της σε αυτόν. Γι’ αυτό θεωρούμε, ότι, οι δήμοι πρέπει και να συναποφασίζουν. Όχι μόνο να εκφράζουν γνώμη μαζί με τη μετάθεση στη διαδικασία παραχώρησης αδειών. 
Επίσης, συμφωνούμε, ότι, οι δήμοι θα πρέπει να λαμβάνουν ένα υψηλότερο ποσοστό από 60% . Το 80% προτάθηκε χθες στην ακρόαση φορέων και αυτό μας βρίσκει σύμφωνους. Αυτό, κατά τη γνώμη μας, οφείλεται στο γεγονός, ότι σύμφωνα με το άρθρο 14 είναι υποχρεωμένοι να λαμβάνουν μία σειρά από μέτρα για να διευκολύνουν αυτές τις επιχειρήσεις. Λέει το άρθρο 14, πρέπει να προσλαμβάνουν ναυαγοσώστες, να τοποθετούν παρατηρητήρια, να ελέγχουν το χώρο, να εγκαθιστούν πλατφόρμες πρόσβασης ατόμων με αναπηρία και ούτω καθεξής.
 Κατά τη γνώμη μας, δεν πρέπει η κεντρική κυβέρνηση να προσεγγίσει αυτό το νέο ρυθμιστικό πλαίσιο με φοροεισπρακτική λογική που προδίδει, κατά τη γνώμη μας, η πρόβλεψη του άρθρου 7, να λαμβάνεται το 40% του ανταλλάγματος για την παραχώρηση από την κεντρική κυβερνητική διοίκηση.
 Όμως, εκτός από τα δύο αυτά κριτήρια, δηλαδή, την αξιολόγηση του είδους της υπηρεσίας που θα παρέχουν οι παραχωρησιούχοι και τα δείγματα καλής γραφής που θα πρέπει να δείχνουν , υπάρχει και ένας τρίτος όρος. Κατά τη γνώμη μας, για την παραχώρηση αδειών που μάλλον θα πρέπει να μπει στο άρθρο 10,  ο μόνος χώρος που το άρθρο 10 θέτει προς το παρόν, είναι, ότι ως όρος πρέπει να ορίζεται ο χρόνος τοποθέτησης και απομάκρυνσης των κινητών στοιχείων εντός εκάστου έτους. 

Πιστεύουμε, ότι πρέπει να προστίθεται ρητά και ένας τρίτος όρος, που θα είναι η εγγύηση που θα παρέχει η επιχείρηση για τη διατήρηση της αειφορίας και της υγιεινής στην παραλία και να υπάρχουν αυτά μέσα στην αίτησή της ως προαπαιτούμενο. 
Τέταρτος όρος, επίσης, για την παραχώρηση αδειών, ο οποίος συζητήθηκε στη διάρκεια της ακρόασης φορέων και μας έκανε εντύπωση θετική, ήταν η πρόταση να υπάρχει περιορισμός του αριθμού των αδειών που δικαιούται να πάρει μια επιχείρηση, ούτως ώστε να επιβληθούν κανόνες θεμιτού ανταγωνισμού και αποφυγής των καθεστώτων διαπλοκής και πελατειακής εξυπηρέτησης, που μαστίζουν, δυστυχώς, τις σχέσεις κράτους αγοράς στην Ελλάδα. Ο κ. Στέλλας, εκπρόσωπος του Κινήματος Πολιτών της Πάρου, μας είπε, ότι υπάρχει κίνδυνος όλες οι παραλίες να καταλήξουν στα ίδια πρόσωπα και δεν υπάρχει στο πνεύμα του θεσμικού ανταγωνισμού κάποιος περιορισμός στον αριθμό αδειών που θα μπορεί να πάρει μια επιχείρηση στην εκμετάλλευση των παραλιών. Πιστεύουμε, ότι αυτό θα έπρεπε να υπάρχει και μάλιστα, κατά τη γνώμη μας, εντάσσεται σε μία υγιή νεοφιλελεύθερη λογική, αν θέλετε να είστε πραγματικά νεοφιλελεύθεροι. 
Περνώ τώρα, κύριε Πρόεδρε, στα σημεία του νομοσχεδίου που αφορούν τους ελέγχους και τις κυρώσεις κατά των παραχωρησιούχων που δεν συμμορφώνονται με τις συμβάσεις παραχώρησης. Εδώ θεσπίζεται ένα σύστημα καταγγελιών με χρήση σύγχρονης τεχνολογίας. Είπαμε για τους κωδικούς QR, όπου οι καταγγελίες θα αναρτώνται αυτόματα στην ιστοσελίδα της Κτηματικής Υπηρεσίας του δημοσίου και του οικείου Δήμου, έτσι λέει το άρθρο 16. Έχουμε ήδη εκφράσει επιφυλάξεις για το επίπεδο στελέχωσης και εκπαίδευσης στο προσωπικό αυτών των υπηρεσιών, ώστε να κινούνται άμεσα μετά την υποβολή καταγγελιών, αλλά δεν πήραμε απάντηση για το πώς θα αντιμετωπιστεί αυτό. Στη διάρκεια της ακρόασης φορέων πάλι τέθηκε το ίδιο ζήτημα, όχι από εμάς σε ερώτηση, αλλά τέθηκε από φορείς αυτόνομα. 
Θεωρούμε, ότι η διαδικασία αυτή, δηλαδή, η χρήση σύγχρονης τεχνολογίας για την υποβολή καταγγελιών, κινδυνεύει να είναι κατά βάση μια εικονική διαδικασία, δηλαδή, να μείνει στα χαρτιά, αν δεν υπάρξουν μετά τις καταγγελίες ή κατάλληλα στελεχωμένες και εκπαιδευμένες υπηρεσίες που να επιληφθούν αυτών των καταγγελιών. Σε αυτό αναφέρθηκε χθες ο εκπρόσωπος της ΚΕΔΕ και ο εκπρόσωπος της Κίνησης Πολιτών Πάρου. Θεώρησαν, ότι θα έχουμε πάρα πολλές καταγγελίες και ότι δεν θα μπορούν οι υπηρεσίες να ανταπεξέλθουν σε αυτόν τον όγκο καταγγελιών, ότι απλώς θα υποβάλλονται οι καταγγελίες και μετά δεν θα γίνεται τίποτα. 
Αυτό το κενό για εμάς είναι ζωτικής σημασίας. Και είναι ζωτικής σημασίας, διότι δεν πιστεύουμε, ότι η αύξηση των κυρώσεων είναι αυτή που θα μειώσει την παραβατικότητα, που γνωρίζουμε ότι υπήρχε σε τεράστιο βαθμό τα προηγούμενα χρόνια στην εκμετάλλευση των παραλιών, αλλά θεωρούμε, ότι αυτό που θα μειώσει την παραβατικότητα είναι το να φαίνεται πως το κράτος είναι έτοιμο να δράσει άμεσα και ακαριαία όταν παρατηρούνται περιπτώσεις παραβατικότητας. Και αυτό δεν γίνεται μόνο με τη χρήση υψηλής τεχνολογίας, αλλά με τη κατάλληλη στελέχωση των υπηρεσιών που θα δράσουν αφότου υποβληθούν οι καταγγελίες. 
Αντίστοιχες επιφυλάξεις έχουμε και για τις προβλέψεις του άρθρου 17, για τη χρήση συστημάτων επανδρωμένων αεροσκαφών και τηλεκατευθυνόμενων. Ακούγονται εντυπωσιακά όλα αυτά, αυτό είχα πει χθες, ο κ. Υπουργός το μετέφρασε κάπως αλλιώς, νομίζω ότι είπα πως ακούγονται εκτός πραγματικότητας. Δεν είπα έτσι, είμαι σε επαφή με τον 21ο αιώνα, γνωρίζω ότι η τεχνολογία σήμερα διαθέτει αυτές τις δυνατότητες, εκείνο που είπα, όμως, είναι, ότι ακούγονται εντυπωσιακά και είναι εντυπωσιακά, αλλά δεν φτάνει να έχουμε μέσα υψηλής τεχνολογίας για την αναγνώριση της παραβατικότητας. Αυτό που χρειάζεται είναι να έχουμε οργάνωση υψηλής ποιότητας, η οποία να μπορεί μετά να δρα και να υιοθετεί τις κατάλληλες δράσεις με βάση τις καταγγελίες που γίνονται και με βάση τα στοιχεία που έχουμε για την παραβατικότητα, ούτως ώστε να καταλαβαίνουν οι εταιρείες που εκμεταλλεύονται τις παραλίες, ότι το κράτος είναι σοβαρό όταν πρόκειται να εφαρμόσει τις ποινές που προβλέπει ο νόμος. Και αυτό είναι το ζήτημα που για μας είναι κρίσιμης σημασίας.
 Τώρα, περνώ, κύριε Πρόεδρε, στα τελευταία δύο σχόλια που έχουν κάνω για τα άλλα μέρη του νομοσχεδίου, όπως είπαμε και στη πρώτη συνεδρίαση, σχεδόν το μισό νομοσχέδιο αφορά άλλα ζητήματα πέραν της ρύθμισης για τις παραλίες και τον Αιγιαλό. Στο τέταρτο μέρος του νομοσχεδίου, αρχίζοντας από τα άρθρα 30 με 32, που αυξάνουν το επίδομα παιδιού από 2.000 ευρώ που ορίστηκε το 2020 για κάθε παιδί στο νέο καθεστώς που παρέχει 2.400 ευρώ για το πρώτο παιδί, 2.700 για το δεύτερο, 3.000 για το τρίτο και 3.500 ευρώ για κάθε επόμενο παιδί, επειδή πρόκειται για μέτρα που βελτιώνουν έστω και οριακά τις συνθήκες διαβίωσης πολλών οικογενειών σε μια δύσκολη περίοδο, η «ΠΛΕΥΣΗ ΕΛΕΥΘΕΡΙΑΣ» θα υπερψηφίσει αυτά τα άρθρα. 
Επίσης, ακούσαμε με ενδιαφέρον, ότι υπάρχει πρόβλεψη να δίνεται το επίδομα δεύτερου παιδιού στα δίδυμα παιδιά και επειδή έχω και ο ίδιος δίδυμα, το άκουσα με ενδιαφέρον αυτό.

Όμως θεωρώ, ότι υπάρχουν κάποια πράγματα που πρέπει να μπουν σε τάξη, όταν μιλάμε για αυτά τα μέτρα, παρά το γεγονός ότι τα βλέπουμε ως μέτρα στη σωστή κατεύθυνση. Αυτές οι αυξήσεις, καταρχήν, δεν είναι όσο θεαματικές όσο ακούγονται και αυτό συμβαίνει, διότι ο συσσωρευτικός πληθωρισμός από το 2020 μέχρι σήμερα είναι κοντά στο 15%, ενώ πληθωρισμός στα τρόφιμα, που είναι τα αγαθά στα οποία οι λιγότερο εύπορες οικογένειες θα ξοδέψουν τα ποσά αυτά, είναι πράγματι κοντά στο 20%. Τα επιδόματα αυτά δεν είχαν τιμαριθμοποιηθεί την προηγούμενη περίοδο, όταν ο πληθωρισμός είχε εκτιναχθεί- ιδίως το 2022-2023- οπότε οι οικογένειες που θα λάβουν τώρα αυτές τις αυξήσεις έχουν γνωρίσει προηγουμένως μια μείωση του επιδόματος αυτού σε πραγματικές τιμές. Σε κάθε περίπτωση όμως, θεωρούμε ότι για το πρώτο παιδί υπάρχει μια ουσιαστική τιμαριθμοποίηση και για το δεύτερο, τρίτο και τέταρτο παιδί, υπάρχει αύξηση πάνω από τον πληθωρισμό, την οποία θεωρούμε ότι είναι θετική. 
Αυτά τα ποσά καθώς και οι χρηματοδοτήσεις για το πρόγραμμα «Ανακαινίζω-Νοικιάζω», που επίσης θα τα ψηφίσουμε γιατί βελτιώνουν κάπως την κατάσταση των πολύτεκνων οικογενειών, στην πραγματικότητα απέχουν πολύ, την ίδια στιγμή, από το να συνιστούν ουσιαστικά κίνητρα για την αντιμετώπιση του δημογραφικού προβλήματος της χώρας. Κατά τη γνώμη μας, μια σωστή προσπάθεια αντιμετώπισης του δημογραφικού προβλήματος θα έπρεπε να στηρίζεται σε μελέτες που να δείχνουν, από ποιο ύψος οικονομικών κινήτρων και πέρα, θα πρέπει να αναμένουμε ουσιαστική αλλαγή στη συμπεριφορά των νέων ζευγαριών απέναντι στην τεκνοποίηση και απ’ όσο γνωρίζουμε, η κυβερνητική πολιτική μέχρι τώρα στο δημογραφικό, δεν δίνει αυξήσεις ως κίνητρα βασισμένα σε κάποιες μελέτες, δίνει αυξήσεις κυρίως ως ένα είδος αναγνώρισης, του ότι χρειάζεται να υπάρχει μια πολιτική για το δημογραφικό, αλλά πόσο αποτελεσματική θα είναι αυτή η πολιτική και πώς συνδέονται αυτές οι αυξήσεις για τους πολύτεκνους με άλλα μέτρα που πρέπει να λαμβάνονται, είναι κάτι το οποίο ακόμα αιωρείται στη σφαίρα του αβέβαιου.
Κατά την άποψή μας, χρειαζόμαστε μια ολιστική πολιτική για το δημογραφικό, στη βάση επιστημονικών μελετών και βεβαίως οι αυξήσεις αυτές για το 1ο, 2ο, 3ο και 4ο παιδί, θεωρούμε ότι είναι ένα αποσπασματικό μέτρο. Ωστόσο, επειδή βελτιώνουν την κατάσταση, θα τις ψηφίσουμε. 
Τέλος, κύριε Πρόεδρε έρχομαι στο άρθρο 53- υπάρχουν κι άλλα ζητήματα τα οποία πρόκειται να συζητήσω στην 4η συνεδρίαση της Επιτροπής- αλλά έρχομαι ιδίως στο άρθρο 53, που αφορά τον διορισμό του διευθύνοντος συμβούλου της Ελληνικής Αναπτυξιακής Τράπεζας. Η διαδικασία επιλογής, λέει το άρθρο αυτό, διεξάγεται από την Επιτροπή Ανάδειξης Υποψηφίων με συνδρομή- πολύ αόριστη λέξη, κατά τη γνώμη μας- ιδιωτικής εταιρείας συμβούλων, εξειδικευμένης στην πρόβλεψη στελεχών. Η τελική επιλογή, συνεχίζει το άρθρο, και ο ορισμός, γίνεται από τη γενική συνέλευση των μετόχων. Λοιπόν, έχουμε εδώ μια σειρά από θέματα. Ποια ιδιωτική εταιρεία συμβούλων θα είναι αυτή που θα συνδράμει και ποιος θα την διαλέξει και με ποια κριτήρια; Είναι ένα ερωτηματικό.
Λέει επίσης το άρθρο αυτό, ότι η τελική επιλογή θα γίνεται από τη γενική συνέλευση μετόχων αλλά και η επιλογή όμως προηγουμένως, η οποία θα είναι προφανώς μια επιλογή όχι τελική- δεν ξέρουμε ακριβώς- θα γίνεται, λέει, από την Επιτροπή Ανάδειξης Υποψηφίων με τη συνδρομή της ιδιωτικής εταιρείας συμβούλων. Η ιδιωτική εταιρεία συμβούλων θα συμβουλεύει απλώς ή θα αποφασίζει; Και αυτό είναι αόριστο. Επίσης η διαφορά ανάμεσα στην επιλογή στον πρώτο αυτό γύρο και στο τι θα κάνει ακριβώς η γενική συνέλευση των μετόχων, είναι άλλο ένα μεγάλο ερωτηματικό. Έχουμε την αίσθηση, ότι αυτή η γενική συνέλευση μετόχων θα επιλέγει τον διευθύνοντα σύμβουλο της Αναπτυξιακής Τράπεζας με τον τρόπο που ο λαός της Συρίας, για παράδειγμα, επέλεγε τον πρόεδρο της Συρίας, δηλαδή θα είναι ο ένας και μοναδικός υποψήφιος και θα πρέπει να τον εγκρίνουν ή να μην τον εγκρίνουν. Αυτό δείχνει το άρθρο. Αν δεν είναι έτσι, σας παρακαλούμε πάρα πολύ, να τα αποσαφηνίσετε αυτά, γιατί είναι εντελώς αόριστα, αλλά υπάρχει και ένα βαθύτερο ζήτημα εδώ, υπάρχει μια σύγκρουση συμφερόντων, διότι η Ελληνική Αναπτυξιακή Τράπεζα διαχειρίζεται τεράστια ποσά, τα οποία είναι, σε μεγάλο βαθμό, προερχόμενα από την Ευρωπαϊκή Ένωση, δηλαδή είναι δημόσια κονδύλια και τα διαθέτει σε ιδιωτικές επιχειρήσεις. 
Καλό θα είναι, λοιπόν, να μην υπάρχει σύγκρουση συμφερόντων ανάμεσα στον ιδιωτικό τομέα και στον δημόσιο τομέα, δηλαδή, ο διευθύνων σύμβουλος της Αναπτυξιακής Τράπεζας θεωρούμε ότι πρέπει να είναι κάποιος που να επιλέγεται μέσα από διαδικασία εντός του Δημοσίου και όχι με τη συνδρομή ιδιωτικής εταιρείας συμβούλων, ακριβώς για να διατηρείται μία σαφής διαχωριστική γραμμή ανάμεσα στον ιδιωτικό και στο δημόσιο, στην προκειμένη περίπτωση και θεωρούμε, ότι αυτή όλη η διάταξη έχει πάρα πολλές ασάφειες, οι οποίες προσφέρονται ακριβώς για αυτά που θεωρούμε ότι αποτελούν τις κακοδαιμονίες της ελληνικής Δημόσιας Διοίκησης και τις σχέσεις του Δημοσίου με τον ιδιωτικό τομέα, που είναι η διαπλοκή και η διαφθορά.


Παρακαλούμε να αποσαφηνίσετε αυτό το άρθρο και να ορίσετε με πιο διαφανή τρόπο τη διαδικασία διορισμού του διευθύνοντα συμβούλου της Αναπτυξιακής Τράπεζας. 
Κύριε Πρόεδρε, σταματώ εδώ. Ευχαριστώ για την ανοχή σας και θα συνεχίσουμε στην επόμενη συνεδρίαση. 
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):  Κι εμείς σας ευχαριστούμε κύριε συνάδελφε.
Με τον κύριο Αλέξανδρο Καζαμία ολοκληρώσαμε τις τοποθετήσεις των Εισηγητών και των Ειδικών Αγορητών των Κοινοβουλευτικών Ομάδων.
Το λόγο έχει ο Υπουργός Εθνικής Οικονομίας και Οικονομικών, κύριος Κωνσταντίνος Χατζηδάκης. 
ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών): Κύριε Πρόεδρε, κυρίες και κύριοι συνάδελφοι, είδα ότι δύο κοινοβουλευτικά κόμματα έχουν αποφασίσει να καταψηφίσουν επί της αρχής το νομοσχέδιο. Δικαίωμά τους. Ωστόσο δικαίωμά μου και εμένα να πω, μετά από αυτή την ψήφο, ότι τα κόμματα αυτά, προφανώς, προτιμούν το σημερινό πλαίσιο,  το Κ.Κ.Ε. και η Νέα Αριστερά.  Τους αρέσει το σημερινό πλαίσιο με όλες τις εικόνες που είδαμε το περασμένο καλοκαίρι και θα ήθελαν να διαιωνιστεί. 
 Αντιθέτως, δεν τους αρέσει ότι καθιερώνουμε το θεσμό των απάτητων παραλιών, διότι, όπως μας εξήγησαν, θα περίμεναν να θεσπιστεί αυτό όταν βγουν οι ειδικές περιβαλλοντικές μελέτες. Εν τω μεταξύ κατά την άποψή τους, κακώς το κράτος σπεύδει και θεσπίζει αυτό τον θεσμό. Προτιμούν, εκ των πραγμάτων με την ψήφο τους, να μην έχουμε ηλεκτρονική διαδικασία.  ηλεκτρονικούς πλειστηριασμούς. Δεν τους αρέσουν, φαντάζομαι, οι νέες υποχρεώσεις των παραχωρησιούχων και των δήμων. Πρώτη φορά θεσπίζεται ξεκάθαρα στο νόμο το δικαίωμα της ελεύθερης πρόσβασης και υπάρχουν και κυρώσεις για την παραβίαση αυτού του δικαιώματος από τους παραχωρησιούχους. Δεν τους αρέσουν τα δικαιώματα των ατόμων με αναπηρία με τα Sea Tracks που προβλέπονται και καθιερώνονται. Δεν τους αρέσουν οι έλεγχοι μέσω νέων τεχνολογιών, το QR CODE για να κάνουν καταγγελίες οι πολίτες και τα Drones,  τα οποία θα ελέγχουν τι ακριβώς συμβαίνει στις παραλίες. 
Υποθέτω, επίσης, ότι δεν τους αρέσουν και οι αυστηρότερες ποινές που φτάνουν πλέον στο τετραπλάσιο του ανταλλάγματος που πληρώνει κάποιος παραχωρησιούχος για την έκταση, όταν παραβιάζει τις υποχρεώσεις του και βεβαίως και στη σφράγιση της επιχείρησης όταν είναι υπότροπος και έχει άδεια ή στη σφράγιση, φυσικά, όταν δεν έχει άδεια και λειτουργεί. 
Δεν καταλαβαίνω,  γιατί το κομματικό πάθος τυφλώνει τόσο πολύ. Και ερχόμαστε σε ένα νομοσχέδιο, το οποίο ξεκάθαρα έρχεται και ανταποκρίνεται σε αιτήματα της κοινωνίας ανεξαρτήτως χρωμάτων πολιτικών. Ερχόμαστε σ΄ αυτό το νομοσχέδιο και έχουμε αυτήν την πολεμική. 
Θα μου πείτε, ναι, εντάξει όλα αυτά, αλλά είναι δευτερευούσης σημασίας, διότι τα βασικά είναι αυτά που θέτουμε εμείς, αυτά που θέτουν τα κόμματα της αντιπολίτευσης και τα οποία τόσο πολύ μας αγανακτούν που δεν μπορούμε να ψηφίσουμε τις υπόλοιπες διατάξεις του νομοσχεδίου.  Καθόμουν τόση ώρα λοιπόν και άκουγα, ποια είναι τα άρθρα εκείνα, τα οποία προξενούν αυτή την αντίδραση. 
Πάμε να δούμε.  Έχουμε, ας πούμε, τη ρύθμιση για τα Δωδεκάνησα. Τι λέμε για τα Δωδεκάνησα; Ότι, ακριβώς, επειδή είχαν ρυθμίσεις ειδικές από την περίοδο της Ιταλοκρατίας  σε σχέση με τις παραλίες και τα Δωδεκάνησα εξισώνονται με την υπόλοιπη Ελλάδα. 


Τι θέλετε; Να διαιωνιστεί το καθεστώς της Ιταλοκρατίας; Δεν καταλαβαίνω και δεν θέλω και να χαρακτηρίσω αυτή τη στάση. Νομίζω κριτική έπρεπε να ασκηθεί για το ότι τόσα χρόνια δεν είχε γίνει αυτή η αυτονόητη κίνηση. Λένε κάποιοι «Μα, μ’ αυτό τον τρόπο θα νομιμοποιήσετε αυθαίρετα». Στη φαντασία σας. Μίλησε, άλλωστε, Βουλευτής Δωδεκανήσων και μας ζήτησε να φέρουμε διάταξη με την οποία να νομιμοποιούμε αυθαίρετα και ξεκαθάρισα ότι δεν θα το κάνουμε και, εν πάση περιπτώσει, δεν είναι αρμοδιότητα, σε καμία περίπτωση, του Υπουργείου Οικονομικών και αυτό να λέγεται και σε κάποιον Υπουργό ο οποίος πέρασε από το Υπουργείο Περιβάλλοντος και, πάντως, με τα αυθαίρετα απέδειξε, νομίζω πέραν πάσης αμφιβολίας, ότι δεν είχε καμία σχέση, πάει και πολύ. Εάν ήθελα να νομιμοποιώ αυθαίρετα είχα ενάμιση χρόνο στη διάθεσή μου στο Υπουργείο Περιβάλλοντος να το κάνω. 
Πάμε παραπέρα, στο περιβόητο ζήτημα των παραλιών με τα 30 μέτρα, για τα οποία και εσείς αλλά και ορισμένες περιβαλλοντικές οργανώσεις έχουν εγείρει θέμα. Ας διαβάσουμε τι λέει το άρθρο 3, όλοι μιλάμε ελληνικά, για να δούμε πού είναι τα αυθαίρετα μέσα σ’ αυτό.  Άρθρο 3, εκεί που είναι οι ορισμοί, Γ΄ στοιχείο. Παραλία ορισμός: «Η ζώνη ξηράς συνεχόμενη προς τον αιγιαλό, η οποία ορίζεται με σκοπό τη διατήρηση και προστασία των ακτών από τη διάβρωση και προς εξυπηρέτηση της επικοινωνίας της ξηράς με τη θάλασσα και αντίστροφα, η οποία δεν μπορεί να εκτείνεται περισσότερο από 50 μέτρα από την οριογραμμή του αιγιαλού». Ακούσατε τη λέξη αυθαίρετα; Ακούσατε κάτι πολεοδομικό, κάτι χωροταξικό; Πάλι βλέπετε νεοφιλελεύθερους δράκους. Δεν μπορεί να γίνει έτσι, όμως, σοβαρή κοινοβουλευτική συζήτηση. Μιλάμε για το πλάτος της παραλίας. Με συγχωρείται, όλοι στην Ελλάδα ζούμε. Είπα και προχθές το επαναλαμβάνω και σήμερα, εσείς, καθώς περιδιαβαίνετε παραλίες και ακτές στην ηπειρωτική και στη νησιωτική Ελλάδα, δεν έχετε δει στενότερες παραλίες από 30 μέτρα; Mόνο εμείς τις βλέπουμε της Νέας Δημοκρατίας; Να σας πάμε ένα ταξιδάκι να τις δείτε για να σταματήσετε να έχετε αυτήν την αντίληψη. Θα μου πείτε ναι, αλλά ο ΣΥΡΙΖΑ εν τη σοφία του, η οποία ανταμείφθηκε από τους Έλληνες πολίτες κατ’ επανάληψη αφού τον ζήσαμε, ήρθε και θέσπισε στο νόμο τον τελευταίο, λίγο πριν πέσει, το μέτρο ότι οι παραλίες θα πρέπει να έχουν ελάχιστο πλάτος, για να θεωρούνται παραλίες, 30 μέτρα. Προσέξτε τώρα τι γίνεται. Στον ίδιο τον νόμο του ΣΥΡΙΖΑ, προβλέπεται πρώτον ότι η επιτροπή του άρθρου 3 του ΣΥΡΙΖΑ - η επιτροπή, δηλαδή, που καθορίζει παραλία και αιγιαλό της ζώνης παραλίας, υπάρχει επιτροπή εφόσον κρίνεται απαραίτητο για να εξυπηρετηθεί ο σκοπός της παραγράφου 2 του άρθρου 1 - αυτή η επιτροπή, λοιπόν, που την καθορίζει, δεν είναι αυτόματος με τον ΣΥΡΙΖΑ ο καθορισμός σε 30 μέτρα, η επιτροπή της παραγράφου 1 δύναται να καθορίσει μικρότερο πλάτος παραλίας μετά από αιτιολογιμένη κρίση κλπ. και τρίτον, όπου υφίσταται σχέδιο πόλεως, η οριογραμμή της παραλίας δεν μπορεί να υπερβεί την εγκεκριμένη γραμμή δόμησης. Υπάρχει, δηλαδή, ένας νόμος που από κάτω υπάρχουν τρεις διατάξεις που αναιρούν το περιεχόμενο του νόμου. Σχεδόν περί όνου σκιάς, είναι η συζήτηση και η υπεράσπιση της νομοθεσίας του ΣΥΡΙΖΑ, η οποία άλλωστε, εάν εφαρμοζόταν θα οδηγούσε το κράτος να πληρώνει για απαλλοτριώσεις διαφόρων ιδιωτικών δικαιωμάτων εκατομμύρια και, ενδεχομένως, δισεκατομμύρια ευρώ για να πετύχουμε ειλικρινά δεν καταλαβαίνω τι ακριβώς και γι’ αυτό, άλλωστε, δεν έχει προχωρήσει. 


Αυτό, όμως, δεν είναι το κυριότερο. Αυτό είναι δευτερεύον. Το βασικό είναι ότι όλη η συζήτηση εδώ με αφορμή αυτή τη ρύθμιση, εάν το ελάχιστο πλάτος παραλίας είναι 30 μέτρα ή λιγότερα μέτρα, επιχειρείται από πολλούς, λυπούμαι να πω και από περιβαλλοντικές οργανώσεις που θα περίμενα μεγαλύτερη σοβαρότητα και υπευθυνότητα. 
Με εκπλήσσει πραγματικά η επιπολαιότητα τους και το δηλώνω και το υπογραμμίζω αυτό. Επιχειρείται από αυτόν τον ορισμό της παραλίας να συναχθεί συμπέρασμα ότι δήθεν η κυβέρνηση νομιμοποιεί ή επιχειρεί να νομιμοποιήσει αυθαίρετα στις παραλίες. Μάλιστα, πολύ ωραία και σοβαρή νομική ανάλυση. Συγχαρητήρια στους νομικούς που κατέληξαν σε αυτά τα συμπεράσματα. Ξεχνούν φυσικά ότι η πολεοδομική νομοθεσία με αυτό εδώ το νομοσχέδιο παραμένει όπως ισχύει μέχρι σήμερα. Καλή ή κακή ή όπως είναι, δεν έχει σημασία, παραμένει. 
Ποια διάταξη του νομοσχεδίου, κυρίες και κύριοι και σας καλώ να το πείτε και θα σας το λέω μέχρι το τελευταίο δευτερόλεπτο και σε εσάς και στις περιβαλλοντικές οργανώσεις, ποιο άρθρο, ποια παράγραφος, έρχεται και νομιμοποιεί αυθαίρετα στις παραλίας; Άλλωστε, δεν είναι δική μας αρμοδιότητα. Είναι αρμοδιότητα του Υπουργείου Περιβάλλοντος. Δεν υπάρχει καμία αμφιβολία. Είμαστε Υπουργείο Εθνικής Οικονομίας και Οικονομικών, αν το ξεχάσατε και φέρνουμε ένα νομοσχέδιο που αφορά στη δημόσια περιουσία και στην αξιοποίησή της. Όχι, στα αυθαίρετα. 
Σε ποιο άρθρο του νομοσχεδίου υπάρχει αυτή η ρύθμιση; Εκτός αν έχετε αποφασίσει να έχετε ένα ρόλο σύγχρονου δον Κιχώτη και να ξιφουλκείτε εναντίον ανεμόμυλων. Διότι, ανεμόμυλοι είναι αυτά που επικαλείστε. Δεν υπάρχουν στο νομοσχέδιο. Δεν μπορεί, λοιπόν, να βγαίνουν στα social media αναρτήσεις και να λένε ότι στις άλλες χώρες είναι τόσα μέτρα και στην Ελλάδα πλέον θα κτίζονται παντού. Από πού προκύπτει και πού είναι  η νομιμοποίηση αυθαιρέτων; Πόσο πιο ξεκάθαρα να το πω; 
Πηγαίνετε στο ίντερνετ να δείτε στην Ισπανία μια περιβαλλοντική οργάνωση, που ειλικρινά δεν περίμενα η συγκεκριμένη περιβαλλοντική οργάνωση να το κάνει, η WWF, έχει βγάλει αναρτήσεις στα social media και λέει ότι στην Ισπανία είναι 150 μέτρα το όριο μέσα στο οποίο απαγορεύεται να γίνει δόμηση. Ορίστε, λοιπόν, ψάχνω να βρω εδώ φωτογραφίες. Αυτό είναι ισπανικό ξενοδοχείο που είναι δίπλα στην παραλία. Κάποιοι από εσάς θα έχετε πάει στην Ισπανία. Θυμάστε πώς είναι η ακτογραμμή της Ισπανίας. Στην Ισπανία που επικαλούνται τα μέτρα προστασίας διαχρονικά έχουν υπάρξει πολύ λιγότερο ελαστικά σε σχέση με τα ελληνικά και το βλέπετε στις ακτογραμμές τις δικές τους και τις ακτογραμμές τις δικές μας. Έλεος, λοιπόν, με τη στείρα αντιπολιτευτική κριτική. 
Αυτά σε σχέση με την παράγραφο 3 και θα σας παρακαλούσα όλους εσάς που θεωρείτε τον εαυτό σας καλόπιστο, να ξαναδείτε πάλι τις διατάξεις και να δείτε πού υπάρχουν όλοι αυτοί οι δράκοι που επικαλούνται ορισμένοι φανατικοί και δογματικοί, απλώς και μόνο για να κάνουν κριτική στην κυβέρνηση. Δεν μπορώ να καταλάβω γιατί το κάνουν. 
Μπορώ να πω πάρα πολλά. Έχω τρεις - τέσσερις σελίδες για το συγκεκριμένο θέμα. Με νόμο του 2020 έχουμε προβλέψει πως στις αρμοδιότητες των Συμβουλίων Αρχιτεκτονικής που συγκροτούνται με απόφαση του Συντονιστή Αποκεντρωμένης Διοίκησης περιλαμβάνεται η παροχή σύμφωνης γνώμης επί των αρχιτεκτονικών μελετών για κάθε οικοδομική δραστηριότητα σε απόσταση μικρότερη των 100 μέτρων από τη γραμμή παραλίας. 

Όλες αυτές οι διατάξεις ισχύουν, δεν αλλάζουν. Και πάντως δεν υπάρχει ούτε μία διάταξη, εδώ, που να τροποποιεί άλλη ισχύουσα πολεοδομική διάταξη. Συγγνώμη που επιμένω, αλλά δεν περίμενα ότι θα ζούσαμε και αυτό το πράγμα. Εδώ να έρχονται, το ένα μετά το άλλο, τα κόμματα της αντιπολίτευσης και στο διαδίκτυο να κυκλοφορούν τόσο αβάσιμα σχόλια, επί τόσες μέρες, επί ενός ανύπαρκτου θέματος.
Επίσης, αναφέρθηκε, από όσους θέλουν να καταψηφίσουν, ότι υπάρχει ζήτημα με την ελεύθερη πρόσβαση. Πού υπάρχει ζήτημα με την ελεύθερη πρόσβαση; Ίσα ίσα, πέρα από την κατοχύρωση της στο Σύνταγμα, υπάρχουν συγκεκριμένες κυρώσεις, για πρώτη φορά, στους παραχωρησιούχους που δεν σέβονται το δικαίωμα της ελεύθερης πρόσβασης. Υπάρχει διάταξη, υπάρχει άρθρο. Παρακαλώ, διαβάστε το στο νομοσχέδιο. 
Άλλη ένσταση, η οποία διατυπώθηκε, είναι για το άρθρο 5 παρ.12, ότι δήθεν και με αυτό το άρθρο νομιμοποιούμε αυθαίρετα και καταστρέφουμε τον αιγιαλό. Μάλιστα. Ας το διαβάσουμε, λοιπόν, το άρθρο 5 παρ.12, να δούμε πώς καταστρέφουμε. Και πάλι επικαλούμαι τα ελληνικά σας. «Ο καθορισμός ή επανακαθορισμός παλαιού αιγιαλού δεν θίγει εμπράγματα δικαιώματα, τα οποία έχουν κτηθεί ή αναγνωριστεί δυνάμει συμβολαιογραφικού εγγράφου ή άλλου δημοσίου εγγράφου που συντάχθηκε σε προγενέστερο του καθορισμού ή την κυριότητα και νομή ακίνητων περιουσιακών στοιχείων που έχουν μεταβιβαστεί στην ΕΤΑΔ κτλ.». Πού είναι η παρανομία; Πού είναι η νομιμοποίηση αυθαιρέτων; Μιλάμε για εμπράγματα δικαιώματα, τα οποία έχουν προκύψει με έναν απολύτως νόμιμο τρόπο. 
Άρα, είστε αντίθετοι; Ή θεωρείτε ότι ένα ξενοδοχείο, το οποίο λειτουργεί νομίμως, με άδεια από την Πολεοδομία -να το πούμε έτσι, σε απλούστερα ελληνικά, για να το καταλάβουμε όλοι. Λοιπόν, ένα ξενοδοχείο, που λειτουργεί νομίμως με άδεια από την Πολεοδομία, εδώ και 30, 40, 50 χρόνια, θα πρέπει ξαφνικά να πάμε μια μέρα να το κατεδαφίσουμε. Γιατί; Η πολιτεία δεν ήταν που το αναγνώρισε αυτό το δικαίωμα; Τι θέλετε;  Να απαλλοτριώσουμε τις περιουσίες των ανθρώπων, όταν μάλιστα έχουν όλους τους τίτλους από την πλευρά του δημοσίου και όταν ασκούν νομίμως τα δικαιώματά τους; Είναι αυτή  λογική; Είναι λογική προστασίας του περιβάλλοντος;
Κυρίες και κύριοι, ασφαλώς στην Ελλάδα έχουμε ζήσει πάρα πολλές ακρότητες και δεν έχουμε σεβαστεί διαχρονικά το περιβάλλον μας. Δεν υπάρχει καμία αμφιβολία. Και εγώ ο ίδιος είμαι ο Υπουργός που, δυσαρεστώντας πολλούς, εισηγήθηκα να σταματήσει η εκτός σχεδίου δόμηση για τα οικόπεδα κάτω των τεσσάρων στρεμμάτων. Εγώ είμαι, ακριβώς σε αυτήν τη λογική, με αντιδράσεις τότε και από τη Νέα Δημοκρατία.
Λοιπόν.  Αλλά άλλο είναι να σεβόμαστε το περιβάλλον και άλλο, με έναν ακραίο δογματισμό, να οδηγούμεθα σε αυτού του είδους τις τοποθετήσεις, οι οποίες -κατά την άποψή μου- είναι πέραν της κοινής λογικής. Να βλέπουμε, δηλαδή, αιγιαλό εκεί που υπάρχουν πόλεις και ξενοδοχεία ή, εν πάση περιπτώσει, εγκαταστάσεις που νομίμως υπάρχουν εδώ και πολλές δεκαετίες, με άδεια του κράτους. Πρέπει να βάλουμε ένα πλαίσιο συζητήσεως.
Και, εν πάση περιπτώσει, και η κακοπιστία και ο δογματισμός έχουν τα όριά τους. 
Αυτά, σε σχέση με το νομοσχέδιο, με κάποιες πρόσθετες παρατηρήσεις.
Επιφυλασσόμεθα και για άλλα, αλλά σίγουρα σάς λέω από τώρα ότι θα φέρουμε 3  νομοτεχνικές βελτιώσεις:
Η μία αφορά στα ναυταθλητικά σωματεία, έτσι ώστε να μην έχουν αυτή την επιβάρυνση που έχουν σήμερα. Θα δούμε την τελική διατύπωση. 
Η δεύτερη. Θα δούμε πώς ακριβώς έχει το θέμα, γιατί πάντοτε μάς νοιάζει σταθερά η προστασία του περιβάλλοντος. Αυτό που διατυπώθηκε, από μικρά κυρίως εστιατόρια, τα οποία είναι όμορα και μεταξύ τους συνορεύει το ένα με το άλλο, για να δούμε ποιο θα είναι -σε αυτές τις περιπτώσεις, όχι γενικά, κατ’ εξαίρεση στα εφαπτόμενα-  το λογικό πλάτος που θα χωρίζει το ένα από το άλλο, ως προς τα ομπρελοκαθίσματα.

Η τρίτη είναι κάτι που επισημάνθηκε σωστά από περιβαλλοντικές οργανώσεις. Αυτό, δογματικοί δεν είμαστε, σε σχέση με τις ποινές. Εδώ υπήρχε μια προϋπόθεση για να επιβληθεί ποινή, να υπάρχει κάλυψη παραπάνω της νόμιμης κατά 50%. Είναι σωστή η παρατήρηση και πρέπει να κατέβει το ποσοστό αυτό, διότι δεν θέλουμε να χαριστούμε σε κανέναν. Την άλλη βδομάδα θα παρουσιάσουμε τις νομοτεχνικές βελτιώσεις, αλλά θα κατέβει αρκετά πάντως, προκειμένου να καλύψουμε αυτήν την πολύ εύλογη πράγματι παρατήρηση. Αυτά έχω να πω σε σχέση με το νομοσχέδιο και νομίζω ότι καλόπιστα συζητώντας μεταξύ μας παρατηρήσεις μπορείτε να έχετε, αλλά εμένα τουλάχιστον θα με εξέπληττε αυτό εδώ το νομοσχέδιο, μετά και τις διευκρινίσεις που δόθηκαν από τη δική μας πλευρά, να μην ψηφιστεί τουλάχιστον επί της αρχής από τα κόμματα της αντιπολίτευσης.
 Μια καταληκτική παρατήρηση για ένα θέμα που είναι στο νομοσχέδιο, θα μιλήσει στη συνέχεια και ο Χάρης Θεοχάρης, που είναι η σύνδεση των POS με τις ταμειακές μηχανές. Το εγχείρημα αυτό δεν υπάρχει καμία αμφιβολία ότι είναι τεράστιο. Αφορά 400.000 επιχειρήσεις και γι’ αυτό έχει ξεκινήσει εδώ και πολύ καιρό. Από το Σεπτέμβριο έχουμε μπει στην τελική φάση, όπως σημείωσα έχουν περάσει 11 και αυτή εδώ 12 νομοθετικές ή κανονιστικές ρυθμίσεις για να προετοιμαστούμε. Από τον Νοέμβριο λειτουργεί μια μικτή επιτροπή με την αγορά των παρόχων, η οποία το τελευταίο διάστημα λειτουργεί επί καθημερινής βάσεως για να είμαστε όλοι συντονισμένοι μεταξύ μας. Έχουμε κάνει επαφές με την πλευρά των επιχειρήσεων, έχουμε κάνει επαφές με τις τράπεζες και προχωρούμε μπροστά. 
Στην Ελλάδα δεν είναι κανένα μυστικό και ούτε το λέω προς ψόγον, κάθε λαός έχει τα χαρακτηριστικά του. Είναι γνωστό ότι είμαστε της τελευταίας στιγμής. Αυτό συμβαίνει με τις φορολογικές δηλώσεις. Πόσες φορές δεν έχουν υποβληθεί αιτήματα για παρατάσεις, συνέβη στους ολυμπιακούς αγώνες, συμβαίνει σε πολλά. Ενώ, λοιπόν, υπήρχε η δυνατότητα σε κάποιο βαθμό τουλάχιστον να κινηθούν και οι πάροχοι, κυρίως αυτοί, και οι υπόχρεοι νωρίτερα, η κινητικότητα υπάρχει το τελευταίο διάστημα. 
Εκείνο, λοιπόν, που θέλω να κάνω σήμερα δεν είναι να μιλήσω για παρατάσεις. Δεν μιλάμε για παρατάσεις. Εκείνο για το οποίο μιλάμε είναι η κινητικότητα η οποία υπάρχει τις τελευταίες μέρες και τις τελευταίες εβδομάδες να ενταθεί. Διότι, αν όλοι κινηθούν, το πράγμα θα πάει καλά. Καλώ όλους, λοιπόν, να μην ακούνε φήμες, να κάνουν αυτό το οποίο τους αναλογεί, διότι με τις παρατάσεις επί παρατάσεων στο τέλος κινδυνεύουμε να μην πετύχουμε τον στόχο. Αν δεν πετύχουμε το στόχο, δεν είναι μόνο ότι δεν θα έχουμε αντιμετωπίσει επαρκώς το ζήτημα της αντιμετώπισης φοροδιαφυγής, θα είναι ότι θα έχουμε πρόβλημα με το Ταμείο Ανάκαμψης. Θα έχουμε πρόβλημα διακοπής εν μέρει, αλλά πάντως διακοπής, της χρηματοδότησης της χώρας και το Ταμείο Ανάκαμψης. Επειδή είναι ορόσημο στο Ταμείο Ανάκαμψης το έργο αυτό και έτσι συμβαίνει με τα έργα που είναι ενταγμένα ως ορόσημα. Άρα, θέλω να παρακαλέσω, το έχουμε κάνει και κατ’ ιδίαν το λέω και από το βήμα της Βουλής, τόσο την πλευρά των παρόχων όσο και την πλευρά των υπόχρεων επιχειρήσεων να κινηθούν με τη μεγαλύτερη δυνατή ταχύτητα. Δεν μπορούμε να κάνουμε κάτι άλλο από το να ασκούμε αυτή την πίεση. Δεν ασκούμε μόνο πίεση, είναι και ότι καλύπτουμε ένα πολύ σημαντικό μέρος του κόστους σύνδεσης μέσω ευρωπαϊκών κονδυλίων. Έχουν βγει τρεις κύκλοι vouchers βγαίνει τώρα αυτή την εβδομάδα ο τέταρτος και θα ακολουθήσει και ένας πέμπτος κύκλος.

Παρακαλούμε, λοιπόν, όλους να κάνουν αυτό το οποίο τους αναλογεί. Το αποτέλεσμα σίγουρα θα είναι θετικό, σε σχέση με τη φοροδιαφυγή. Θα είναι θετικό σε σχέση με τους ίσους όρους ανταγωνισμού, μεταξύ των επιχειρήσεων, γιατί φανταστείτε, δεν μπορούμε να έχουμε κάποιες επιχειρήσεις που θα είναι διασυνδεδεμένες και κάποιες άλλες ομοειδείς που δεν θα είναι. Δεν είναι ανεκτό αυτό και θα είναι θετικό και για τη χώρα συνολικά, σε σχέση με το Ταμείο Ανάκαμψης. 
Επομένως, προχωρούμε μπροστά και είμαι βέβαιος ότι στο τέλος θα τα καταφέρουμε.
Ευχαριστώ πολύ.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Ευχαριστούμε, κύριε Υπουργέ.
Τον λόγο έχει ο κ. Βιλιάρδος.
ΒΑΣΙΛΕΙΟΣ ΒΙΛΙΑΡΔΟΣ: Θέλω να κάνω μια μικρή ερώτηση.
 Κύριε Υπουργέ, ορόσημο μόνο για εμάς ή για όλες τις χώρες, είναι τα POS για το Ταμείο Ανάκαμψης;
ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών): Δεν υπάρχουν τα ίδια προγράμματα για όλες τις χώρες. Κάθε χώρα έχει το δικό της Ταμείο Ανάκαμψης και σε συμφωνία με την Ευρωπαϊκή Επιτροπή καθορίζονται άλλα ορόσημα. Προσφάτως, πάντως, σε άλλες δύο ευρωπαϊκές χώρες που δεν έπιασαν το στόχο σε ορόσημα διακόπηκε η χρηματοδότησή τους. Επομένως εδώ σας λέω κάτι, μπορείτε να το ελέγξετε. Είναι κάτι για το οποίο δεν μπορούμε να βάλουμε νερό στο κρασί μας και κανένας στη θέση μας δεν θα το έκανε. 
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Ευχαριστούμε, κύριε Υπουργέ και συνεχίζουμε τη συνεδρίαση με τους συναδέλφους που έχουν εγγραφεί στον κατάλογο των ομιλητών, με πρώτο τον κύριο Σπυρίδωνα Κουλκουδίνα.
ΣΠΥΡΙΔΩΝ ΚΟΥΛΚΟΥΔΙΝΑΣ: Ευχαριστώ πολύ, κύριε Πρόεδρε.
 Κύριοι Υπουργοί, κυρίες και κύριοι συνάδελφοι, θεωρώ ότι το νομοσχέδιο που κατατέθηκε και συζητείται σήμερα στην Διαρκή Επιτροπή Οικονομικών της Βουλής είναι ένα νομοσχέδιο μείζονος σημασίας αφού, πρώτον, διαμορφώνει ένα ξεκάθαρο πλαίσιο για την ελεύθερη πρόσβαση των πολιτών στις παραλίες. Δεύτερον, δημιουργεί τις προϋποθέσεις για την αξιοποίηση της δημόσιας περιουσίας με διαφάνεια και τρίτον, στοχεύει στην προστασία του περιβάλλοντος και στην αναβάθμιση του τουριστικού μας προϊόντος.
 Εκτιμώ ότι σε κάθε περίπτωση θα υπάρξει αξιολόγηση των ρυθμίσεων που εισάγονται με το νομοσχέδιο προκειμένου να χρειαστεί να γίνει επικαιροποίηση ή τροποποίηση, κύριοι Υπουργοί.
 Μένει να δούμε, αν θα είναι βιώσιμες κάποιες επιχειρήσεις με τα νέα δεδομένα και τι επιπτώσεις μπορεί να έχει αυτό, τόσο στα δημοσιονομικά έσοδα, όσο και στην απασχόληση, αλλά και στην ποιότητα των υπηρεσιών. Αναφέρομαι φυσικά στα παραλιακά καταστήματα εστίασης που στο σύνολό τους απασχολούν χιλιάδες προσωπικό και προσφέρουν σημαντικά στο ΑΕΠ της χώρας.
 Ζήτησα και έλαβα τον λόγο, κύριε Πρόεδρε, αν και δεν είμαι μέλος της συγκεκριμένης Επιτροπής προκειμένου να θέσω ένα ζήτημα νομοτεχνικής βελτίωσης στο άρθρο 11 που αφορά στη διαδικασία παραχώρησης απλής χρήσης τμήματος του αιγιαλού ή της παραλίας σε όμορη επιχείρηση ή σωματείο και βέβαια, αναφέρομαι σε αυτά που ανέφερε πριν ο κ. Υπουργός, στα ναυταθλητικά σωματεία που πιστεύω ότι δεν πρέπει να αντιμετωπίζονται ως ιδιωτικές επιχειρήσεις εκμετάλλευσης του αιγιαλού και της παραλίας.
Πιστεύω, κύριε Υπουργέ, ότι θα πρέπει να δείτε με ιδιαίτερη προσοχή το συγκεκριμένο ζήτημα. Γνωρίζουμε όλοι ότι τα ναυταθλητικά σωματεία και οι εγκαταστάσεις τους είναι εγκατεστημένα κατά κύριο λόγο σε δημόσιες εκτάσεις ή και σε ιδιωτικές εκτάσεις σε κάποιες περιπτώσεις, στον αιγιαλό και στην παραλία. Είναι εύλογο, γιατί η δραστηριότητά τους έχει σχέση άμεση με το υγρό στοιχείο. Όπως είναι εύλογο ότι η δραστηριότητά τους στον αιγιαλό ή στην παραλία δεν εμποδίζει σε καμία περίπτωση την ελεύθερη πρόσβαση των πολιτών. Συνεπώς δεν παραβιάζεται ο κοινόχρηστος χαρακτήρας του αιγιαλού. 
Σε ό,τι αφορά, δε, τις εγκαταστάσεις τους, οι περισσότερες έχουν ανεγερθεί προ του 2001, χρονιά από την οποία ψηφίστηκε και τέθηκε σε ισχύ ο ν. 2791/2001.
 Τόνισα ότι δεν πρέπει τα ναυταθλητικά σωματεία να αντιμετωπίζονται ως ιδιωτικές επιχειρήσεις. Στο ζήτημα της διαδικασίας παραχώρησης απλής χρήσης τμήματος αιγιαλού και παραλίας, όπως προσδιορίζεται από το άρθρο 11.
 Θεωρώ ότι στις κατ’ εξαίρεση παραχωρήσεις μεγαλύτερης επιφάνειας αιγιαλού και παραλίας, χωρίς φυσικά να εμποδίζεται η ελεύθερη πρόσβαση των πολιτών, θα πρέπει να συμπεριληφθούν και τα ναυταθλητικά σωματεία που έχουν αναγνώριση και είναι εγγεγραμμένα στο ηλεκτρονικό μητρώο.
 Η σχετική προσθήκη, κύριοι Υπουργοί, πρέπει να γίνει στις παραγράφους 3 και 4 του άρθρου 11. 
Θα πρέπει, επίσης, η παραχώρηση τμήματος του αιγιαλού να γίνεται κατά προτεραιότητα για τα ναυταθλητικά σωματεία. Σε ό,τι αφορά στην περίπτωση της παραγράφου 7.


Εκτιμώ, επίσης, ότι θα πρέπει να υπάρξει νομοτεχνική βελτίωση στην παράγραφο 8 του σχετικού άρθρου 11. Σύμφωνα με αυτήν ένα κύριο ξενοδοχειακό κατάλυμα ή μία οργανωμένη τουριστική κατασκήνωση κάμπινγκ, δηλαδή μία ιδιωτική επιχείρηση, στην οποία έχει παραχωρηθεί η απλή χρήση όμορφου τμήματος αιγιαλού και παραλίας, έχει τη δυνατότητα να παραχωρήσει τμήμα του παραχωρηθέντος τμήματος αιγιαλού ή παραλίας σε τρίτο φυσικό ή νομικό πρόσωπο για την άσκηση δραστηριοτήτων θαλάσσιων μέσων αναψυχής ή άλλης συναφούς επιχείρησης. Εφόσον παρέχεται αυτή η δυνατότητα, γιατί να μη δίνεται και η αντίστοιχη δυνατότητα στα ναυταθλητικά σωματεία, κύριοι Υπουργοί; 
Κύριε Υπουργέ, πιστεύω ότι θα δείτε με προσοχή την πρόταση αυτή της νομοτεχνικής βελτίωσης που ουσιαστικά διαχωρίζει τα ναυταθλητικά σωματεία, σε ό,τι αφορά τη διαδικασία απλής χρήσης τμήματος του αιγιαλού και της παραλίας, σε σχέση με τα προβλεπόμενα για τις ιδιωτικές επιχειρήσεις, όπως πιστεύω ότι η Πολιτεία θα αναζητήσει μια μόνιμη, ρεαλιστική και βιώσιμη πάνω από όλα λύση για το καθεστώς λειτουργίας των ναυταθλητικών εγκαταστάσεων που δημιουργήθηκαν πριν την ψήφιση του ν. 2791/2001.
Σας ευχαριστώ πολύ. 
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Σας ευχαριστούμε κι εμείς, κ. Κουλκουδίνα.
Το λόγο τώρα έχει ο κ. Εμμανουήλ Κόνσολας. 
ΕΜΜΑΝΟΥΗΛ ΚΟΝΣΟΛΑΣ: Ευχαριστώ πολύ, κ. Πρόεδρε. 
Κυρίες και κύριοι βουλευτές, κ. Υπουργέ, εγώ είμαι πολύ ευτυχής σήμερα, γιατί ένα νομοσχέδιο που χρονίζει - πολλά χρόνια τώρα συζητάμε να λύσει σοβαρά προβλήματα -έρχεται προς ψήφιση και θέλω να πω ότι το πιστώνεστε, κ. Υπουργέ, ως Πολιτική Ηγεσία και θέλω να συγχαρώ από την αρχή και εσάς και τα στελέχη του Υπουργείου, γιατί είναι ένα σημαντικό θέμα που αφορά ιδιαίτερα και στη δική μου περιοχή, στη νησιωτική περιοχή της Ελλάδας που είναι εξόχως σημαντική και, μάλιστα, βρίσκεται στο επίκεντρο της συζήτησης πολλά χρόνια τώρα και για αυτήν τη ρύθμιση που έρχεται σήμερα προς ψήφιση. Γιατί; Γιατί εκεί υπάρχει ένα ειδικό καθεστώς κτηματολογικό, το Κτηματολόγιο της Δωδεκανήσου που έρχεται και εκπορεύεται από τις βασικές αρχές της κτηματοδότησης και κτηματογράφησης από την περίοδο της Ιταλοκρατίας. 
Θέλω να σας θυμίσω ότι η χώρα μας με 16.000 χιλιόμετρα παραλία δε μπορεί να απεμπολήσει καμία ευκαιρία αξιοποίησης της παραλίας, του αιγιαλού ή του παλαιού αιγιαλού και είμαι πολύ χαρούμενος και θέλω, κ. Πρόεδρε, να συγχαρώ κι εσάς, γιατί χθες στην Επιτροπή των φορέων ήταν εξαιρετική η συζήτηση και αξίζει κανείς στο μέλλον να διαβάσει τα πρακτικά αυτής της συνεδρίασης. 
Στη συνεδρίαση αυτή συμμετείχε κι ένας εκπρόσωπος που ήταν ο επικεφαλής της χωροταξίας του Συνδέσμου Ελληνικών Τουριστικών Επιχειρήσεων, του ΣΕΤΕ, ο κ. Κώστας Κωνσταντινίδης και εκεί ξεκαθάρισε πολλά από τα ζητήματα που αφορούν στην ιδιαίτερη περιοχή της Δωδεκανήσου: Τι είναι «αιγιαλός», τι είναι «παλαιός αιγιαλός», τι είναι «ακτογραμμή» και τι είναι «κοινόχρηστη γη», «κοινόχρηστος χώρος»; Άρα, δε θα επανέλθω σε αυτά τα ζητήματα που αφορούν στον Κανονισμό Δωδεκανήσου από την έννοια του παλιού αιγιαλού και θα ήθελα να προχωρήσω λίγο στα ζητήματα που σχετίζονται με το νομοσχέδιο, γιατί αυτό το πολύ σημαντικό νομοσχέδιο ξεκαθαρίζει τη σημαντικότητα της αξιοποίησης της δημόσιας περιουσίας και, κυρίως, μια αξιοποίηση με κανόνες διαφάνειας. Αυτό είναι ένα σημείο που πρέπει να το τονίσω. 
Το δεύτερο είναι ότι στο νομοσχέδιο αυτό δίνει τη δυνατότητα – το είπε και ο κ. Κουλκουδίνας πριν - για την ελεύθερη πρόσβαση στις παραλίες των πολιτών. Έχουμε δει από τα Μέσα Μαζικής Ενημέρωσης τη συζήτηση στο δημόσιο διάλογο, στη σφαίρα της δημόσιας συζήτησης, σε ό,τι αφορά στις τουριστικές περιοχές. Ένα άλλο στοιχείο που έχει αυτό το νομοσχέδιο και δίνει μια ξεχωριστή διάσταση είναι η προστασία του περιβάλλοντος και, κυρίως, η ενίσχυση των ελέγχων για την τήρηση της νομιμότητας στον γιαλό και τις παραλίες. 
Εκτιμώ ότι οι διαγωνισμοί της παραχώρησης για την εκμετάλλευση των παραλιών με ηλεκτρονική διαδικασία δεν διασφαλίζει μόνο το κυριότερο στοιχείο της διαφάνειας, αλλά δίνει τη δυνατότητα ταχύτατα να μπορούν να βρεθούν οι ανάδοχοι και, κυρίως, απλοποιεί τη διαδικασία, αλλά να σας πω, κ. Υπουργέ, διασφαλίζει και την αξιοπρέπεια των πολιτών. Έχετε δει συζήτηση - το γνωρίζουμε με τον κ. Θεοχάρη από την προηγούμενη ιδιότητα που είχαμε στο Υπουργείο Τουρισμού- σε δημοτικά συμβούλια, κυριολεκτικά, να διαπληκτίζονται φορείς, επαγγελματίες, ομπρελάδες, άνθρωποι που ασχολούνται στην παραλία για τα ζητήματα αυτά. Τώρα, με αυτό το νομοθέτημα, τελειώνει αυτή η ιστορία.

	Είναι επίσης πολύ σημαντικό να δώσουμε τη διάσταση της αυστηροποίησης των ποινών. Συμπεριφορές, δηλαδή, που έχουν παραβατικότητα σε ό,τι αφορά την εγκατάσταση διαφόρων δομών ημιμόνιμων ή μονίμων, με αποτέλεσμα να υπάρχει σφράγισμα στην επιχείρηση και απαγόρευση συμμετοχής σε νέους διαγωνισμούς, είναι ένα μήνυμα που δίνει στους ενδιαφερόμενους ότι πρέπει να τηρηθεί η νομιμότητα και να διατηρηθεί η ασφάλεια και η τάξη. 
Πέρα, όμως, από αυτά επιτρέψτε μου να επανέλθω στην αρχική μου αναφορά, κ. Πρόεδρε με την ανοχή σας να μου δώσετε ένα λεπτό ακόμα. Αναφέρομαι στον νόμο 2971/2001 και κυρίως στο άρθρο 26, για τις διατάξεις που αφορούν τον Ιταλικό Κτηματολογικό Κανονισμό στα Δωδεκάνησα, όπου έχουμε το εξής παράδοξο. Συμβαίνει μόνο στα Δωδεκάνησα. Ό,τι ισχύει για τον αιγιαλό και την παραλία στην υπόλοιπη Ελλάδα, φυσικά δεν ισχύει για τη Δωδεκανήσου. 
Το Κτηματολόγιο στα νησιά της Δωδεκανήσου θεσμοθετήθηκε το 1925, την περίοδο της Ιταλοκρατίας. Κύριε Θεοχάρη το ξέρω, έχετε ασχοληθεί πάρα πολύ με αυτό. Η σύσταση από τους Ιταλούς κατακτητές για να αποσπάσουν γη από την ελληνική ιδιοκτησία, από τους πολίτες, καθορίζεται αυθαίρετα ο αιγιαλός.
Δυστυχώς, το άρθρο 26 του νόμου 2971/2001 επέβαλλε να γίνονται στα Δωδεκάνησα χαράξεις ορίων του αιγιαλού και της παραλίας βάσει του άρθρου 3 του Ιταλικού Κτηματολογικό Κανονισμού. Γιατί οι Ιταλοί το έκαναν; Είναι σημαντικό το ιστορικό συγκείμενο, αλλά δεν είναι του παρόντος να το πούμε. Αντίστοιχα έκαναν και στη Μέση Ανατολή, για λόγους που γνωρίζουμε όλοι, και δυστυχώς ο Έλληνας νομοθέτης δεν μπόρεσε να το αντιμετωπίσει το 2001.
Τι έχει δημιουργηθεί τώρα με αυτό; Μια σειρά κτηματολογικών και διοικητικών στρεβλώσεων, αλλά και ζητήματα κυρίως άνισης μεταχείρισης και διαχείρισης σε ό,τι αφορά τον αιγιαλό και την παραλία, με διαφορετικό στάδιο κτηματογράφησής τους σε σχέση με τη λοιπή Ελλάδα. 
Ουσιαστικά, δηλαδή, η εθνική νομοθεσία για τον αιγιαλό και την παραλία δεν έχει εφαρμοστεί στα Δωδεκάνησα. Και η τιμωρητική λογική του κράτους συνεχίστηκε, αυτή ακριβώς που επέβαλαν και οι Ιταλοί, ενδεχόμενα άθελά τους. Δεν μπορεί να διαιωνίζεται αυτό στο ελληνικό κράτος και αυτή η κακή νομοθέτηση. Και μάλιστα, με βάση τη στρέβλωση αυτή που έχει δημιουργηθεί με τον Κτηματολογικό Κανονισμό της Ιταλικής κατοχής, έχουν ενεργοποιηθεί διοικητικά μέτρα. Το τονίζω, διοικητικά μέτρα. Πιστεύω, κ. Υπουργέ, ότι μετά την ενσωμάτωση της Δωδεκανήσου στη «μητέρα πατρίδα» 77 χρόνια μετά, πρέπει να υπάρχει πλήρης εξομοίωση.
 Επιτρέψτε μου να επανακαταθέσω στα Πρακτικά μια επιστολή που σας έστειλα και θέλω να ευχαριστήσω για τη δυνατότητα που μου δίνετε να σας συγχαρώ, ότι μάλλον προβλέπεται με τη νέα έκδοση του σχεδίου μερική ενσωμάτωση από αυτές τις προβλέψεις που ζητάμε. Θέλω όμως στο πλαίσιο αυτής της αναφοράς μου να πω ότι, σε ό,τι αφορά την πρόβλεψη αυτή για την εθνική νομοθεσία και σε σχέση με τη σύσταση του Εθνικού Κτηματολογίου για την αναδιάρθρωση του χωροταξικού σχεδιασμού επιβάλλεται να υπάρξει πλήρης ευθυγράμμιση της εθνικής νομοθεσίας. Γιατί έχει γίνει και το ίδιο με τους δασικούς χάρτες και πρέπει να πούμε ότι πρέπει να υπάρχουν κανόνες στην ελληνική επικράτεια. 
Σε αυτό το σημείο λοιπόν, θέλω να σας καταθέσω μια προσθήκη και πρόταση σε σχετικό άρθρο στο νομοσχέδιο, που αν θυμάμαι καλά είναι το 23 άρθρο παράγραφος 9, και επ’ αυτού κρίνεται αναγκαίο, κατά την ταπεινή μου άποψη, για να μην οδηγήσουμε τους πολίτες στα δικαστήρια, είτε διοικητικά, είτε αλλά και να ταλαιπωρούνται και να ξοδεύονται με μηχανικούς, συμβολαιογράφους και δικηγόρους. Κρίνεται, λοιπόν, αναγκαίο να προστεθεί ένα τελευταίο εδάφιο - κ. Βεσυρόπουλε, το έχετε αντιμετώπιση ως υπουργός αυτό σε κάποιο βαθμό, δεν προχώρησε τότε - και σας καλώ, κ. Υπουργέ, να το ενσωματώσετε που αφορά την ανάκληση των εκδοθέντων, με βάση υπό την κατάργηση Κτηματολογικού Κανονισμού Δωδεκανήσου πρωτοκόλλων αποβολής αποζημίωσης.
Δηλαδή, να προστεθεί ένα τελευταίο εδάφιο σε σχέση με την παύση ή την ανάκληση των εκδοθέντων αυτών, προκειμένου να καταδείξουμε την ενιαία αντιμετώπιση του κράτους δικαίου για τη χρηστική διοίκηση, αλλά και τη χρηστή διοίκηση στην ελληνική έννομη τάξη, ώστε να καταδείξουμε και την ίση αντιμετώπιση επί της νομιμότητας. 
Τελειώνω, κύριε Πρόεδρε, λέγοντας ότι αντίστοιχη πρόβλεψη για αυτό, το τονίζω, υπάρχει στην εθνική νομοθεσία για την προστασία των δασών από τη στιγμή που καθιερώνουμε ενιαία νομοθετική αντιμετώπιση να δούμε το άρθρο 149 του νόμου 4819/2021 που επιβάλλεται να νομοθετήσουμε μια τέτοια πρόβλεψη. Σας έχω διαβιβάσει τη σχετική επιστολή που θα την καταθέσω τώρα, σας προτείνω και αυτή την προσθήκη και ευελπιστώ ότι με αυτή την τελευταία προσθήκη θα οριστικοποιηθούν τέλος τα βασανιστήρια και η κακοδαιμονία και η κακή νομοθέτηση που υπήρχε μέχρι τώρα με αποτέλεσμα να υπάρχει απρόσκοπτη παραγωγική διαδικασία αλλά και να μπορέσουν τις περιουσίες τους οι Έλληνες πολίτες να τις αξιοποιήσουν επ ωφελεία, το τονίζω, του δημοσίου και μόνο χωρίς να υπάρχουν υποσημειώσεις και άλλες αβελτηρίες. Ευχαριστώ κύριε Πρόεδρε, συγχαρητήρια κύριοι Υπουργοί και στα στελέχη σας και σε εσάς.
ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής): Ευχαριστούμε κύριε Κόνσολα.
Τον λόγο έχει ο κύριος Φόρτωμας.
ΦΙΛΙΠΠΟΣ ΦΟΡΤΩΜΑΣ: Ευχαριστώ κύριε Πρόεδρε. Κύριε Υπουργέ, αγαπητά μέλη της Επιτροπής το καλοκαίρι το οποίο μας πέρασε γίναμε όλοι μάρτυρες ενός δίκαιου κινήματος πολιτών, το οποίο είναι γνωστό σε όλους μας ως «κίνημα της πετσέτας». Η κυβέρνηση ανταποκρινόμενη προφανώς, όπως πάντα, σε κάθε πρόβλημα το οποίο ανακύπτει και προφανώς απαιτεί λύσεις διαμόρφωσε το υπό επεξεργασία νομοσχέδιο, το οποίο αποτελείται από 56 άρθρα και είναι άρτια νομοτεχνικά ως κυρίως θεσμικό πλαίσιο. Είναι ένα νομοσχέδιο, το οποίο δεν έρχεται απλά να ρυθμίσει εμβληματικά ένα υφιστάμενο πρόβλημα αλλά κυρίως διαμορφώνει αλλά και αποτυπώνει μια μεταρρυθμιστική πολιτική σε ένα ακόμα κυρίως χρονίζον ζήτημα. Τώρα, παρατηρήθηκαν κάποια φαινόμενα συστηματικής υπέρβασης των ορίων τα οποία έχουν τεθεί και από την Επιτροπή και η όλη τους η αντιμετώπιση απαιτούσε διαμόρφωση ενός πλήρους νέου θεσμικού πλαισίου, το οποίο ρυθμίζει τόσο την παραχώρηση εκτάσεων Αιγιαλού προφανώς όσο και το πλαίσιο ελέγχου αλλά και προστίμων αλλά και τον κατακερματισμό και τοπίου που είχε δημιουργήσει προβλήματα κυρίως στο παρελθόν. Τώρα προφανώς αξίζουν συγχαρητήρια και στην πολιτική ηγεσία του εν λόγω Υπουργείου και για την εν λόγω πρωτοβουλία αλλά και για το περιεχόμενο της όλης νομοθετικής ρύθμισης. Όλες οι βασικές αρχές οι οποίες διέπουν το εν λόγω νομοσχέδιο αποτυπώνονται σαφέστατα στη βούληση της πολιτείας να μπει επιτέλους τάξη στη δημόσια περιουσία αλλά απαιτεί πλαίσιο αυστηρό και σαφές για τους παραχωρησιούχους. Οι όλες βασικές αρχές υλοποιούνται μέσω ορισμένων θεμελιωδών ρυθμίσεων όπως η ρύθμιση ότι σε όλες τις περιπτώσεις τουλάχιστον στο 50% της παραλίας πρέπει να είναι ελεύθερο, ότι το εμβαδόν κάθε παραχώρησης δεν μπορεί να υπερβαίνει τα 500 τετραγωνικά μέτρα, ότι τα ομπρελόκαθίσματα μπορούν να καταλαμβάνουν μέχρι  60% της παραχωρούμενης έκτασης καθώς και ότι μεταξύ των παραχωρήσεων πρέπει να μεσολαβεί απόσταση τουλάχιστον έξι μέτρων. Δεν χρειάζεται βέβαια να σταθούμε και στη σημείωση, η οποία είναι και αυτονόητη για τη σημασία του νομοσχεδίου ως προς την εισαγωγή της έννοιας των απάτητων παραλιών. 
Εδώ όμως θα ήθελα να σταθώ σε κάποια σημεία και τα οποία είναι  επτά σημεία και τα οποία θεωρώ ότι χρήζουν παρατήρησης αλλά και συζήτησης και θα ήθελα να λάβουμε κάποιες απαντήσεις και από το Υπουργείο. Πρώτον, όπως προβλέπεται στο εν λόγω νομοσχέδιο δεν επιτρέπεται παραχώρηση Αιγιαλού και παραλίας όταν το μήκος ή το πλάτος τους είναι μικρότερο των τεσσάρων μέτρων ή όταν το συνολικό εμβαδόν ενός διακριτού τμήματος Αιγιαλού είναι μικρότερο των 150 τετραγωνικών μέτρων. Επίσης σύμφωνα με την περίπτωση γ της παραγράφου 3 του άρθρου 8 θα πρέπει να υπάρχει ελεύθερη ζώνη από την ακτογραμμή πλάτους τουλάχιστον τεσσάρων μέτρων. Θα ήθελα να επισημάνω σε αυτό το εν λόγω σημείο ότι όπως γνωρίζετε και στο νομό Κυκλάδων αλλά και σε άλλες περιοχές όπως και στα γειτονικά Δωδεκάνησα και γενικότερα στην Περιφέρεια Νοτίου Αιγαίου απ’ όσο ξέρουμε πολύ καλά και από τον προηγούμενο συνάδελφο υπάρχουν παρα πολλές παραλίες, οι οποίες είναι πάρα πολύ μικρές. Θα πρότεινα λοιπόν να υπάρξει ειδική πρόβλεψη και για τις Κυκλάδες και για αντίστοιχες περιοχές με πάρα πολύ μικρές παραλίες.	

Για παράδειγμα, υπάρχει ελεύθερη ζώνη από την ακτογραμμή η οποία θα μπορούσε να έχει ορισθεί στα 2 μέτρα για τις μικρές παραλίες.
 Δεύτερο σημείο. Θα ήθελα να επανεξετασθεί από το Υπουργείο  η υποχρέωση ανάθεσης στους παραχωρησιούχους για ναυαγοσώστες και εγκαταστάσεις ειδικών πλατφορμών για την εξυπηρέτηση ατόμων με αναπηρία. Πρόκειται για τις υποχρεώσεις περιπτώσεων β’ και θ’ της παραγράφου 3 του άρθρου 8. Μάλιστα, οι εν λόγω διατάξεις, όπως είναι διατυπωμένες, αναφέρουν ότι οι όλοι παραχωρησιούχοι υπόκεινται στις ως άνω υποχρεώσεις, εφόσον αυτές δεν έχουν καλυφθεί από τον οικείο δήμο. Δημιουργούνται, λοιπόν, με τον τρόπο αυτό κύριε Υπουργέ  παραχωρησιούχοι δύο ταχυτήτων, αυτοί οι οποίοι αναγκάζονται να επενδύσουν υπέρογκα ποσά, καταθέτω ενδεικτικά ότι ένα sea track  κοστίζει 30.000 ευρώ και οι άλλοι οι οποίοι θα έχουν απαλλαχθεί από τη δαπάνη αυτή εκ μόνου τυχαίου γεγονότος ότι στις δαπάνες αυτές έχει πρόνοια από τον οικείο δήμο. Νομίζω, λοιπόν, ότι θα ήταν οι υποχρεώσεις αυτές οι οποίες χρήζουν αναθεώρησης. Θεωρώ ότι η προσβασιμότητα των πολιτών στις παραλίες είναι υποχρέωση του κράτους και όχι των ιδιωτών. 
Τρίτο σημείο. Θα ήθελα να επισημάνω ένα σοβαρό θέμα με την αεροφωτογραφική απεικόνιση του προς παραχώρηση τμήματος του άρθρου 10, καθώς και τα προσδιοριστικά στοιχεία της παραχώρησης, τα οποία εξάλλου ο παραχωρησιούχος πρέπει να αναρτά σε κάποιο εμφανές σημείο, ενόψει του ότι όλες οι ηλεκτρονικές διαδικασίες για την παραχώρηση κατόπιν πλειοδοτικής διαδικασίας γίνονται αρκετά νωρίς και  ορθά γίνονται. Δηλαδή μέχρι τις 31 Μαρτίου, όπως ορίζει το άρθρο 10 του εν λόγω νομοσχεδίου, θα πρέπει να ληφθεί υπόψη και η εικόνα των ακτογραμμών τον χειμώνα που είναι εντελώς διαφορετικές από το καλοκαίρι λόγω της συμπεριφοράς και της θάλασσας αλλά και της φυσικής αυξομείωσης της παραλίας, όπως γνωρίζετε. Σε πολλές περιπτώσεις μιλάμε για αρκετά μέτρα διαφορά, ποια σχέδια θα δημοπρατούνται; Θα πρέπει, λοιπόν, να υπάρξει ειδική μέριμνα, ώστε να μην παραχωρηθεί έκταση που τελικά κατά την καλοκαιρινή περίοδο δεν θα υπάρχει, αλλά και αντίστροφα να υπάρχει μέριμνα, ώστε να μην υποστεί κάποιος επιχειρηματίας κυρώσεις, επειδή δεν θα συμπίπτει το παραχωρηθέν  ακίνητο με αυτό που τελικά υπάρχει κατά τους καλοκαιρινούς μήνες και θα είναι τελείως διαφορετικό από το αρχικό λόγω φυσικού φαινομένου αυξομειώσεων της έκτασης της ακτής. 
Τέταρτο σημείο. Ως προς την παράγραφο 7 του άρθρου 8, θα ήθελα να επισημάνω για τις αρμοδιότητες του Υπουργείου Πολιτισμού και για τις υπηρεσίες του, όπως λέμε και στον νομό Κυκλάδων για την αρχαιολογία, υπάρχουν καθυστερήσεις  πάρα πολλές για την χορήγηση σύμφωνης γνώμης. Τουλάχιστον αυτό μας έχει μεταφερθεί κατά τρόπο έντονα και στο νομό Κυκλάδων, θα πρέπει, λοιπόν, να υπάρχει και για αυτό σχετική μέριμνα.
 Πέμπτο σημείο. Ως προς την καθόρηση της τιμής πρώτης προσφοράς στην παράγραφο 5 του άρθρου 10, ορίζεται ότι αυτή συναρτάται από τον συντελεστή βαρύτητας αιγιαλού και τον συντελεστή βαρύτητας δραστηριότητας, ωστόσο δεν υπάρχει ορισμός αυτών των συντελεστών στον νόμο  και τον διέτρεξα νομίζω αρκετά προσεκτικά, δεν εντόπισα κάτι και αν υπάρχει πώς διαμορφώνεται κύριε Υπουργέ; Απλώς παρέχετε στο άρθρο 22 παράγραφος 7, η εξουσία στον εν λόγω Υπουργό να εξειδικεύσει τους συντελεστές αυτούς, χωρίς ωστόσο το Υπουργείο να έχει σαφείς από τον νόμο οδηγίες για τον δικό τους προσδιορισμό. Νομίζω, λοιπόν, ότι θα ήταν χρήσιμο για όλους όσους γνωρίζουμε ποιοι ακριβώς παράγοντες προσδιορίζονται για αυτούς τους συντελεστές και ας έλθει μετά το Υπουργείο και ο εν λόγω Υπουργός να προσδιορίσει τα νούμερα με τους συντελεστές. Θα ήταν χρήσιμο και για να μην υπάρξουν απόπειρες ακύρωσης σχετικών πράξεων.
 Έκτο σημείο. Αφορά την προσθήκη ειδικής μέριμνας για τους μικρούς νησιωτικούς δήμους, οι οποίοι παραχωρούν για λόγους τοπικούς και περιβαλλοντικούς περιορισμένο μόνο αριθμό παραλιών και για τους οποίους όλες οι παραχωρήσεις μπορούν και πρέπει να αποτελούν ευκαιρία για την εποχική τους απασχόληση, κυρίως των μόνιμων κατοίκων αλλά και την συγκράτηση του εν λόγω τοπικού πληθυσμού. Για τον λόγο αυτό μεταφέρω και καταθέτω και στα Πρακτικά της Επιτροπής σχετικά αιτήματα δήμων και κατοίκων του νομού Κυκλάδων, εν προκειμένω του Δήμου Αμοργού που είναι κάτω των τριών χιλιάδων κατοίκων. 
	Κρίνω, λοιπόν, σκόπιμο ότι θα πρέπει να επανεξετάσετε τη ρήτρα εντοπιότητας για τις παραχωρήσεις σε μικρούς νησιωτικούς δήμους με πληθυσμό μικρότερο από κάποιο αριθμό, μιας και έχουμε εδώ και τον Πρόεδρο της Υποεπιτροπής Νησιωτικών, αλλά και της Επιτροπής Περιφερειών, τον κύριο Μάνο Κόνσολα. Στη δική σας κρίση, λοιπόν, ο αριθμός, όμως φρονούμε ότι πρέπει να υπάρχει κυρίως ρήτρα εντοπιότητας σε τέτοιες περιπτώσεις. Είναι πράγματι, θεωρώ, προς τη σωστή κατεύθυνση, κύριε Υπουργέ.
Τώρα, στο σημείο αυτό, θα ήθελα να καταθέσω και να σημειώσω κάτι αναφορικά με τις αρμοδιότητες που απονέμονται στις δικές μας κτηματικές υπηρεσίες και το ρόλο που καλούνται να έχουν, κυρίως στο νέο νομοθετικό αυτό πλαίσιο. Υπάρχει, άλλωστε, λειψανδρία σε αυτό. Θα πρέπει να μην ξεχνάμε ότι το Υπουργείο σίγουρα γνωρίζει πολύ καλά ότι η εν λόγω υπηρεσίες κτηματικές είναι υποστελεχωμένες. Καταθέτω, λοιπόν, και στα πρακτικά της Επιτροπής μας μια σχετική αναφορά που είχα υποβάλει στο πλαίσιο κοινοβουλευτικού ελέγχου το Δεκέμβριο του 2021 προς τον τότε Υπουργό Οικονομικών, τον κύριο Σταϊκούρα, μεταφέροντας αίτημα του Συλλόγου Μελετητών Μηχανικών του Νομού Κυκλάδων για στελέχωση κτηματικής υπηρεσίας Κυκλάδων, αλλά και τη σύσταση μιας δεύτερης υπηρεσίας.
Αυτά είναι ζητήματα που μας αφορούν. Θεωρώ ότι πρέπει να υπάρχει στελέχωση, κάτι το οποίο εμείς έχουμε συναντήσει. Προφανώς θεωρούμε ότι κινείται προς την σωστή κατεύθυνση, αλλά πρέπει να ληφθούν υπόψη και τα θέματα νησιωτικότητας, αλλά και τα θέματα χωροταξίας, αλλά και μικρών νησιών και δήμων. Να είστε καλά.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Ευχαριστούμε, κύριε Φόρτωμα και κλείνουμε τον κατάλογο των ομιλητών με την κυρία Σεβαστή Βολουδάκη.
ΣΕΒΑΣΤΗ ΒΟΛΟΥΔΑΚΗ: Ευχαριστώ, κύριε Πρόεδρε. Κύριε Υπουργέ, το νομοσχέδιο αυτό είναι κάτι που περιμέναμε όλοι και βάζει μια τάξη στα θέματα του αιγιαλού, αλλά και της σωστής αξιοποίησης της δημόσιας περιουσίας. Εκτός από αυτό, όμως, θα ήθελα σήμερα να καταθέσω την άποψη που πάρα πολλές επιχειρήσεις από ορεινούς και απομακρυσμένους δήμους έχουν και θεωρούν ότι θα έπρεπε να αντιμετωπίζονται με κάποιο διαφορετικό τρόπο, όσον αφορά στις ρυθμίσεις του νομοσχεδίου.
Θα αναφερθώ, ειδικότερα, στον νομό Χανίων, στο δήμο Σφακίων ο οποίος, όπως γνωρίζετε, είναι ένας παραθαλάσσιος και ορεινός δήμος, το βόρειο τμήμα του οποίου βρίσκεται και στους πρόποδες των Λευκών Ορέων. Αυτός ο δήμος, λοιπόν, στηρίζει όλη του την επιβίωση στον τουρισμό. Δηλαδή πολύ λίγες είναι οι επιχειρήσεις που ασχολούνται και με την κτηνοτροφία, αλλά κυρίως η επιβίωση των κατοίκων του στηρίζεται στον τουρισμό. Χαρακτηρίζεται, επιπρόσθετα, από πολύ μικρές παραλίες, μόνο δύο εξαιρέσεις υπάρχουν, οι οποίες αποτελούν το αναπόσπαστο αυτό τμήμα της τουριστικής βιομηχανίας. Με τις ρυθμίσεις αυτού του νομοσχεδίου, λοιπόν, τίθενται κάποιες προϋποθέσεις, οι οποίες αν ισχύσουν ως έχουν ίσως να αποτελέσουν το τέλος της ύπαρξης αυτών των τουριστικών επιχειρήσεων στην περιοχή.
Τί είναι αυτές. Κατ’ αρχάς υπάρχει το Φαράγγι της Σαμαριάς στο οποίο μπαίνουν κάθε μέρα χιλιάδες επισκέπτες και όταν βγαίνουν από αυτές υπάρχει μόνο μία παραλία. Δεν μπορούν να πάνε πουθενά αλλού, δεν έχουμε άλλο τρόπο να φύγουν από εκεί. Υπάρχουν συγκεκριμένες ώρες που τους παίρνει το καραβάκι και σίγουρα δεν μπορούν οι τουρίστες να κουβαλάνε, καθώς κάνουν την πεζοπορία τους στο Φαράγγι της Σαμαριάς, ούτε ομπρέλες, αλλά ούτε και ξαπλώστρες. Άρα, λοιπόν, ίσως εκεί, χωρίς να θέλουμε να γίνει κάτι ειδικότερο, να αυξηθεί δηλαδή «ντε φάκτο» το ποσοστό, να πάει από 50 σε 70 ή κάτι τέτοιο, ίσως να δείτε τη δυνατότητα, ανάλογα με τη ζήτηση, να μπορεί αυτό να αυξάνεται. Δηλαδή αν περισσότεροι τουρίστες ζητήσουν να έχουν ομπρέλα και κάθισμα να μπορεί, από τις επιχειρήσεις που λειτουργούν στη συγκεκριμένη περιοχή, αυτό να παρέχεται και να έχουν την ευθύνη, να μην είναι προφανώς κάτι ως μόνιμη κατασκευή, να έχουν μετά την ευθύνη να τα μαζεύουν. Αυτό είναι το ένα.

Δεύτερον, θα ήθελα να δείτε το ενδεχόμενο στις όμορες στην παραλία επιχειρήσεις, εφόσον δεν υπάρχει άλλη παραχώρηση, η παραχώρηση να αυξάνεται σε 15 μέτρα αριστερά και δεξιά, έναντι της ισχύουσας ρύθμισης και το τρίτο, η μείωση του περιορισμού για την απόσταση των ομπρελοκαθισμάτων από τη θάλασσα, επειδή σας ξαναλέω οι παραλίες είναι πάρα πολύ μικρές και δεν έχουν μεγάλο μήκος, να δείτε το ενδεχόμενο από τα 4 μέτρα αυτό να μειωθεί στα 3. Σας ευχαριστώ πολύ. 
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Ευχαριστούμε, κυρία Βολουδάκη και πριν δώσω το λόγο στον κύριο Υπουργό, ζήτησε το λόγο για μια μικρή παρέμβαση ο κύριος Κουλκουδίνας για ένα λεπτό. 
ΣΠΥΡΙΔΩΝ ΚΟΥΛΚΟΥΔΙΝΑΣ: Ευχαριστώ, κύριε Πρόεδρε. Ερώτηση, είναι όχι παρέμβαση. Αν μπορεί να υπάρξει μια σχετική πρόβλεψη για επιχειρηματίες, οι οποίοι έχουν κάνει τεράστιες επενδύσεις στο χώρο της εστίασης στα παραλιακά μέτωπα σε όλη την Ελλάδα και οι οποίοι θα αναγκαστούν φυσικά αυτές τις επενδύσεις να τις περιορίσουν στο ελάχιστο, αν υπάρχει κάποια πρόβλεψη για αυτούς τους ανθρώπους, αν θα μπορέσει να υπάρξει κάποιου είδους πρόβλεψη.
ΑΘΗΝΑ-ΜΑΡΙΑ ΚΟΛΛΙΑ (Γενική Γραμματεία): Γιατί τις περιορίζουμε στο ελάχιστο;
ΣΠΥΡΙΔΩΝ ΚΟΥΛΚΟΥΔΙΝΑΣ: Γιατί θα μπορούν να έχουν τα 500 μέτρα του αιγιαλού, από τα οποία χρησιμοποιούν τα 300 για τις επιχειρήσεις τους.
ΑΘΗΝΑ-ΜΑΡΙΑ ΚΟΛΛΙΑ (Γενική Γραμματεία): Συγνώμη, αλλά αυτό ισχύει στο νόμο μέχρι και σήμερα. Δεν αλλάξαμε κάτι. 
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Ωραία σας ευχαριστούμε. Να δώσω το λόγο τώρα στον κύριο Υφυπουργό Εθνικής Οικονομίας και Οικονομικών, κύριο Χάρη Θεοχάρη. 
ΘΕΟΧΑΡΗΣ ΘΕΟΧΑΡΗΣ (Υφυπουργός Εθνικής Οικονομίας και Οικονομικών): Ευχαριστώ πολύ, κύριε Πρόεδρε. Δεν θα καθυστερήσω γιατί νομίζω ότι έχουμε πει πάρα πολλά για αυτό το νομοσχέδιο, κυρίες και κύριοι συνάδελφοι. Είναι ένα νομοσχέδιο ισορροπημένο, ένα νομοσχέδιο μετρημένο, ένα νομοσχέδιο αποτελεσματικό, ένα νομοσχέδιο λογικό και αναλογικό και αυτό αποδεικνύεται από την κριτική που ακούσαμε αυτό το διάστημα, διότι ακούσαμε κριτική εκατέρωθεν. Όταν ακούς κριτική και από την πλευρά την μία και από την πλευρά την άλλη, σημαίνει ότι έχεις ισορροπήσει ανάμεσα στις επιδιώξεις πολιτικής τις οποίες πρέπει να ακολουθήσεις. Προφανώς θέλουμε ένα περιβάλλον το οποίο προστατεύεται. Προφανώς θέλουμε και μια οικονομία η οποία λειτουργεί και παράγει για όλους, μισθούς, κέρδη και ευημερία και προφανώς θέλουμε και να αξιοποιήσουμε τον πλούτο μας, να αξιοποιήσουμε την δύναμη που μας έχει δώσει η φύση, χάριν του τουριστικού μας, προϊόντος, χάριν της ανάπτυξης και της ευημερίας της χώρας. Αυτές είναι οι επιδιώξεις, τις οποίες προσπαθεί να ισορροπήσει αυτό το νομοσχέδιο.
Θα πω δύο λόγια περισσότερο για τα ζητήματα που έχουν σχέση με τις ειδικότερες διατάξεις των POS, αλλά επιτρέψτε μου δύο-τρία λόγια γενικά για το ίδιο το νομοσχέδιο. Ο αιγιαλός προστατεύεται. Αυτό κάνει το νομοσχέδιο, ενισχύει την προστασία του αιγιαλού. Κάνει πολύ ξεκάθαρα τα ζητήματα των 500 μέτρων, το 60%, δεν κάνει παραχωρήσεις σε αυτήν την λογική, ακριβώς διότι ο αιγιαλός για τη χώρα μας είναι, αν θέλετε κάτι το ιερό, είναι κάτι το οποίο θέλουμε να υπάρχει πάντοτε η ελεύθερη πρόσβαση, είναι κάτι το οποίο πάνω στο οποίο στηρίζεται η ανάπτυξη ενός τουριστικού προϊόντος, που δεν είναι το τουριστικό προϊόν, για παράδειγμα της Ισπανίας, στο οποίο αναφέρθηκε και ο Υπουργός, δεν είναι το τουριστικό προϊόν με τις μπλοκ πολυκατοικίες μπροστά στην παραλία, οι οποίες κρύβουν και τη θέα από πίσω και δημιουργούν αυτού του είδους τα τουριστικά συγκροτήματα, τα οποία δεν βρίσκει κανείς στη χώρα μας. Αυτό θα παραμείνει, η προστασία θα παραμείνει και δεν πρέπει να έχει κανένας καμία αμφιβολία για αυτό. Πέρα από αυτό ενισχύεται η προστασία, διότι έχουμε και για πρώτη φορά τις απάτητες παραλίες, παραλίες, οι οποίες υπό συγκεκριμένες προϋποθέσεις το Υπουργείου Περιβάλλοντος -εμείς εδώ οριοθετούμε και θεσμοθετούμε τις απάτητες παραλίες- θα έρθει να εξειδικεύσει ακριβώς όλα τα κριτήρια και να μπορέσει να χαρακτηρίσει κάποιες αυτές, ουσιαστικά παραλίες απολύτου προστασίας, να το πω έτσι με άλλα λόγια. 

Δεύτερο, πολύ σημαντικό σημείο, η αποτελεσματικότητα. Να μην σας πω το 100%, ας πω τα τρία τέταρτα (3/4) των προβλημάτων που είχαν να αντιμετωπίσουν οι Δήμοι, οι Κτηματικές Υπηρεσίες και όλοι, ήταν λόγω της αδυναμίας των υπηρεσιών να τελειώσουν στην ώρα τους τις παραχωρήσεις. Οι παραχωρήσεις για το καλοκαίρι, ξεκινούσαμε από τον Ιούνιο και πολλές φορές τον Αύγουστο. Αυτό το νομοσχέδιο, έρχεται και το θεραπεύει αυτό. 

Έρχεται και το θεραπεύει, χωρίς ουσιαστικά να χρειάζονται νέες επενδύσεις. Διότι, τι είναι το ενδιαφέρον που κάνει αυτό το νομοσχέδιο; Αξιοποιεί το κεντρικό σύστημα που υπάρχει στις Κτηματικές Υπηρεσίες, που με την κεντρική διαδικασία των διαγωνισμών παραχώρησης, ώστε και να μη χρειάζεται περισσότερο προσωπικό στις Κτηματικές Υπηρεσίες. 

Άρα, σωστή η κριτική περί υπό-στελέχωσης των Υπηρεσιών, αλλά δεν επηρεάζεται από το γεγονός ότι οι διαδικασίες παραχώρησης γίνονται κεντρικές, διότι γίνονται μέσω των συστημάτων των ηλεκτρονικών διαγωνισμών και κυρίως, όμως, θα γίνουν όλα στην ώρα τους. 

Οι όμοροι, επιταχύνονται οι διαδικασίες, παίρνουμε κάποια κομμάτια και από την Ε.Τ.ΑΚ.. Θα ήθελα να σας ενημερώσω ότι κάθισε η Γενική Γραμματέας η κυρία Κόλλια, φυσικά μαζί με την ομάδα της, βήμα - βήμα είδε και σκέφτηκε, τι μπορεί να γίνει. Είδε τι μπορεί να γίνει πιο γρήγορα, πώς μπορούμε να ενώσουμε κάποιες διαδικασίες, πώς να μη χρειάζεται να πας να πάρεις ένα χαρτί στην Ε.Τ.ΑΚ. και να γυρίσεις πίσω και να το πας στο Δήμο κτλ., δηλαδή όλα αυτά που καθυστερούσαν τις διαδικασίες και τις βελτίωσε.

Άρα, να μην έχει κανένας ή καμία αμφιβολία ότι αυτές οι διαδικασίες, θα είναι πολύ πιο αποτελεσματικές.  

«Αφήνω στην μπάντα», αυτό που υπαινιχθεί ο κ. Κόνσολας, δηλαδή, το πως γινόντουσαν αυτοί οι διαγωνισμοί στους δήμους και «τα φαινόμενα των μπράβων» στις πόρτες και τα λοιπά. Δεν θέλω καν να μπω και να συζητήσω για τέτοιου είδους θέματα, τα οποία, δυστυχώς, οι φυσικές διαδικασίες, είναι ευάλωτες σε τέτοιου είδους λογικές. 

Οι υποχρεώσεις των παραχωρησιούχων, αποσαφηνίζονται. Κανένας παραχωρησιούχος δεν μπορεί να πει, δεν ήξερα και έχει υποχρεώσεις, στις οποίες θα ελεγχθεί. Αυτό, είναι το επόμενο στάδιο, αλλά πρώτα για να μπορέσεις να αυστηροποιήσεις τον έλεγχο, πρέπει να αποσαφηνίσεις, ποιες είναι οι υποχρεώσεις. Αυτό είναι πάρα πολύ σημαντικό. Γιατί, μόνο τότε έχουμε τη δύναμη να είμαστε άτεγκτη στην υλοποίηση των ελέγχων και στην επιβολή των όποιων προστίμων και ότι άλλο προβλέπεται από τις παραβάσεις. 

Επίσης, βάζουμε αρμοδιότητες, οι οποίες είναι απαραίτητες για την ασφάλεια των πολιτών. Διασφαλίζουμε το δημόσιο αγαθό της ασφάλειας, δηλαδή, να μην πνίγονται οι άνθρωποι μας στις παραλίες κτλ. με τους ναυαγοσώστες, ακόμα και στην περίπτωση που ο Δήμος για τους συνήθεις γραφειοκρατικούς λόγους, δεν μπορέσει να εξασφαλίσει αυτές τις προϋποθέσεις. 

Η εξασφάλιση αυτών των προϋποθέσεων για εμάς, είναι απαράβατος κανόνας της παραχώρησης της παραλίας και για πρώτη φορά ο παραχωρησιούχος χωρίς δική του επιβάρυνση, αλλά με δική του επίσπευση και ταχύτητα, θα διασφαλίζει και αυτές τις προϋποθέσεις, είτε καθαριότητας, είτε ασφάλειας των λουόμενών. 

Έλεγχοι, εκδημοκρατισμός των ελέγχων. Οι έλεγχοι, πηγαίνουν σε όλους τους πολίτες. Έχουν τη δυνατότητα, αν θέλετε θεσμοθετούμε και αυτά, κρατάμε το θετικό από «το κίνημα της πετσέτας» και «της παραλίας» και θεσμοθετούμε, τη δυνατότητα θεσμικά, να μπορούν οι πολίτες να κάνουν παρεμβάσεις. 

Δεν είναι εδώ ζήτημα αυτοδικίας, γιατί είχαμε φαινόμενα αυτοδικίας. 

Τώρα, έχουμε θεσμοθετημένους τρόπους, με τους οποίους ο πολίτης και του δίνουμε τα εργαλεία, να μπορεί να ελέγξει τη νομιμότητα της παραλίας στην οποία βρίσκεται.

 Φυσικά, ενισχύουμε και τις ικανότητες, τα τεχνικά μέσα και τις δυνατότητες, για να μπορέσουν οι υπηρεσίες, να επιβάλουν όσα πρέπει να επιβάλουν. 

Προφανώς και έχετε δίκαιο, κύριε συνάδελφε, φυσικά τα τεχνικά μέσα μόνο τους, δεν φτάνουν. Δεν φτάνουν μόνα τους τα τεχνικά μέσα, όμως, δεν είναι μόνο τα τεχνικά μέσα, είναι όλη τη φιλοσοφία του νομοσχεδίου, το οποίο οδηγεί στην παραβατικότητα.


Φυσικά και είναι γνωστές οι υποχρεώσεις που έχουν οι παραχωρησιούχοι και οι έλεγχοι είναι πιο αποτελεσματικοί και οι παραβάσεις, τα πρόστιμα, είναι πιο αυστηρά. Αυτό λέγεται ολοκληρωμένη αντιμετώπιση ενός ζητήματος. Αυτά είναι δυο λόγια για την γενική φιλοσοφία αυτού του νομοσχεδίου. 
Θα πω και δυο λόγια, δεν θα αναφερθώ στις κοινωνικά θετικές διατάξεις για τον Ειδικό Φόρο Κατανάλωσης στους αγρότες και την επιστροφή του και την εισαγωγή της προκαταβολής για φέτος ώστε μέρος των χρημάτων αυτών να πάνε στους αγρότες νωρίτερα. Δεν θα αναφερθώ στην αύξηση των επιδομάτων γέννησης κτλ. μια σειρά από θετικές κοινωνικά διατάξεις. Θα αναφερθώ μόνο στα ζητήματα των POS και τους λόγους που μας οδηγούν στο να αυστηροποιήσουμε τις ποινές να τις εξειδικεύσουμε και να τις σπάσουμε σε κάθε άξονα της αλυσίδας αξίας αυτού του έργου της σύνδεσης των POS με τις ταμειακές. 
Πρώτον, βρισκόμαστε αυτή τη στιγμή σε μία κοσμογονία πρωτοβουλιών από το Υπουργείο Οικονομικών και από την ΑΔΑΕ, ως εκτελεστικού βραχίονα, για να χρησιμοποιήσουμε μέσα και να μειώσουμε τη φοροδιαφυγή. Αυτά τα οποία -ο κ. Κουκουλόπουλος είχαμε την ευκαιρία να είμαστε μαζί και στο νομοσχέδιο κατά της φοροδιαφυγής και τα συζητούσαμε και με πολλούς άλλους συναδέλφους- μας λέγατε να έχετε αυτά τα μέσα, αυτά να χρησιμοποιήσετε, υπάρχουν τώρα γιατί δεν τα χρησιμοποιείτε και πάτε και θεσμοθετείται άλλου είδους μέτρα. Τώρα αποκτούμε αυτά τα μέσα. 
Τέσσερις πρωτοβουλίες τις ξαναθυμίζω από 1/1/2024 όλα τα τιμολόγια έχουν QR CODE ότι έχουν αποσταλεί στην ΑΔΑΕ. Αυτό έχει ενεργοποιηθεί και καλούμε όλο τον κόσμο να πάει στους παρόχους στην ηλεκτρονική τιμολόγηση, θα βελτιώσει τη δική του εμπειρία, τα κόστη του, όλα θα είναι καλύτερα και συνολικά τα προβλήματα συμμόρφωσης σε όλα αυτά που κάνουμε θα είναι λιγότερα. 
Δεύτερον επεκτείναμε σε 35 κλάδους που δεν είχαν την υποχρέωση για POS την υποχρέωση για POS και προσθέσαμε και την υποχρέωση για το σύστημα άμεσων πληρωμών το IRIS. Μετά και την παράταση, τέλος Φεβρουαρίου, πρέπει αυτοί οι 35 κλάδοι κυρίως -αν θέλετε και πιο εμβληματικά- ταξί, περίπτερα και υπαίθριο εμπόριο, λαϊκές αγορές έχουν νέα υποχρέωση και πρέπει είτε να έχουν το POS είτε να έχουν πληρώσει παραγγείλει να έρθει το οποίος κάποια στιγμή τον Μάρτιο. Εδώ δεν θα έχουμε άλλες παρατάσεις. Δεν έχουμε κανένα ζήτημα. Η αγορά μπορεί να ανταποκριθεί. Έχουμε κάνει την ανάλυσή μας. Δεν χρειάζεται περισσότερος χρόνος. 
Τρίτον και εμβληματικό project η διασύνδεση των POS και ταμειακών. Δεν χρειάζεται ο πολίτης να τσακώνεται για να πάρει απόδειξη. Αν πληρώσει με κάρτα, αν πει δεν έχω μετρητά ρε παιδί μου πάρε την κάρτα σε παρακαλώ, μόνο έτσι μπορώ να πληρώσω τότε η απόδειξη είναι εγγυημένο ότι έχει βγει διότι από το POS δεν μπορεί να πληρώσει αν δεν έρθει από την ταμειακή μηχανή. Αυτή είναι η φιλοσοφία αυτού του έργου. Αυτό το έργο, το είπε και ο κύριος Υπουργός, τώρα βλέπουμε να έχει ενεργοποιηθεί. Δεν το πήρε η αγορά στα σοβαρά κατά την άποψή μου εν πάση περιπτώσει τώρα ενεργοποιείται και επειδή το προηγούμενο διάστημα είδαμε διαφορετική ανταπόκριση εγώ σας διαβεβαιώ έχω δύο ώρες κλείσει με όλη την αγορά τους NEP’s αυτούς που έχουν τα μηχανήματα, τους aquarious αυτούς που εγκρίνουν τις συναλλαγές, τον ΣΕΚ που έχει τις ταμειακές μηχανές, το ΟΣΚΑΜΗΓΕ που έχει τους αντικαταστάτες και τους συντηρητές των ταμειακών αυτών και το ΣΕΠΕ που έχουν τα συστήματα πληροφορικής τα ERP’s και όλα τα υπόλοιπα. Παρακολουθούμε τη δράση και είδαμε ότι άλλες εταιρείες ανταποκρίνονταν στις υποχρεώσεις τους και άλλες όχι σε κάθε υποκατηγορία. Και συνεπώς είπαμε ότι αυτό δεν μπορεί να γίνει αποδεκτό. 
Τώρα, τους ακούσαμε να λένε ότι αυτά τα πρόστιμα είναι υπέρογκα. Σωστά. Εάν τηρήσουν τις υποχρεώσεις τους δεν θα χρειαστεί ούτε ένα πρόστιμο. Δεν θέλουμε να πάρουμε ούτε ένα ευρώ από αυτά τα πρόστιμα, όμως, δεν θα χαριστούμε και σε κανέναν ο οποίος δεν κάνει αυτά που πρέπει να κάνει. Υπάρχει σήμερα μια εταιρεία ταμειακών μηχανών που έχει ελέγξει το ένα μοντέλο που έχει φέρει με όλους και λειτουργεί και δεν έχει ελέγξει το δεύτερο της μοντέλο με κανέναν. Αυτό δεν μπορεί να γίνει αποδεκτό. Εάν δεν σπεύσει να κλείσει ραντεβού να κάνει τους ελέγχους και άρα να μπορεί να αναβαθμίσει την ταμειακή της δεν θα γίνει αποδεκτό. Τότε θα ενεργοποιήσουμε αυτού του είδους τα πρόστιμα και θα φύγει από την αγορά. Δεν κάνουμε πίσω και φυσικά για το λόγο που είπε Υπουργός, διότι πρέπει να πιάσουμε το ορόσημο του Ταμείου Ανάκαμψης, αλλά δεν κάνουμε πίσω χάριν αυτών οι οποίοι είναι τα μόνιμα υποζύγια του φορολογικού βάρους σε αυτή τη χώρα, αυτών οι οποίοι κόντρα σε κάθε στατιστική δηλώνουν τα πάντα και πληρώνουν τα πάντα. Γι’ αυτούς, λοιπόν, θα συνεχίσουμε να μην ακούμε τις σειρήνες του δώσε κι άλλο χρόνο, κάνε σκόντο, δεν χρειάζεται όλα να γίνουν την ίδια στιγμή. Γιατί αυτά ακούμε. Δεν θα ακούσουμε αυτή την κριτική και θα ακούσουμε μόνο την κριτική, η οποία λέει αυτό δεν λειτουργεί έτσι, αν το κάνουμε έτσι θα τελειώσει πιο γρήγορα. 

Κλείνω, λέγοντας, ότι η τέταρτη εμβληματική δράση είναι το my data και το κλείδωμα. Η διασύνδεσή του, με τη περιοδική δήλωση  του ΦΠΑ είναι μια σημαντική πρωτοβουλία και αυτή θα οδηγήσει σε πολλά. Βλέπουμε τελευταία και την αγορά να κινείται σωστά προς αυτή την κατεύθυνση. Εδώ θα είμαστε να διορθώνουμε και να είμαστε δίπλα σε επιχειρήσεις, αλλά, δεν θα είμαστε δίπλα στη φοροδιαφυγή. Ευχαριστώ πολύ.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Ευχαριστούμε κύριε Υφυπουργέ. Κυρίες και κύριοι συνάδελφοι, στο σημείο αυτό, λύεται η συνεδρίαση της Επιτροπής.
 Επόμενη συνεδρίαση της Επιτροπής, την Τρίτη 27 Φεβρουαρίου 2024 και ώρα 13.00 στην Αίθουσα Γερουσίας για τη β΄ ανάγνωση του νομοσχεδίου. Καλό μεσημέρι. Σας ευχαριστώ.

Λύεται η συνεδρίαση.
Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Παρόντες ήταν οι Βουλευτές κ.κ. Αβραμόπουλος Δημήτριος, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Ζεμπίλης Αθανάσιος, Καραγκούνης Κωνσταντίνος (Κώστας), Κρητικός Νεοκλής, Κωτσός Γεώργιος, Λιούτας Αθανάσιος, Βολουδάκη Σεβαστή, Φόρτωμας Φίλιππος, Παπαδόπουλος Μιχαήλ (Μιχάλης), Πέτσας Στυλιανός (Στέλιος), Σιμόπουλος Ευστράτιος (Στράτος), Τραγάκης Ιωάννης, Καραμέρος Γεώργιος, Κουκουλόπουλος Παρασκευάς (Πάρις), Κομνηνάκα Μαρία, Συντυχάκης Εμμανουήλ, Τσοκάνης Χρήστος, Κόντης Ιωάννης, Χαλκιάς Αθανάσιος, Αχτσιόγλου Ευτυχία (Έφη), Βορύλλας Ανδρέας, Νατσιός Δημήτριος, Καζαμίας Αλέξανδρος και Καραγεωργοπούλου Ελένη.


Τέλος και περί ώρα 14.20΄ λύθηκε η συνεδρίαση.

Ο ΠΡΟΕΔΡΟΣ ΤΗΣ ΕΠΙΤΡΟΠΗΣ                             Ο ΓΡΑΜΜΑΤΕΑΣ 




ΑΠΟΣΤΟΛΟΣ ΒΕΣΥΡΟΠΟΥΛΟΣ                        ΑΘΑΝΑΣΙΟΣ ΚΑΒΒΑΔΑΣ 

